நீதித்துறையிடமிருந்து நீதி நியாயத்தை எதிர்பார்க்க முடியாத நிலை தோன்றியுள்ளது: அநுரகுமார திசாநாயக்க


நாட்டின் நீதித்துறை சார்ந்த நிறுவனங்களிலிருந்து நீதியையோ நியாயத்தையோ எதிர்பார்க்க முடியாத நிலைமை தோற்றம் பெற்றிருக்கின்றது. இந்நிலையில் நீதித்துறையின் மீது நம்பிக்கை கொள்ள முடியாது என்று ஜனநாயக தேசியக் கூட்டணி எம்.பி. அநுரகுமார திசாநாயக்க இன்று சபையில் தெரிவித்தார்.
நிறைவேற்று அதிகாரமானது நீதித்துறையையும் சட்டவாக்கத்தையும் தன்வசப்படுத்திக் கொண்டிருப்பதாகவும் கூறினார்.
பாராளுமன்றத்தில் இன்று வியாழக்கிழமை நீதித்துறை தொடர்பான சபை ஒத்திவைப்பு வேளை பிரேரணை ஒன்றை சமர்ப்பித்து பேசுகையில் அவர் இதனைத் தெரிவித்தார். இங்கு மேலும் அவர் கூறுகையில்,
எமது நாட்டின் நீதித்துறை முகம்கொடுத்துள்ள சிக்கல்கள் குறித்து இங்கு கவனம் செலுத்த வேண்டியுள்ளது. நீதித்துறையோடு சம்பந்தப்பட்ட நிறுவனங்கள் சுயாதீனமாக செயற்படவேண்டும். எனினும் அவ்வாறு சுயாதீனத் தன்மையுடன் தான் அவை இயங்குகின்றன என்பதில் எம்மால் நம்பிக்கைகொள்ள முடியாத நிலைமையே உருவாக்கப்பட்டுள்ளது என்றார்.

