தெலுங்கானா பிரச்சினையில் எம்.பிக்கள்ஆவேசம்: மக்களவையில் கடும் அமளி



ஆந்திராவை பிரித்து தெலுங்கானா மாநிலம் அமைக்க வலியுறுத்தி மக்களவையில் டீ.ஆர்.எஸ். தெலுங்கு தேசம் காங்கிரஸ் கட்சிகளின் எம்.பிக்கள் நேற்று முன்தினம் கடும் அமளியில் ஈடுபட்டனர். 
இதனால் அவை 3 முறை ஒத்திவைக்கப்பட்டது. நாடாளுமன்ற வரவு செலவுக் கூட்டத் தொடர் கடந்த 21 ஆம் திகதி ஜனாதிபதி உரையுடன் தொடங்கியது. கடந்த செவ்வாய்க்கிழமை நாடாளுமன்றம் கூடிய போது ஸ்பெக்ட்ரம் விவகாரம் பற்றி விசாரிக்க ஜே.பி.சி. அமைக்கப்படும் என்று பிரதமர் மன்மோகன் சிங் அறிவித்ததால் அவை அமைதியாக நடந்தது.
இந்நிலையில் நேற்று முன்தினம் காலை மக்களவை கூடியதும், தெலுங்கானா தனி மாநிலம் அமைக்க வலியுறுத்தி தெலுங்கானா ராஷ்டிரிய சமிதி (டி.ஆர்.எஸ்) கட்சித் தலைவர் சந்திரசேகர ராவ் இக்கட்சி எம்.பி நடிகை விஜயசாந்தி, தெலுங்கானா பகுதியைச் சேர்ந்த தெழுங்கு தேசம் காங்கிரஸ் கட்சி எம்.பிக்கள் அமளியில் ஈடுபட்டனர். ஆந்திராவை பிரித்து தெலுங்கானா மாநிலம் அமைக்க கோரி கோஷம் எழுப்பினர்.
இதனால் அவையை சபாநாயகர் மீராகுமார் 30 நிமிடங்கள் ஒத்திவைத்தார். மீண்டும் அவை கூடிய போதும் அமளி நீடித்ததால் 2வது முறையாக அவையை சபாநாயகர் ஒத்தி வைத்தார். இதேபோல் 3வது முறையாகவும் அவை ஒத்தி வைக்கப்பட்டது.
பிரணாப் சமரசம்: இதற்கிடையே தெலுங்கானா பகுதி காங்கிரஸ் எம்.பிக்கள் மத்திய அமைச்சர் பிரணாப்பை சந்தித்து பேசினர். அவர்களிடம் 28 ஆம் திகதி பட்ஜெட் தாக்கலான பிறகு தெலுங்கானா பிரச்சினைக்கு தீர்வு காணப்படும் என பிரணாப் உறுதியளித்துள்ளதாக காங்கிரஸ் செய்தி தொடர்பாளர் ஷகீல் அக்தர் தெரிவித்தார்.
பேரவையிலும் ரகளை: தெலுங்கானா கோரிக்கையை வலியுறுத்தி ஆந்திர சட்டப் பேரவையிலும் நேற்று முன்தினம் ரகளை ஏற்பட்டது. காலையில் அலை கூடியதும், நிதியமைச்சர் அனம் ராமநாராயண ரெட்டி வரவு செலவுத் திட்டம் தாக்கல் செய்தார். 
அப்போது தனி தெலுங்கானா கோஷத்தை எழுப்பிய டி.ஆர்.எஸ். பா.ஜ., இந்திய கம்யூனிஸ்ட் உறுப்பினர்கள், அவரிடம் இருந்து வரவு செலவுத் திட்ட உரையை பிடுங்கி கிழிக்க முயன்றனர். இதையடுத்து டி.ஆர்.எஸ். உறுப்பினர்கள் 6 பேர் இந்திய கம்யூனிஸ்ட்டைச் சேர்ந்த 4 பேர் பா.ஜ உறுப்பினர் ஒருவர் நேற்று முன்தினம் ஒருநாள் பணி நிறுத்தம் செய்யப்பட்டனர்.
வன்முறை: இதற்கிடையே தெலுங்கானா பகுதியில் 2வது நாளாக பந்த் நடந்தது. இதில் பல இடங்களில் வன்முறை வெடித்தது. ரயில் சாலை போக்குவரத்து பாதிக்கப்பட்டது.
