சொத்து விபரங்களை ஓகஸ்ட் 31 இற்குள் வெளியிட 
மத்திய அமைச்சர்களுக்கு மன்மோகன் சிங் உத்தரவு


மத்திய அமைச்சர்கள் தங்கள் சொத்து விபரங்களை வெளியிட வேண்டும் என்று பிரதமர் மன்மோகன் சிங் கேட்டுக் கொண்டுள்ளார். மத்திய அமைச்சர்கள் அனைவருக்கும் அமைச்சரவை செயலாளர் கே. எம். சந்திரசேகர் கடந்த 2 ஆம் திகதி ஒரு கடிதம் அனுப்பி உள்ளார். அதில் கூறியிருப்பதாவது
மத்திய அமைச்சர்கள் தங்கள் சொத்து விவரங்களை தெரிவிக்க வேண்டும் என்று பிரதமர் மன்மோகன் உத்தரவிட்டுள்ளார். அதன்படி ஓகஸ்ட் 31 ஆம் திகதிக்குள் உங்கள் சொத்து விவரங்களை சமர்ப்பிக்க வேண்டும். அத்துடன் தங்கள் மனைவி, குடும்பத்தாரின் சொத்து விவரங்கள் அவற்றின் மதிப்பு, கணம், நகை, கம்பனிகளில் உள்ள பங்குகளின் மதிப்பு, கம்பனிகளுடன் உள்ள மற்ற தொடர்புகள் போன்ற எல்லா விவரங்களையும் அளிக்க வேண்டும்.
மத்திய அமைச்சர்களுக்கு உள்ள நடத்தை விதி முறைகளின்படி ஆண்டு தோறும் ஆகஸ்ட் 31 ஆம் திகதிக்குள் சொத்து விவரங்களை தாக்கல் செய்ய வேண்டும். மேலும் பிரதமரின் அனுமதி இல்லாமல் தங்கள் மனைவி அல்லது குடும்பத்தார் வெளிநாட்டு அரசு பணிகளை ஏற்க அனுமதிக்கக் கூடாது. ஏற்கனவே யாராவது வெளிநாட்டு அரசுப் பணிகளில் இருந்தால், அவர்களைப் பற்றிய விவரங்களை பிரதமரிடம் தெரிவிக்க வேண்டும். அவர்கள் பணியில் நீடிக்கலாமா என்பது குறித்து பிரதமர் முடிவெடுப்பார்.
இவ்வாறு சந்திரசேகர் கேட்டுக் கொண்டுள்ளார்.
