உசிலம்பட்டியில் உருவாகும் சாயப் பட்டறைகளால் விளை நிலங்கள் பாதிக்கப்படும் அபாயம்


உசிலம்பட்டி
திருப்பூர் உள்ளிட்ட ஏழு மாவட்டங்களில் சாயத் தொழிலால் விளை நிலங்கள் பாதிக்கப்பட்டதால் 700 க்கும் மேற்பட்ட சாயப் பட்டறைகள் மூடப்பட்டன. அந்தப் பகுதிகளில் சாயத் தொழில் செய்ய முடியாததால் உசிலம்பட்டி பகுதி கிராமங்களில் சாயப் பட்டறைகளை உருவாக்கும் பணிகள் நடந்து வருகின்றன. 
அதிகாரிகள் முன் எச்சரிக்கையாக இவற்றை கண்காணித்து விளைநிலங்களை பாதிப்பில் இருந்து காப்பாற்ற வேண்டும் என விவசாயிகள் கோரிக்கை விடுத்துள்ளனர். 
சாயத் தொழிற்சாலைகளில் துணிகள், தோல் முதலியவற்றிற்கு சாயம் ஏற்றும் போது கிரியா ஊக்கியாக (சோடியம் குளோரைடு) சாதாரண உப்பை பயன்படுத்துகின்றனர். சாயம் ஏறிய பின் இந்த உப்புகலந்த நீர் நிலத்தில் விடப்படுகின்றது. இதன் காரணமாக நிலத்தடி நீரும், சுற்றுச்சூழல் பாதிப்பும், உப்புத்தன்மை கூடிய நிலத்தில் விவசாயம் செய்ய முடியாத நிலை ஏற்படுகிறது. 
திருப்பூர், கோயம்புத்தூர், சேலம், ஈரோடு, கரூர், நாமக்கல், திண்டுக்கல் ஆகிய ஏழு மாவட்ட விவசாயிகள் கோர்ட்டில் தொடர்ந்த வழக்கில் இந்த மாவட்டங்களில் சாயத் தொழில் செய்வதற்கு தடை விதித்துள்ளனர். 
இதனால் உசிலம்பட்டி, பேரையூர் பகுதியில் இருந்து இந்த பகுதிகளுக்கு வேலைக்குச் சென்றவர்களுக்கும் வேலை கிடைக்காத நிலை ஏற்பட்டுள்ளது. கிராமங்களில் சாயப் பட்டறைகள் வேலை கிடைக்காமல் ஊர் திரும்பியவர்கள் தங்களுக்கு சாயப் பட்டறை தொழில் தெரியும் என்பதால் கிராமப் பகுதிகளில் சாயப் பட்டறைகளை அமைக்க ஆரம்பித்துள்ளனர். 
விவசாய நிலங்களுக்கு அருகிலேயே இந்த சாயப் பட்டறைகளை துவக்குவதால் அந்தப் பகுதியில் விவசாயம் பாதிக்கப்படும் நிலை ஏற்பட்டுள்ளது. ஏழுமலை அருகில் தாடையம்பட்டி, உசிலம்பட்டி அருகில் நடுப்பட்டி போன்ற கிராமங்களில் சாயப் பட்டறைகள் அமைக்கும் பணிகள் நடந்து வருகின்றன. 
அதிகாரிகள் நடவடிக்கை தேவை. இந்த சாயப் பட்டறைகள் அமைப்பதற்கு எந்தவிதமான அனுமதியும் இவர்கள் பெறாமல் இவற்றை அமைத்து வருகின்றனர். சம்பந்தப்பட்ட அதிகாரிகள் முன் எச்சரிக்கையாக இந்த சாயப் பட்டறைகளின் மூலம் சுற்றுச்சூழல் மாசு ஏற்படாவண்ணம் பாதுகாப்பு ஏற்பாடுகளை செய்தபின் அனுமதி வழங்க வேண்டும். இல்லையென்றால் விவசாயத்தை மட்டும் நம்பியுள்ள உசிலம்பட்டி, பேரையூர் பகுதிகளில் விளைநிலங்கள் மாசுபடும் அபாயம் ஏற்பட்டுள்ளது.
