மஹியங்கனையில் பொலிஸ்உத்தியோகத்தர் வீட்டில் கொள்ளை


(பதுளை தினகரன் விசேட நிருபர்)
பொலிஸ் உத்தியோகத்தரொருவரது வீட்டிற்குள் பட்டப் பகலில் புகுந்த திருடன், அலுமாரியிலிருந்து தங்க நகைகள் மற்றும் பணம் ஆகியவற்றினை திருடிச் சென்றுள்ளதாக, மகியங்கனைப் பொலிஸ் நிலையத்தில் புகார் செய்யப்பட்டுள்ளது.
கியங்கனை பதியத்தலாவை வழியில் அமைந்துள்ள பொலிஸ் உத்தியோகத்தரின் வீட்டிலேயே, இத்திருட்டு இடம்பெற்றுள்ளது.
பொலிஸ் உத்தியோகத்தர் கடமைக்கு சென்றதன் பின், வீட்டாரும் உறவினர் வீடொன்றிற்கு சென்றதினால், வீட்டில் எவரும் இருக்கவில்லை. இத் தருணத்தை தமக்கு சாதகமாகப் பயன்படுத்திக்கொண்ட திருடன், கூரை ஓடுகளை அப்புறப்படுத்தி, வீட்டிற்குள் பிரவேசித்து, இத்திருட்டினை மேற்கொண்டுள்ளது விசாரணையின் போது தெரிய வந்துள்ளது. 
தங்க நகைகள் மற்றும் பணம் ஆகியனவே திருடப்பட்டிருப்பதாகவும் இதன் மதிப்பீடுகள் இடம்பெற்று வருவதாகவும் தெரிவிக்கப்பட்டுள்ளது.
மகியங்கனை பொலிஸ் நிலையப் பொறுப்பதிகாரி டி.சி.டி இலங்கக்கோன் மேற்படித் திருட்டு குறித்து தீவிரப்புலன் விசாரணைகளை மேற்கொண்டு வருகின்றார். 
இதுவரை இத்திருட்டு குறித்து எவரும் கைது செய்யப்படவில்லை. (ஐ-ஞ)
