முல்லைப் பெரியாறு அணை பராமரிப்பு விவகாரம்; தமிழக அதிகாரிகளுக்கு உச்சநீதிமன்றம் அனுமதி


முல்லைப் பெரியாறு அணையில் பராமரிப்பு மற்றும் செப்பனிடும் பணிகளை மேற்கொள்ள தமிழக அதிகாரிகளுக்கு அனுமதி அளிக்குமாறு கேரள மாநில அரசுக்கு உச்சநீதிமன்றம் திங்கட்கிழமை உத்தரவிட்டது.
முல்லைப்பெரியாறு அணையின் ஸ்திரத்தன்மை தொடர்பாக நீதிபதி ஆனந்த் குழு தாக்கல் செய்த 40 ஆய்வு அறிக்கைகளின் நகல்களை தமிழகம், கேரளதுக்கு அளிக்கவும் உச்ச நீதிமன்றம் உத்தரவிட்டது.
“முல்லைப் பெரியாறு அணை பராமரிப்பு, சுத்தப்படுத்தும் பணிகளை மேற்கொள்ள தமிழக அரசை கேரள அரசு அனுமதிக்க வேண்டும். இந்தப் பணிகள் அனைத்தும் மூவர் குழுவின் கண்காணிப்பில் நடைபெறும். அந்த குழுவில் மத்திய நீர் வள ஆணையத்தின் தலைவரால் நியமிக்கப்படும் தலைமைக் கண்காணிப்பாளர் பதவியில் இருக்கும் தனி அதிகாரி ஒருவரும் தமிழகம், கேரளத்தின் சார்பில் தலா ஒரு பொதுப்பணித்துறைப் பொறியாளரும் இடம்பெற வேண்டும். அவர்கள் மேற்பார்வையில் தமிழக அரசு அதிகாரிகள் அணைப்பகுதியில் பராமரிப்பு பணிகளை மேற்கொள்ள வேண்டும்.
அணையில் இருந்து வெளியே வரும் உபரி நீர், கால்வாயில் ஏற்பட்டுள்ள அடைப்புகளை சுத்தம் செய்தல், அணையின் வழக்கமான பராமரிப்புப் பணிகள், ஓடையை செப்பனிடும் பணிகள் ஆகியவற்றை தமிழக அரசு செய்யலாம். தமிழக அரசு கோரிய வல்லக்கடவு பகுதியில் இருந்து முல்லைப் பெரியாறு அணை வரை சாலை அமைப்பது, பேபி அணைக்கு செல்லும் வழியில் உள்ள மரங்களை அகற்றுவது ஆகிய இரண்டு பணிகளை மத்திய சுற்றுச் சூழல் அமைச்சகத்திடம் ஒப்புதல் பெற்று செய்துகொள்ளலாம்.
நீதிபதி ஆனந்த் குழு நீதிமன்றத்தில் தாக்கல் செய்துள்ள 40 அறிக்கைகளின் நகல்களை தமிழகத்துக்கும் கேரளத்துக்கும் சி.டி. வடிவில் அளிக்க வேண்டும் என்று நீதிபதிகள் உத்தரவில் குறிப்பிட்டனர். இதைத் தொடர்ந்து இந்த வழக்கின் அடுத்த விசாரணையை ஆகஸ்ட் 31ம் திகதிக்கு நீதிபதிகள் ஒத்திவைத்தனர்.
