ஜனநாயகம் தடுமாறக் கூடாது


இந்திய ஜனநாயகம் தடுமாறுவதற்கு அனுமதிக்கக் கூடாது என்று குடியரசுத் தலைவர் பிரதிபா பாட்டீல் கூறினார்.
நாடாளுமன்றத்தின் மைய மண்டபத்தில் ஞாயிற்றுக்கிழமை நடந்த நிகழ்ச்சியில் அவர் மேலும் பேசியது.
வலிமையுடனும் பாதிப்பில்லாமலும் முன்னேறிச் செல்வதே ஜனநாயகத்தின் முன்நிற்கும் மிகப் பெரிய சவால். அதனால், உறுதியுடனும், அதே நேரத்தில் கவனமாகவும் நடைபோட வேண்டியது அவசியமாகிறது.
உலகின் பல ஜனநாயக நாடுகள் நெருக்கடியான தருணங்களைச் சந்தித்துக் கொண்டிருக்கின்றன. பல்வேறு தரப்பின் எதிர்பார்ப்புகளுக்கு மத்தியில் ஒருவித சமநிலையுடன் அரசுகள் செயல்பட வேண்டியிருக்கிறது. பெரும்பாலும் அரசுகள் கூட்டணி அரசுகளாகவும், நாடாளுமன்றமும் சட்டப் பேரவைகளும் பல கட்சி உறுப்பினர்களைக் கொண்டவையாகவும் அமைகின்றன.
நாட்டில் ஒவ்வொரு பிராந்தியமும் தங்களுக்கென்று சில கோரிக்கைகளை முன்வைத்திருக்கின்றன. இதையும் மக்களாட்சி கடந்து செல்ல வேண்டிருக்கிறது. கடந்த 10 ஆண்டுகளில் ஊடங்களும் பல விஷயங்களில் புகுந்து பரபரப்பாக்கி யிருக்கின்றன.
தேர்தல் தான் மக்களாட்சியின் அடிக்கல். நமது தேர்தல் அமைப்பை அவ்வப்போது மெருகேற்ற வேண்டும். தேர்தலிலும் நமது சமூகத்திலும் ஊழல்களையும் மோசடிகளையும் முற்றிலுமாக ஒழிக்க வேண்டும்.
நமது மக்களாட்சி தான் நாட்டின் சாரம். அது தள்ளாடுவதற்கு அனுமதிக்கக் கூடாது.
விவாதங்கள் சில நேரங்களில் கடினமாக இருக்கலாம். இருப்பினும், எல்லா வகையான தீர்வுகளும் நாடாளுமன்றத்தில் ஏற்கனவே இருக்கும் நடைமுறைகளின் மூலமாகத் தான் காணப்பட வேண்டும் என்றார் குடியரசுத் தலைவர்.
