வாழ்க்கைச் சிக்கல்களை உளவியல் ரீதியில் போக்குவது இஸ்லாம் மார்க்கம்

நவீன உளவியலாளர் கடைப்பிடிக்கட்டும்
இஸ்லாம் ஒரு பூரணமான வாழ்க்கை முறை என்ற அடிப்படையில் மனிதனது மனதில் ஏற்படும் பிரச்சினைகளை மனோதத்துவ ரீதியில் தீர்த்து வைக்கக்கூடிய ஒரு மார்க்கமாகும். இன்றைய நவீன கால உளவியல் அன்றே குர்ஆனில் அல்லாஹ் அனைவருக்கும் கற்றுக்கொடுத்தான்.
உதாரணத்துக்கு உஹதுப் போரில் வெற்றி நழுவிப் போனதுடன் உயிரிழப்புகளும் காயங்களும் முஸ்லிம்களுக்கு அதிக அளவில் ஏற்பட்டன. இதனால் மனச் சோர்வு, கவலை அடைந்து தளர்ந்து போயிருந்த வேளையில் அதை விடப் பெருங்கவலையாக நபிகள் நாயகம் (ஸல்) அவர்கள் கொல்லப்பட்டார்கள் என்ற வதந்தி அமைந்தது.
அவர்களுக்கு ஏற்பட்ட அந்தக் கவலைகள் இந்தப் பெருங்கவலையினால் உடனடியாக மறைந்து விட்டன. நபிகள் நாயகம் (ஸல்) கொல்லப்பட்டு விட்டார்களே என்ற ஒரே கவலைதான் அப்போது காணப்பட்டது.
அந்தக் கவலையைப் போக்கும் விதமாக நபிகள் நாயகம் (ஸல்) அவர்கள் உயிருடன் உள்ள செய்தி கிடைத்தவுடன் பெருங்கவலையில் தாக்குண்டிருந்த முஸ்லிம்கள் பெரும் உத்வேகம் பெற்றனர்.
மீண்டும் வெற்றிவாகை சூடினார்கள். உள்ளங்கள் கவலை நீங்கி மகிழ்வுற்றன. மன அமைதி ஏற்பட்டது.
எனவே இவ்வாறான நிகழ்ச்சி மூலமாக இஸ்லாத்தின் அணுகுமுறை இன்றைய நவீன உளவியலாளர்களுக்கு பெரும் பயனளிக்கின்றது. மனோதத்துவ ரீதியாக இது போன்ற நடவடிக்கைகளால்தான் கவலையை மறக்கடிக்கச் செய்ய முடியும் என்று இன்று கண்டறியப்பட்டுள்ளது. ஆனால் இவர்கள் கண்டுபிடிப்பதற்கு பல நூறு வருடங்களுக்கு முன்பே திருக்குர்ஆன் இந்த வழிமுறையைக் கடைப்பித்து இறை வேதம் என்பதை நிரூபிக்கின்றது. (அல்குர்ஆன் 3:153)
உங்களுக்குப் பின்னால் இத்தூதர் (முஹம்மத்) உங்களை அழைத்துக் கொண்டிருக்கும் போது எவரையும் திரும்பிப் பார்க்காமல் நீங்கள் (மலைமேல்) ஏறிச் சென்றதை எண்ணிப் பாருங்கள். உங்களுக்கு (வெற்றி) தவறியதற்காகவும் துன்பம் ஏற்பட்டதற்காகவும் நீங்கள் கவலைப்படாமல் இருப்பதற்காக அதைவிடப் பெருங்கவலையை அவன் உங்களுக்குப் பரிசளித்தான். நீங்கள் செய்வதை அல்லாஹ் நன்கறிந்தவன். (து)
கலாபூஷணம் 
எம். வை. எம். மீஆத்
