சிறுவர்களை மோதிய முச்சக்கர வண்டியின்சாரதி கெக்கிராவ பொலிஸாரால் கைது


(தம்புள்ள தினகரன் நிருபர்)
பாடசாலையை விட்டு வீடு வந்த சகோதரர் இருவர் வீட்டுக்குப் பக்கத்திலுள்ள வீதியோர வேப்பமரத்தின் கீழ் விழுந்து கிடந்த வேப்பம் விதைகளைப் பொறுக்கி விளையாடிக்கொண்டிருந்த வேளையில், வீதியிற் சென்ற முச்சக்கர வண்டியொன்று இவ்விருவரையும் மோதியதால் பலத்த காயமடைந்தனர். 
கெக்கிராவ பொலிஸ் பிரிவிலுள்ள கொட்டகல என்ற இடத்தில் கடந்த வாரம் இச்சம்பவம் நிகழ்ந்ததாகக் கெக்கிராவ போக்குவரத்து பொலிஸ் புரிவுப் பொறுப்பதிகாரி மென்டிஸ் தெரிவித்தார்.
தம்புள்ள டென்சில் கொப்பேகடுவ வைத்தியசாலையில் அனுமதிக்கப்பட்ட எச்.ஜீ. சஞ்சீவ தினுஷான் (10 வயது) மற்றும் எச். ஜீ. பிரதீப் சமன்குமார (13 வயது) ஆகிய ஒன்றுவிட்ட சகோதரர் இருவரும் கவலைக்கிடமான நிலையில் காணப்பட்டதைத் தொடர்ந்து, கண்டி போதனா வைத்தியசாலைக்கு அனுப்பிவைக்கப்பட்டனர்.
கெக்கிராவ பொலிஸார் முச்சக்கர (ஓட்டோ) சாரதியைக் கைது செய்து விசாரணைகளை மேற்கொண்டு வருகின்றனர். 

