ஸ்பெக்ட்ரம் ஊழலே அல்ல:

கருணாநிதி பேட்டி
ஸ்பெக்ட்ரம் ஒதுக்கீடு ஊழலே அல்ல என்று முதல்வர் கருணாநிதி தனியார் தொலைக்காட்சிக்கு அளித்த பேட்டியில் கூறியுள்ளார்.
அவர் அளித்த பேட்டி: ‘ஸ்பெக்ட்ரம் 2 ஜி அலைவரிசை ஒதுக்கீட்டில் சி. பி. ஐ. உங்கள் மகளையும், மனைவியையும் விசாரித்ததுடன் கலைஞர் தொலைக்காட்சி நிறுவனத்தின் கணக்குகளையும் விசாரித்துள்ளது. அதனால் எதிர்க் கட்சிகள் உங்களுக்குத் தெரியாமல் எதுவும் நடந்திருக்க முடியாது என்று சொல்கின்றன. இதற்கு என்ன பதில் கூறுகிaர்கள்?
இது ஊழலே அல்ல. இது பற்றி பகிரங்கமாக பத்திரிகைகளில் செய்தி வெளிவந்துள்ளது. கலைஞர் தெலைக்காட்சி என்பதில் என் பெயர் இடம்பெற்றிருக்கிறதே தவிர, எனக்கு அதில் எந்த உரிமையும் இல்லை. அதில் என் மகள் 20 சதவீதம் பங்குதாரர், என் மனைவி தயாளு 60 சதவீத பங்குதாரர், சரத்குமார் 20 சதவீத பங்குதாரர், இந்த விவரத்தையே நான் விசாரித்துவிட்டுத்தான் கூறுகிறேன். 
கலைஞர் தொலைக்காட்சி கருணாநிதிக்கு சொந்தமானதல்ல. கருணாநிதி குடும்பத்தைச் சேர்ந்த இரண்டு பேர் அதில் பங்குதாரர்களாக இருக்கின்றனர். இந்தக் குற்றச்சாட்டு எழுந்தவுடன் அது பற்றி பத்திரிகைகளில் சரத்குமார் ஒரு விளக்க அறிக்கை தந்துள்ளார். அது எல்லா பத்திரிகைகளிலும் வெளிவந்துள்ளது. ஒரு கடனை அடைக்க ஒருவரிடம் கடன் பெற்றனர். 
பிறகு பெற்ற கடனை வட்டியுடன் திருப்பிக் கொடுத்துவிட்டனர். அதற்கு வட்டி. அதற்காக வருமான வரித் துறைக்கான தொகை எல்லாம் தரப்பட்டு அதற்கு வருமான வரித் துறைக்கும் விவரம் தெரிவித்துள்ளனர். இதற்குப் பிறகு அது எப்படி ஊழலாகும் என்று எனக்குத் தெரியவில்லை.
