அவுஸ்திரேலியாவுக்கான ஆட்கடத்தலின் பின்னணியில் சர்வதேச புலி ஆதரவாளர்கள்


அவுஸ்திரேலியாவுக்கான ஆட்கடத்தலின் பின்னணியில் சர்வதேச புலி ஆதரவாளர்கள் உள்ளனர். செப்டெம்பரில் ஜெனீவாவில் இடம்பெறவுள்ள ஐ. நா. மனித உரிமைகள் பேரவையில் இலங்கைக்கு நெருக்கடிகளைக் கொடுக்கவே சர்வதேசத்திற்கு இடம்பெயர்ந்த தமிழர்களும் புலி ஆதரவாளர்களும் செயற்படுகின்றனர் என்று அரசாங்கம் தெரிவித்தது.
வெளிநாடுகளுக்கு ஆள் கடத்தும் உள்நாட்டுக் குழுக்கள் இனங்காணப்பட்டுள்ளமை அவர்களை மிக விரைவில் கைது செய்ய நடவடிக்கை எடுக்கப்பட உள்ளது. அதேபோன்று அவுஸ்திரேலியா அரசுடன் பேச்சுவார்த்தைகளை முன்னெடுத்து வருவதாகவும் அரசாங்கம் குறிப்பிட்டது. அமைச்சரவைத் தீர்மானங்களை அறிவிக்கும் ஊடகவியலாளர் மாநாட்டின் போதே மேற்கண்டவாறு தெரிவிக்கப்பட்டது. இங்கு உரையாற்றிய அமைச்சரவையின் பேச்சாளர் கெஹெலிய ரம்புக்வெல கூறுகையில்,
இலங்கையர்களை சட்டவிரோதமாக வெளிநாடுகளுக்குக் கொண்டு செல்லும் நடவடிக்கைகள் அதிகரித்துள்ளது.
குறிப்பாக அவுஸ்திரேலியாவுக்கான ஆட்கடத்தல்கள் அதிகரித்துள்ளது. இதனைக் கட்டுப்படுத்த அரசாங்கம் பல துறைகளுடன் இணைந்து நடவடிக்கை எடுத்து வருகின்றது. இவ் ஆட்கடத்தலை ஒரு தனிக் குழு செய்யவில்லை.
இதற்கு பின்னணிகள் உள்ளன. சர்வதேசத்திற்கும் இடம்பெயர்ந்த புலி ஆதரவாளர்கள் முக்கிய பின்னணியாக உள்ளனர். இலங்கையில் பொது மக்களால் வாழ முடியவில்லை என்பதனை சர்வதேசத்திற்கு காண்பிக்கவே இவ்வாறு ஆட் கடத்தலின் பின்னணியில் செயற்படுகின்றனர். எனவே பொதுமக்களைத் தெளிவுபடுத்தும் நடவடிக்கையை அரசு ஆரம்பித்துள்ளது எனக் கூறினார்.


