பாலிந்தநுவர, மொகமதியா தோட்டபகுதிகளுக்கு குடிநீர் விநியோகம்

பாராளுமன்ற உறுப்பினர் அஸ்லம் திறந்து வைப்பு
இங்கிரிய தினகரன் நிருபர்
இந்த நாட்டுப் பொருளாதாரத்தின் முதுகெலும்பாக இருந்து வரும் தோட்ட மக்களும் இந்த நாட்டுப் பிரஜைகளாவர். எனது சேவையை பாரபட்சமின்றி தோட்ட மக்களுக்கும் பெற்றுக் கொடுப்பதில் கவனம் செலுத்துவேன்.
இவ்வாறு பாராளுமன்ற உறுப்பினர் எம். எஸ். எம். அஸ்லம் பாலிந்தநுவர, மொகமதியா தோட்டம், பலாந்த டிவிசன் ஸ்ரீ முத்துமாரியம்மன் ஆலயத்தில் சுமார் 2 இலட்சம் செலவில் அமைக்கப்பட்ட குடிநீர் திட்டத்தை அண்மையில் திறந்து வைத்து உரையாற்றும் போது கூறினார்.
தொடர்ந்து அவர் அங்கு உரையாற்றுகையில் வாக்குகளின் எண்ணிக்கைப் பார்த்து சேவை செய்வதை விடுத்து மக்களின் தேவைகளைக் கண்டறிந்து அவற்றை நிறைவேற்றி வைப்பதில் கவனம் செலுத்தி வருகின்றேன். குறைந்த வருமானம் பெறும் மக்களின் வாழ்வாதாரத்தை மேம்படுத்தும் நோக்குடன் கடந்த காலங்களில் தையல் இயந்திரங்களைப் பெற்றுக் கொடுத்துள்ளேன். 
அது போன்று மின்சார வசதியில்லாதிருந்த பிரதேசங்களுக்கு மின்சார வசதியைப் பெற்றுக் கொடுத்துள்ளேன். மக்களுக்கான எனது சேவை தொடர்ந்து முன்னெடுக்கப்படும். எமது நாட்டையும் அதன் இறைமையையும் பாதுகாக்க வேண்டியது எமது பொறுப்பாகும். அந்நியரின் தலையீட்டுக்கு ஒரு போதும் இடமளிக்கக் கூடாது. 
நம் நாட்டுக்கு எதிராக அமெரிக்காவினால் ஐ.நா.வில் கொண்டவரப்பட்ட பிரேரணையை எதிர்த்து நாடளாவிய ரீதியில் மேற்கொள்ளப்பட்ட ஆர்ப்பாட்டங்களுக்கு மொகமதியா தோட்ட மக்களும் அணி திரண்டு தமது ஆதரவை வழங்கியமையானது அவர்கள் நாட்டின் மீது கொண்டுள்ள நம்பிக்கையை வெளிக்காட்டியது. தோட்டக்கமிட்டித் தலைவர் இமானுவலினால் முன் வைக்கப்பட்ட திட்டங்கள் குறித்து கவனம் செலுத்தி படிப்படியாக நிறைவேற்றி வைக்க நடவடிக்கை எடுக்கப்படும் என்று அவர் கூறினார். 
இந்நிகழ்வையடுத்து பாராளுமன்ற உறுப்பினர் எம்.எஸ்.எம். அஸ்லம் அஷ்க்வெலி தமிழ் வித்தியாலயத்துக்கு விஜயம் செய்து அங்கு நிலவி வரும் குறைபாடுகளையும், அஷ்க்வெலி தோட்ட மக்களின் பிரச்சினைகளையும் கேட்டறிந்து கொண்டார். பாடசாலை அதிபர் பீ. கருப்பண்ணன், பாலிந்த நுவர பிரதேச சபை உறுப்பினர் எம். சிவபெருமாள் ஆகியோரும் இதில் கலந்து கொண்டனர். (ஐ-ஞ)
