நோர்வேயில் ஓர் இருட்டறை

<div></div><div>சர்வதேச ரீதியில் உலக நாடுகளில் எங்கெல்லாம் மனித உரிமை மீறல்கள், மனிதப் படுகொலைகள் மற்றும் சர்வதேச சட்டத்துக்குப் புறம்பான செயற்பாடுகள் இடம்பெற்று வருகின்றனவோ, அங்கெல்லாம் மனித உரிமைகளைக் காக்கும் அமைப்புகள் தமது தலையீடுகளை மேற்கொண்டு வருகின்றன.</div><div></div><div>அமெரிக்கா, கனடா, பிரான்ஸ், அவுஸ்திரேலியா, சுவிஸ். மற்றும் நோர்வே உள்ளிட்ட உலகின் பல்வேறு நாடுகள் இவ்வாறு மனித உரிமைகளைப் பாதுகாக்கும் விடயத்தில் தமது முழுமையான பங்களிப்பினைச் செலுத்தி வருகின்றமை உலகறிந்த உண்மையாகும்.</div><div></div><div>கடந்த காலங்களில் இலங்கையில் இடம்பெற்ற இறுதிக் கட்ட யுத்தத்தின் போதான கள நிலைவரங்கள் தொடர்பிலும் அதன் பின்னர் இலங்கை அரசாங்கத்தின் நகர்வுகள் தொடர்பிலும் மேற்கண்ட பலம்பொருந்திய நாடுகள் பல்வேறு வடிவங்களில் இலங்கைமீது ஆதிக்கம் செலுத்தி இருந்தன. அது இன்றுவரையிலும் நீடித்துக் கொண்டுதான் இருக்கின்றது.</div><div></div><div>ஜெனீவாவில் அமைந்துள்ள சர்வதேச மனித உரிமைகள் பேரவையானது உலக நாடுகளில் இடம்பெறுகின்ற மனித உரிமை பிரச்சினை தொடர்பில் உற்று நோக்கியும் உரிய கவனம் செலுத்தியும் அது தொடர்பில் பல்வேறு அழுத்தங்களைப் பிரயோகித்தும் வருகின்றதை நாம் காணுகின்றோம்.</div><div></div><div>இவ்வாறான சந்தர்ப்பத்தில் ஐரோப்பாவின் சில நாடுகளிலும் இவ்வாறு மனித உரிமை பிரச்சினைகள் ஆங்காங்கே எழுந்துள்ளமை இங்கு தொட்டுக்காட்ட வேண்டிய விடயமாக அமைந்துள்ளது. அந்த வகையில் மனித உரிமைகளைப் பாதுகாப்பது தொடர்பில் பாரிய பங்களிப்பினைச் செலுத்தி வருகின்ற நோர்வேயானது தனது நாட்டுக்குள் இடம்பெற்று வருகின்ற மனிதாபிமானமற்ற சில செயற்பாடுகளை ஏற்றுக் கொள்ளும் வகையில் செயற்பட்டு வருவதாக அண்மைக் காலமாக பல்வேறு தகவல்கள் ஊடகங்களில் வெளிவந்து கொண்டிருக்கின்றன.</div><div></div><div>உலக நாடுகளோடு ஒப்பிடுகையில் நோர்வே பண பலம் பொருந்திய மனிதத்தை மதிக்கக் கூடிய நாடாக சிறந்து விளங்குகின்றது. அங்கு இருக்கின்ற சட்ட திட்டங்கள் ஏனைய நாடுகளை விட மிகவும் வரவேற்கக் கூடியதாகவும் அதேநேரம் ஏற்றுக் கொள்ளக் கூடியதாகவும் அமைந்திருப்பதை மறுக்க முடியாது. இருப்பினும் அங்கும் சில குறைபாடுகள் இருப்பதுதான் வெளிவராததும் தற்போது வெளிவந்து கொண்டிருப்பதுமான உண்மைகளாகும்.</div><div></div><div>நோர்வேயின் சட்ட திட்டங்கள், நீதி, நியாயங்கள் நேர்மையாகக் கடைப்பிடிக்கப்படாத நிலைமைகள் காணப்படுவதாக தற்போது ஊடகங்களில் செய்திகள் வெளிவந்திருக்கின்றமையானது இது தொடர்பில் நோர்வேயை சற்று திரும்பிப் பார்க்கச் செய்திருக்கின்றது.</div><div></div><div>நோர்வே அரசாட்சி சட்டத்தின் பிரகாரமே அனைத்தும் இடம்பெற்று வருவதாகக் கூறப்படுகின்ற போதிலும் அங்கு நோர்வே அரசாங்கத்தின் கீழ் இயங்குகின்ற சிறுவர் காப்பகம் என்றதொரு அமைப்பானது மேற்படி சட்டத்தை மதிப்பதாகவோ அல்லது அந்த அமைப்பின் அதிகாரிகள் சட்டங்களை ஒழுகுவதாகவோ இல்லை என்பதை நிரூபிக்கக் கூடிய தகவல்கள் தற்போது வெளிவந்துள்ளன. இதனைக் கடந்த வாரங்களில் ஒரு சில ஆங்கிலப் பத்திரிகைகள் மற்றும் வெளிநாட்டு தொலைக்காட்சிகள் செய்திகளாக வெளியிட்டுள்ளன.</div><div></div><div>நோர்வே அரசாங்கத்தின் கீழ் இயங்கிக் கொண்டிருக்கும் சிறுவர் காப்பகத்தில் தற்போது உலகின் பல்வேறு நாடுகளைச் சேர்ந்த பன்னீராயிரம் சிறுவர்கள் தத்தெடுக்கப்பட்டுள்ளனர். குழந்தைகள், சிறுவர்கள் உரிய முறையில் பெற்றோரினால் பாதுகாக்கப்படுவதற்கோ அல்லது பராமரிப்பதற்கோ உரிய நிலைமை இல்லாவிடின் அவ்வாறான குழந்தைகள் நோர்வேயின் சிறுவர் காப்பகம் தத்தெடுக்கின்றமை நோர்வே சட்டத்துக்கு உட்பட்டதாகும்.</div><div></div><div>எனினும் சிறுவர் காப்பகத்தின் செயற்பாடுகள் மற்றும் சிறுவர்களை அழைத்துச் செல்கின்ற விதங்கள் பெற்றோரினதும் பார்ப்பவரினதும் தலையை சம்மட்டியால் தாக்குவது போன்ற நிலைமையாக அமைந்துள்ளது என்றும் இந்த சிறுவர்கள் தத்தெடுக்கப்பட்டார்கள் என்று கூறுவதைவிட சட்ட ரீதியாக கடத்தப்பட்டுள்ளனர் என்று கூறுவதே பொருத்தமானதாக இருக்கும் என்றும் பாதிக்கப்பட்டுள்ள பெற்றோர் கண்ணீர் வடிக்கின்றனர்.</div><div></div><div>சிறுவர் காப்பகத்துக்கு பறிகொடுத்துள்ள தமது குழந்தைகளை எவ்வாறு மீட்டுக் கொள்வது என்பது தொடர்பில் பாதிக்கப்பட்டுள்ள பெற்றோர் சஞ்சலப்பட்டும் அதேநேரம் மன ரீதியாகப் பாதிப்படைந்தும் காணப்படுவதாக அங்கிருந்து வெளியாகும் தகவல்கள் தெரிவிக்கின்றன. சில சந்தர்ப்பங்களில் பாதிக்கப்பட்டுள்ள பெற்றோர் வீதிகளில் புலம்பித் திரிவதாகவும் மனம் பேதலித்தவர்களாக அலைவதாகவும் தெரியவந்துள்ளது.</div><div></div><div>பெற்றோரிடமிருந்து பலவந்தமாக பிரித்தெடுக்கப்படுகின்ற குழந்தைகளைப் பெற்றோர் பார்ப்பதற்கு அவர்களோடு பேசுவதற்கும் மூன்று மாதத்துக்கு ஒரு முறையே அதுவும் இரண்டு மணித்தியாலங்களே சந்தர்ப்பம் வழங்கப்படுகின்றது. இதுவும் நோர்வே சட்டத்தின் பிரகாரமானதாகும். இருந்தபோதிலும் இந்த இரண்டு மணித்தியால சந்திப்பு தாய், தந்தை பாசத்தை சுதந்திரமாகப் பரிமாறிக் கொள்ளக்கூடியதாகவோ அல்லது சுக துக்கங்களைப் பகிர்ந்து கொள்ளக் கூடியதாகவோ இல்லாவிட்டால் உணவுப் பண்டங்களை ஆசையாக ஊட்டிவிடுவதற்கோ அங்கு இடமில்லை. இராணுவம் மற்றும் சிறுவர் காப்பகப் பாதுகாவலர்கள் சூழ்ந்திருக்கும் நிலையிலேயே இந்த சந்திப்புக்களுக்கு அனுமதிகள் வழங்கப்பட்டுள்ளன.</div><div></div><div>இவ்வாறு இந்த இரண்டு மணித்தியால சந்திப்புகளின் போதும் சந்திப்புகளின் பின்னர் குழந்தைகள் பெற்றோரை விட்டு அல்லது பெற்றோர் குழந்தைகளை விட்டுப் பிரியும்போதும் அங்கு பாரிய அழு குரலும் அல்லோலமும் எழுவது வழக்கமாகிவிட்டதாகவும் அது வீடியோ வடிவிலும் புகைப்பட வடிவிலும் ஆதாரபூர்வமாக ஆவணப்படுத்தப்பட்டிருப்பதாகவும் பிள்ளைகளை இழந்து நிற்கின்ற பெற்றோர் சொல்லியழுகின்றனர்.</div><div></div><div>இந்த நிலைமைகள் தொடர்பில் அங்கு வழக்காடப்பட்ட நான்கு சந்தர்ப்பங்களிலும் அதன் வாதங்கள் சிறுவர் காப்பகத்துக்குச் சாதகமானதாகவே அமைந்திருப்பதாக சில சந்தர்ப்பங்களில் அமைந்து வருகின்ற சாதகமான தீர்ப்புகளை சிறுவர் காப்பகம் அலட்சியப் போக்குடன் நோக்குவதாகவும் வாதிகளின் சார்பில் கூறப்படுகின்றது.</div><div></div><div>இந்நிலையில் நோர்வேயில் இயங்கி வருகின்ற இத்தகைய சிறுவர் காப்பகத்தின் செயற்பாடுகள் மற்றும் அதன் நோக்கங்கள் முற்றிலும் புறம்பானதென்றும் அதேநேரம் இது வெளிநாட்டவர்களுக்கு இழைக்கப்படுகின்ற அநீதியென்றும் அதுவும் போதாதென்ற வகையில் காப்பகத்தின் செயற்பாடுகள் வெளிநாட்டு சிறுவர்களை மூளைச் சலவை செய்வதாகவும் அங்கு இயங்கி வருகின்ற மாற்றுத் தரப்புக்கள் கூறி வருகின்றன. அத்துடன் இது தொடர்பில் மாற்றுக் கருத்துடைய சட்டத்தரணியான ஆன்ஸ்டீன் என்பவர் இவ்விவகாரம் தொடர்பில் நீதிமன்றங்களில் வாதாடி வருகின்ற அதேவேளை, சிறுவர் காப்பகத்தின் செயற்பாடுகளால் வருடம் ஒன்றுக்கு 200 பெற்றோர்கள் மரணிப்பதாக தனது ஊடக அறிக்கையொன்றில் பகிரங்கப்படுத்தியுள்ளார்.</div><div></div><div>இதனை உறுதிப்படுத்தும் வகையில் கடந்த இரண்டு வார காலத்திற்கு முன்னரும் 17 வயது சிறுமி ஒருவர் கடலில் வீழ்ந்து தற்கொலை செய்து கொண்ட சம்பவம் ஒன்று நிகழ்ந்துள்ளது. இதுவும் ஊடகங்களில் வெளிவந்த செய்தியாகும். இவ்வாறான நிலைமைகளிலும் நோர்வே அரசாங்கம் கூறுவது என்னவெனில் தாம் சட்டத்துக்கு உட்பட்டு நடப்பதாகவும் அதேநேரம், சிறுவர் காப்பகம் தமக்கு பணிக்கப்பட்டுள்ள கடமைகளை சட்டத்தின் பிரகாரம் செய்து வருவதாகவும் நியாயம் கூறியிருக்கிறது. இருந்தபோதிலும் இது ஏற்றுக் கொள்ளக் கூடியதாக இல்லை என்பதையே ஊடகத் தகவல்கள் உறுதிப்படுத்தியிருக்கின்றன.</div><div></div><div>அந்த வகையில் நோர்வே சிறுவர் காப்பகத்தில் சிக்குண்டுள்ள யாழ்ப்பாணத்தைச் சேர்ந்த மூன்று குடும்பங்கள் தற்போது செய்வதறியாத நிலையில் அங்கு தவித்துக் கொண்டிருக்கின்ற நிலைமைகள் தொடர்பிலும் செய்திகள் தமிழ் மற்றும் ஆங்கில ஊடகங்களில் வெளிவந்துள்ளன.</div><div></div><div>சிறுவர் காப்பகத்தால் கவர்ந்து செல்லப்படுகின்ற சிறுவர்கள் அல்லது குழந்தைகள் அங்கு அரசாங்கத்தினால் நியமிக்கப்பட்டுள்ள வளர்ப்புத் தாய், தந்தையரிடமே ஒப்படைக்கப்படுகின்றன. அவ்வாறு வளர்க்கப்படுகின்ற பிள்ளைகள் பாலியல் வல்லுறவு உட்பட பல்வேறு இன்னல்களுக்கும் துன்ப துயரங்களுக்கும் முகங் கொடுத்து வருவதாகவும் அதனாலேயே மரணங்கள் சம்பவிப்பதாகவும் தற்போது தெரியவந்துள்ளது. இவ்வாறு பாதிக்கப்பட்ட குழந்தைகள் தம்மை சிறுவர் காப்பகத்திடமிருந்து காப்பாற்றிச் செல்லாவிட்டால் தாம் தற்கொலை செய்து கொள்ளப் போவதாக இரகசிய கடிதங்களையும் எழுதியுள்ளமை அத்தாட்சிப்படுத்தப்பட்டுள்ளது.</div><div></div><div>கலாசாரம், பண்பாடு,பாசப் பிணைப்புகள் என சகலவற்றையும் மறக்கச் செய்து மழுங்கடிக்கச் செய்யப்பட்டுள்ள மேற்படி குழந்தைகள் மற்றும் சிறுவர்கள் தமது தாய் மொழியை உச்சரிப்பதற்கே தடை விதிக்கப்பட்டவர்களாக இருப்பது வேதனையான விடயமாகும். அந்த வகையில் யாழ்ப்பாணத்தைச் சேர்ந்த தாமோதரம் பிள்ளை ஆனந்தராசா என்பவரது 12 வயது நிரம்பிய தமிழினி என்ற மகள் தனது தாயாருக்கு நோர்வே மொழியில் இவ்வாறு இரகசியக் கடிதமொன்றில் எழுதியுள்ளார். அதில் கூறப்பட்டுள்ளதாவது,</div><div></div><div>இது உங்களுக்கும் அப்பாவுக்கும் நான் எழுதும் ஓர் இரகசிய கடிதம். இந்தக் கடிதத்தை மெரித் இக்கோ வேறு எவருக்குமோ காட்ட வேண்டாம். உங்களுக்கு நான் ஓர் கடிதம் எழுதியுள்ளேன் என்பதைக் கூட யாருக்கும் தெரியப்படுத்த வேண்டாம்.</div><div></div><div>எனது பாதுகாவலருக்கோ அல்லது யாழினிக்கோ கூட நான் உங்களுக்கு ஓர் கடிதம் எழுதியுள்ளேன் என்பது தெரியாது. நான் எங்கு வசிக்கிறேன் என்பதை உங்களுக்கு தெரிவிப்பதற்காகவே இக் கடிதத்தை எழுதுகின்றேன். நான் சர்ஸ்பேர்க்கில் ஐஎஸ்ஈ என்றழைக்கப்படும் இடத்தில் வசிக்கிறேன். எனது பராமரிப்பு பெற்றோரின் முகவரி வோல்ஹீம். நீங்கள் இம்முகவரியைக் கண்டுபிடிப்பதற்கு முயற்சிக்க வேண்டாம். அப்படியானால் ஓர் பிழையான இடத்துக்கு சென்று விடுவீர்கள். என்னையும் எனது தங்கையையும் விரைவாக வந்து வோல்ஹீமில் இருந்து கூட்டிச் செல்லும்படி ரஜிந்தன் மாமாவுக்கு சொல்ல முடியுமா? அப்படியானால் இவ்விடயம் முடியும்வரை நான் அம்மம்மாவோடும் அம்மப்பாவோடும் ட்ரம்மென்னில் வசிக்கலாம் அல்லது ட்ரம்மென்னில் இருந்து யாராவது வந்து என்னை அழைத்துச் செல்ல வேண்டும். உங்களுக்கு சரியென்றால் நீங்களும் அப்பாவும் அல்லது அப்பா மட்டும் வந்து என்னை வோல்ஹீமில் அழைத்துச் செல்லவும்.</div><div></div><div>அம்மா நான் உங்களை அப்பாவை தமிழ் மற்றும் ஈழவனை எண்ணி ஏங்குகின்றேன். நான் உங்களுடன் ஒன்றாக வாழ முடியாது என எனக்கு தெரியவந்தால் நான் தற்கொலை செய்வேன். அம்மா தயவு செய்து விரைவாக வந்து என்னைக் கூட்டிச்செல்ல யாரையாவது அனுப்பவும். உங்களை நான் நேசிக்கிறேன் அம்மா. தமிழினி.</div><div></div><div>இவ்வாறு பாதிக்கப்பட்ட குழந்தையொன்று தனது தாயாருக்குக் கடிதம் ஒன்றை எழுதியுள்ளது. இது இவ்வாறிருக்க போலந்து நாட்டின் தம்பதியருக்குச் சொந்தமான குழந்தையொன்று மேற்படி நோர்வேயில் சிறுவர் காப்பகத்தில் சிக்குண்டிருப்பதை அறிந்த போலந்து பொலிஸார் நோர்வேயின் சிறுவர் காப்பகத்துக்குள் நுழைந்து குறித்த குழந்தையை மீட்டுச் சென்றுள்ள சம்பவம் ஒன்று அண்மையில் இடம்பெற்றுள்ளது.</div><div></div><div>நான்கு பொலிஸ் வாகனங்களில் வந்த போலந்து பொலிஸார் குழந்தையைப் பலவந்தமாக மீட்டதுடன் தாம் போலந்து பொலிஸார் என்று அடையாள அட்டையைக் காட்டி தம்மை அறிமுகப்படுத்திக் கொண்டதுடன் தாம் நோர்வேயின் ஜெயில் போன்றதொரு இடத்திலிருந்து இந்தக் குழந்தையை மீட்டிருக்கின்றோம் என்று உரக்கக் கூறிச் சென்றதாகவும் ஆதாரபூர்வமான தகவல்கள் வெளியாகியுள்ளன.</div><div></div><div>இவ் விவகாரம்தொடர்பில் பாதிக்கப்பட்ட தந்தையரில் ஒருவரான யாழ்ப்பாணத்தைச் சேர்ந்தவரும் நோர்வேயின் குடியுரிமை பெற்றவருமான தாமோதரம் பிள்ளை ஆனந்தராசா என்பவர் கருத்துத் தெரிவிக்கையிலேயே கூறியதாவது,</div><div></div><div>நான் 1998இல் நோர்வேக்கு வந்தேன். இங்கு நான் நல்ல முறையில் வியாபாரம் செய்து எனது மனைவி பிள்ளைகளுடன் வாழ்ந்து வந்தேன். இங்கு குழந்தைகள் காப்பகம் என்றதொரு அமைப்பு இருப்பதாகவோ அல்லது குழந்தைகளை ஏசினால் திட்டினால் அல்லது அடித்தால் சிறுவர் காப்பகம் கொண்டு செல்லும் என்பதையோ நான் அறிந்திருக்கவில்லை.</div><div></div><div>நோர்வே நாடானது மிகவும் சிறந்த நாடு. அதனை எனது இதயத்தில் வைத்திருக்கின்றேன். இங்குள்ள சட்டங்களை மதிக்கின்றேன். அதனை ஏற்றும் கொள்கின்றேன். எனினும் நோர்வே அரசாங்கத்தின் கீழ் இயங்குகின்ற சிறுவர் காப்பகத்தையும் அதன் செயற்பாடுகளையும் என்னால் ஏற்றுக் கொள்ள முடியாது என்பதையும் துணிவாக சொல்ல விரும்புகிறேன்.</div><div></div><div>நானும் எனது மனைவியும் தற்போது எமது நான்கு பிள்ளைகளை நோர்வேயின் சிறுவர் காப்பகத்திடம் பறிகொடுத்த நிலையில் பரிதவித்துக் கொண்டிருக்கிறேன். அதேபோன்று எனது உறவினர்களான எரிக் ஜோசப் மற்றும் மஹாத்மா ஜோதி செல்லத்துரை ஆகியோரது குடும்பங்களும் இவ்வாறு தமது பிள்ளைகளைக் காப்பகத்திடம் பறிகொடுத்து புலம்பிக் கொண்டிருப்பதைக் காணுகின்றேன். நோர்வேயில் சுதந்திரமாகவும் சமாதானமாகவும் வாழ்ந்து வந்த நாங்கள் கடந்த 1 1/2 வருட காலமாக சிறுவர் காப்பகத்தின் செயற்பாடுகளால் மனதளவில் பாதிக்கப்பட்டவர்களாக ஆக்கப்பட்டுள்ளோம்.</div><div>இங்குள்ள சிறுவர் காப்பகத்திடம் மனிதாபிமானத்தை எதிர்பார்க்க முடியவில்லை. தாய், தந்தையர் குழந்தை பாசம் என்ன என்பதை இவர்களால் உணர முடியாதுள்ளது. எமது பிள்ளைகள் சிறுவர் காப்பகத்தினால் மூளைச் சலவை செய்யப்படுகின்றனர். எமது கலாசாரம் மழுங்கடிக்கப்படுகின்றது. எமது பிள்ளைகள் எம்மை வெறுக்கும் அளவில் அங்கு ஊட்டப்படுகின்றன.</div><div></div><div>குழந்தை வளர்ப்பில் தகப்பன் தவறிழைத்திருந்தால் தகப்பனைப் பிரித்து தாயையும் பிள்ளையையும் பிரிதொரு இடத்தில் வைக்க வேண்டும் என்பதை இங்குள்ள சட்டம் கூறுகின்றது. அதனை நான் ஏற்றுக் கொள்கின்றேன். எனினும் அந்தச் சட்டம் இங்கு நடைமுறைப்படுத்தவில்லை. மாறாகக் குழந்தைகள் பலவந்தமாக இழுத்துச் செல்லப்பட்டு பாடசாலைகளிலிருந்து சிறுவர் காப்பக வாகனங்களில் கொண்டு செல்லப்பட்டும் உள்ளனர். இது எமக்குத் தாங்க முடியாத வேதனையைத் தந்திருக்கின்றது. நாங்கள் தற்போது நிம்மதியை இழந்து தவிக்கின்றோம். எமது பிள்ளைகளைப் பார்ப்பதற்கோ கொஞ்சுவதற்கோ அவர்களோடு உறவாடுவதற்கோ, ஒரு வார்த்தை பேசி மகிழ்வதற்கோ முடியாதவர்களாக ஆக்கப்பட்டுள்ளோம். எமது குழந்தைகளைப் பெற்றுக் கொள்ளும் வகையில் எம்மால் எடுக்கப்படுகின்ற அனைத்து முயற்சிகளும் எமக்குக் கை கொடுக்காத நிலைமைகள் காணப்படுகின்றன. ஏனெனில் சிறுவர் காப்பகம் எம்மீது குற்றம் சாட்டுவதிலும் தம்மை நியாயப்படுத்துவதிலுமே குறியாக இருக்கின்றது.</div><div></div><div>இங்குள்ள சட்டத்தில் உள்ளதன் பிரகாரம் சிறுவர் பராமரிப்புத் தொடர்பில் எமக்கு எந்தவித அறிவித்தல்களும் விடுக்கப்படவில்லை. எச்சரிக்கைகளும் இருக்கவில்லை. நான் தவறு இழைத்திருத்திருந்தால் அதற்கான தண்டனையை எனக்கு வழங்கிவிட்டு எனது குழந்தைகளை எனது மனைவியிடம் ஒப்படைப்பதாக இருந்தால் அதில் நான் மகிழ்ச்சியடைவேன். மேலும் குழந்தைகள் தாயிடம் இருந்து பிரித்தெடுக்கப்படுவது சட்டத்துக்கு முரணானது என்றும் குறித்த குழந்தைகள் தாயிடமே ஒப்படைக்கப்பட வேண்டும் எனவும் இல்லாவிட்டால் பெற்றோர் அனுமதிக்கப்படாத வகையில் அவர்களது உறவினர்களிடமாவது ஒப்படைத்தல் உசிதமானது என நீதிமன்றத் தீர்ப்புக்கள் வந்துள்ள போதிலும் அது சிறுவர் காப்பகத்தினால் தட்டிக் கழிக்கப்பட்டுள்ளது. மொத்தத்தில் காப்பகத்தின் செயற்பாடுகள் நியாயமானவையாகக் காட்டப்படுகின்றன. ஆனால் என்னைப் பொறுத்தவரை காப்பகத்தின் செயற்பாடுகள் அநீதியானது என்றும் அதேநேரம் அங்கு கடமை புரிகின்ற அதிகாரிகள் போதிய அறிவினைப் பெற்றிருக்கவில்லை என்பதையும் என்னால் உறுதியாகக் கூற முடியும் மேலும் இங்குள்ள சட்டங்கள் உள்நாட்டவருக்கு ஒருவிதமாகவும் வெளிநாட்டவருக்கு வேறு விதமாகவும் நடைமுறைப்படுத்தப்படுகின்றது என்பதையும் இங்கு கூறி வைக்க விரும்புகின்றேன். இவ்விவகாரம் தொடர்பில் ஜெனீவா மனித உரிமைகள் பேரவை, பிரான்ஸ், கனடா, அமெரிக்கா மற்றும் சுவிஸ் ஆகிய நாடுகளின் மனித உரிமைப் பேரவைக்கு ஆதாரங்களுடன் அறிவித்திருக்கிறேன். இது தொடர்பில் தமக்கு தகவல்கள் கிடைத்திருப்பதாகப் பிரான்ஸில் இருந்து எனக்கு பதிலும் கிடைத்திருக்கின்றது. என்னைப் பொறுத்தவரையில் பல்வேறு நாடுகளைச் சேர்ந்த சுமார் பன்னீராயிரம் சிறுவர்கள் இருட்டறைக்குள் பூட்டி வைக்கப்பட்டுள்ளனர் என்று கூறுவதே பொருத்தமானது என எண்ணுகின்றேன். இவர்கள் இந்த இருட்டறைக்குள் இருந்து வெளிச்சத்துக்கு வருவதற்கும் தமது பெற்றோரிடம் போய்ச் சேருவதற்கு மனிதாபிமானமுள்ளவர்கள் நடவடிக்கைகள் எடுக்க வேண்டும் எனக் கேட்டுக் கொள்கிறேன் என்றார்.</div><div></div><div>இது இவ்வாறிருக்க பாதிக்கப்பட்ட மற்றுமொரு தாயான டிலான்தி எரிக் ஜோசப் என்பவர் கருத்து வெளியிடுகையில் கூறியதாவது,</div><div></div><div>எமது குழந்தைகள் பலவந்தமாக இழுத்துச் செல்லப்பட்டுள்ளனர். மிகவும் மோசமான அதேநேரம் மிருகத்தனமான மு&oslash;றயில் நடந்து கொண்ட சிறுவர் அதிகாரிகள் கடுகளவேனும் இரக்கமில்லாதவர்களாக நடந்து கொண்டனர். பெற்றெடுத்த எமது குழந்தைகளை மூன்று மாதத்துக்கு ஒரு தடவையே சந்திக்க வேண்டிய நிலையில் நாம் இருக்கின்றோம். இதற்கு எந்த வகையிலாவது எமக்கு விடிவு வேண்டும். எமது பிள்ளைகள் எம்மிடத்தில் வந்து சேர வேண்டும் என்றார்.</div><div></div><div>இவ்வாறு நோர்வே நாட்டில் இடம்பெற்று வருகின்ற நிலைமைகள் தொடர்பில் சர்வதேச சமூகம் அக்கறை கொள்ள வேண்டும். மற்றும் ஜெனீவா மனித உரிமைப் பேரவை இதில் தலையீடு செய்ய வேண்டும் என்பதே  இங்குள்ள முக்கியத்துவம் வாய்ந்த விடயமாகும். இவ்விடயத்தில் இலங்கை அரசாங்கத்தின் தலையீட்டை மேற்படி பாதிக்கப்பட்டுள்ள பெற்றோர் பெரிதும் எதிர்பார்த்திருப்பதாகவும் தெரிவிக்கப்படுகிறது. அத்துடன் இது சம்பந்தமாக இலங்கை அரசாங்கத்தின் உயர் மட்டங்களுக்கு அறிவிப்பதற்கு நடவடிக்கைகள் மேற்கொள்ளப்பட்டிருப்பதாகவும் தெரியவந்துள்ளது. </div><div></div><div><div>(ஜே.ஜி. ஸ்டீபன்)</div><div></div></div>
