நூற்றாண்டு நிறைவைக் கொண்டாடும்மருதானை லொக்கேட் ஆலயம்


nyhக்கேட் ஆலயம் என்று பிரபலம் பெற்ற மருதானை இம்மானுவேல் ஞாபகார்த்த ஆலயம் 2012 செப்டெம்பர் 19 ஆம் திகதி நூறாவது நிறைவாண்டை கொண்டாடுகிறது. இந்த ஆலயத்தை இங்கிலாந்து நாட்டை சேர்ந்த போதகர் வண. ரோலன்ட்ஸ் தனது மனைவி மேரி பிளக்வெல்ட்டின் ஞாபகார்த்தமாக தனது சொந்த செலவில் கட்டிக் கொடுத்தார். இவர்கள் இருவரும் இலங்கையில் நீண்ட காலம் மக்கள் மத்தியில் நற்செய்தி பணிபுரிந்தவர்கள்.
1861 இல் கொழும்பு வந்த போதகர் ரோலன்ட்ஸ் கொழும்பு முழுவதும் தனது உபதேசிமாருடன் திரிந்து தமிழ் மக்கள் மத்தியில் பணி செய்தார். இதனால் கொழும்பில் வாழ்ந்த இந்திய பின்னணியை சேர்ந்த மக்கள் அதிகம் பயன்பெற்றனர். இந்தியாவிலிருந்து கொழும்பு வந்த தமிழ் கிறிஸ்தவர்களுக்கும் கொழும்பு வாழ் கிறிஸ்தவ வியாபாரிகளுக்கும் ஆலயங்கள் கொழும்பில் காணப்படவில்லை. 
இதனை பூர்த்திசெய்யுமுகமாக போதகர் ரோலன்ட்ஸின் பணி அமைந்தது. கொழும்பு முழுவதும் போதகர் ரோலன்ட்ஸ் இந்திய உபதேசிமாருடன் சேர்ந்தாற்றிய பணி மூலம் அனேக தமிழ் ஆலயங்கள் தோன்றின. இதில் மருதானை ஆலயமும் ஒன்று. 1861 இல் மருதானையில் இந்திய தமிழ் கிறிஸ்தவர்கள் கூடி ஆராதிக்க ஒரு ஆலயம் இருந்தது. 
அதன் பெயர் தூய யோவானின் ஆலயம். 1910 இல் மருதானை ரயில் நிலைய விஸ்தரிப்பிற்காக அந்த ஆலயம் அரசாங்கத்தால் கையேற்கப்பட்டபோது இம்மக்களுக்கு ஆராதிக்க இடமிருக்கவில்லை. இக்காலத்தில் போதகர் ரோலன்ட்ஸின் தகப்பன் இங்கிலாந்தில் மரணமடைந்தார். அவர் ஒரு பணக்கார வர்த்தகராக இருந்தபடியால் அவருடைய சொத்துக்களில் கணிசமான பகுதி போதகர் ரோலன்ட்ஸை சேர்ந்தது. 
இந்தப் பணத்தை அவர் மருதானையில் தமிழ் மக்களுக்காக ஒரு ஆலயத்தை கட்ட செலவிட்டார். ஆலய பிரதிஷ்டை ஆராதனை கொழும்பு ஆயர் ஏர்னஸ்ட் ஆர்த்தர் கொப்பில்ஸ்டனால் 1912 செப்டெம்பரில் நடந்தது.
இந்த ஆலயத்தில் ஆரம்பத்திலிருந்து தொடர்ச்சியாக பணிபுரிந்த போதகர்மார் மற்றும் மூப்பர்மார் அனைவரும் அதிக அர்ப்பணிப்புடன் பணிபுரிந்தபடியால் ஆலயத்தின் நிலை படிப்படியாக உயர்ந்து இன்று ஆலயம் அனைத்து நிலைகளிலும் உயர்வடைந்து காணப்படுகிறது. போதகர் அருளானந்தம் (1912) இதன் ஆரம்ப ஊழியராக இருந்தார். 
போதகர் ஜே. ஜீ. டொஸ்ஸின் காலத்தில் (1920) முகத்துவார, பொரளை தமிழ் ஆராதனைகளை கவனிக்கும் பொறுப்பு சபை போதகரிடம் இருந்தது. போதகர் கனன் எஸ். எம். தோமஸ் காலத்தில் (1934) ஆலயத்துக்கு மின்சார வசதி கிடைத்தது. அதுவரை கேஸ் விளக்குகளே பாவிக்கப்பட்டன. போதகர் ஜே. எஸ். ஐசக் (1941) சபை மக்களின் ஆன்மீக வளர்ச்சிக்காக அரும்பாடுபட்டார். இவரது காலத்தில் சபை பாரிய வளர்ச்சியை கண்டது.
போதகர் எஸ். ஏ. முத்துவேலுவின் காலம் (1967) மிகவும் இக்கட்டான காலமாக இருந்தது. இக்காலத்தில் கொழும்பு வாழ் (இந்திய வம்சாவளி) தமிழ் மக்கள் அதிகம் நெருக்கப்பட்டனர். அனேகர் புதிய விசா நடைமுறைகளால் நாட்டை விட்டு வெளியேறினர். அத்துடன் ஞாயிறு விடுமுறையும் அகற்றப்பட்டு போயாதினம் விடுமுறையாக பிரகடனப்படுத்த ப்பட்டது. ஆயினும் போதகர் முத்துவேலு அதிக சிரத்தையும் சவால்களுக்கும் முகம் கொடுத்து பணியாற்றினார்.
போதகர் ஜே. என். சாமுவேல் காலத்தில் (1971) ஐம்பதாவது ஆண்டு வைர விழா கொண்டாடப்பட்டது. (1973). இவரது காலத்தில் சிறிய அளவில் மக்களது வாழ்வில் மாற்றங்கள் தென்பட ஆரம்பித்தன. 
போதகர் ஹென்றி விக்டர் புதிய போதகராக கடமையேற்று (1980) ஆறு மாதங்கள் மட்டுமே பணியாற்றினார். இவர் சபையில் பல மாற்றங்களை கொண்டுவர எடுத்த முயற்சி பலனளிக்கவில்லை. இதன்நிமித்தம் இவர் இச் சபையைவிட்டு வெளியேறினார். போதகர் கே. எஸ். டீ. மாணிக்கம் (1981) காலத்தில் புதிய குருமனையின் வேலைகள் பூர்த்தியாயின. சபையின் ஆன்மீக செயற்பாடுகளில் அதிக அவதானம் செலுத்தினார்.
ஆயினும் 1983 ஆம் ஆண்டு ஆடிக் கலவரத்தில் சபை சிதறடிக்கப்பட்டது. அனேகர் தங்கள் குடும்பங்களுடன் இந்தியா சென்றனர். இதன் நிமித்தம் நோயுற்ற போதகர் மாணிக்கம் திரும்பவும் எழவில்லை. 1983 ஆம் ஆண்டு ஆகஸ்ட் மாத இறுதியில் மரணமடைந்தார். போதகர் சின்னையா காலத்தில் (1984) சிதறடிக்கப்பட்ட சபை மீண்டும் கட்டப்பட்டது.
இலங்கையின் பிரபல வர்த்தகராக இருந்து சென் அந்தனீஸ் வியாபார கூட்டு நிறுவனத்தை நடத்திய ஏ. வை. எஸ். ஞானம் இவ்வாலயத்தை சேர்ந்தவர். அவரது மறைவுக்குப் பின் அவரது நினைவாக அவரது குடும்பத்தினர் ஆலயத்தின் மண்டபத்தையும் குருமனையையும் புதிதாக நிர்மாணித்துக் கொடுத்தனர். போதகர் எஸ். ஜே. ஜெயராஜ் இதற்கு அனுசரணையாக இருந்து செயற்பட்டார். ஏ. வை. எஸ். ஞானம் ஆரம்ப காலத்தில் ஆலயத்தின் நிர்வாக குழுவிலும் அங்கம் வகித்தார் என்பது குறிப்பிடத்தக்கது.
நூறாவது ஆண்டு நிறைவை முன்னிட்டு இம்மாதம் 19 ஆம் திகதி முதல் 22 ஆம் திகதி வரை காலை விசேட வேத கற்பிப்பும், மாலை விசேட சுவிசேஷ கூட்டங்களும் நடைபெறும். இதில் கலாநிதி புஸ்பராஜ், டாக்டர் அஜித் பெர்னாந்து ஆகியோர் சிறப்பு செய்திகளை வழங்குவார்கள்.
இம்மாதம் 23 ஆம் திகதி காலை 7.30 க்கு கொழும்பு திருச்சபை, பேராயர் வணக்கத்துக்குரிய டிலோராஜ் கனகசபை திருவிருந்து ஆராதனையை நடத்தி ஆசீர்வாதத்துடன் நூற்றாண்டு விழாவை நிறைவு செய்து வைப்பார்.
நெப்போலியன் பத்மநாதன்... -
