அர்ப்பணிப்புடன் மக்கள் பணி
செய்த அன்வர் இஸ்மாயில்

முஸ்லிம்களின் அரசியலை ஒரு புதிய பாதையில் நகர்த்துவதற்கு திடசங்கற்பம் பூண்டிருந்த அரசியல் வாதியாகவும் இலங்கை முஸ்லிம் அரசியல்வாதிகளுள் இளையவராக இருந்த போதும் அதிக கவனத்தைப் பெற்றவராகவும் முன்னாள் அமைச்சர் சட்டத்தரணி மர்ஹ¤ம் எம். ஐ. அன்வர் இஸ்மாயில் திகழ்ந்தார்.
மக்கள் பணியிலே தன்னை முழுமையாக அர்ப்பணித்து செயற்பட்டு வந்த அன்வர் இஸ்மாயில் மரணித்து இன்றுடன் (14) இரண்டு வருடங்கள் பூர்த்தியாகின்றன.
மர்ஹ¤ம் அன்வர் இஸ்மாயில், தலைவர் அஷ்ரஃபின் அரசியல் குழந்தையாவார். தலைவர் கண்ட கனவுகளை நனவாக்கும் பாதையில் புறப்பட்டவர். 1967.07.16 ஆம் திகதி சம்மாந்துறையில் மர்ஹ¤ம்களான முகம்மது இஸ்மாயில் (ஆசிரியர்), சுபைதா உம்மா தம்பதிகளின் சிரேஷ்ட புதல்வராகப் பிறந்தார்.
சம்மாந்துறையில் முதல் பாடசாலையான “மிஷனரி ஷ்கூல்” என்று அழைக்கப்படும் “தாறுல் உலூம்” என்ற பாடசாலையிலும், மகளிர் வித்தியாலயத்திலும் தன்னுடைய ஆரம்பக் கல்வியைக் கற்று, சம்மாந்துறை மகா வித்தியாலயத்தில் (தேசிய பாடசாலை) உயர் கல்விக்காக சேர்ந்தார். 
ஒரு சட்டத்தரணியாக வரவேண்டுமென்ற இலட்சிய வேட்கையில் கலைத்துறையிலே காலடி எடுத்து வைத்து, தனது இலட்சியத்தை எவ்வித தங்கு தடையுமின்றி அடைந்து கொண்டார்.
பாடசாலைக் காலத்தில் விளையாட்டிலும், விவாதங்களிலும் ஈடுபட்ட மர்ஹ¤ம் அன்வர் இஸ்மாயில், மாணவத் தலைவராகவும், செயற்பட்டிருந்தார். பின்னர் கொழும்புப் பல்கலைக் கழகத்தில் சட்டபீட மாணவனாக சேர்ந்து அங்கு முஸ்லிம் மஜ்லிஸின் செயலாளராகவும், விவாதத் குழுவின் தலைவராகவும் செயற்பட்டார்.
பல்கலைக் கழகத்தின் மாணவர் சபை அக்காலத்தில் ஐக்கிய தேசியக் கட்சியின் செல்வாக்குக்கே அதிகம் உட்பட்டிருந்தது. அந்த செல்வாக்கை முறியடித்து சுயாதீன மாணவர் அமைப்பொன்றினை தனது காலத்திலே ஏற்படுத்தி அதனை வெற்றிபெறவும் செய்தார். 
1988, 1989 ஆம் காலப்பகுதியில் நிகழ்ந்த யாழ். முஸ்லிம்கள் இனச் சுத்திகரிப்பு சம்மாந்துறை, காத்தான்குடி, ஏறாவூர் போன்ற பிரதேசங்களில் நிகழ்ந்த முஸ்லிம்களின் படுகொலைகள் தொடர்பான ‘கறுப்பு வெள்ளி’ பிரகடனத்தை மாணவர் சுயாதீன அமைப்பினூடாக வெற்றிகரமாக செயற்படுத்தினார்.
முஸ்லிம் காங்கிரஸின் தலைவர் மர்ஹ¤ம் எம். எச். எம். அஷ்ரஃப் கொழும்பு பல்கலைக்கழகச் சட்டபீடத்தில் சட்டமுதுமாணி பயின்ற காலத்தில் அங்குள்ள முஸ்லிம் மாணவர்களுக்கு மத்தியிலே முஸ்லிம் காங்கிரஸின் கொள்கைகளையும், சிந்தனைகளையும் வேரூன்றச் செய்யவும் அந்தத் தூதினை நாடுமுழுக்க எடுத்துச் செல்லவும் அன்வர் இஸ்மாயில் அரும்பாடுபட்டார்.
1985 இல் இலங்கையில் இனப்பிரச்சினை உக்கிரமடைந்த காலகட்டத்திலே முஸ்லிம்களின் பிரச்சினைகளை வெளிக்கொணர்வதில் முன்னின்று உழைத்த இயக்கமான ‘பாமிஸின்’ கிளை நிறுவனமாக ‘முஸா’ என்ற அமைப்பை சம்மாந்துறையில் நிறுவி முஸ்லிம்களின் பல்வேறுபட்ட பிரச்சினைகளை சர்வதேசமயப்படுத்தியதோடு, அக்காலத்தில் நடத்தப்பட்ட இஸ்ரவேல் எதிர்ப்பு ஊர்வலத்தை முன்னின்று நடத்தியதால் அரச படை அன்வர் இஸ்மாயிலை கைது செய்து சிறையில் அடைத்தது. பின்னர் விடுதலை செய்யப்பட்டார்.
அரசியல் பின்னணியினாலும் சமூக செயற்பாடுகளினாலும், முஸ்லிம் காங்கிரஸின் முக்கியமான தேசிய ரீதியான போராளியாகத் திகழ்ந்தார். 1994 இல் நடைபெற்ற ஜனாதிபதித் தேர்தல், பொதுத் தேர்தல்களில் அஷ்ரஃப்போடு அன்வர் இஸ்மாயில் தீவிரமாகப் பிரசாரம் செய்தார்.
அன்வர் இஸ்மாயிலின் அரசியல் குறுகிய காலத்துக்குள் பல பரிமாணங்களைத் தொட்டது. ஓர் ஊரின் அமைப்பாளராகவோ, தேர்தலில் போட்டியிட்டுத் தோற்றவராகவோ அவர் மக்கள் முன்வரவில்லை. அவர் அமைச்சர் அஷ்ரஃப்பின் இணைப்புச் செயலாளராகவே சேவையினை ஆரம்பித்தார்.
பொதுமக்கள் அஷ்ரஃபைத் தேடி வருகின்ற போதெல்லாம் அவரின் செயலாளர்கள் மறைந்து கொண்ட சந்தர்ப்பங்களே அதிகம். ஆனால், அன்வர் இஸ்மாயிலோ பொதுமக்கள் முன்வந்து அவர்களின் பிரச்சினைகளை அஷ்ரஃபோடு தொடர்பு கொண்டு பலருக்குத் தீர்வுகள் கிடைக்க வழிசெய்தார்.
சம்மாந்துறை மண்ணுக்கு அரச தொழில் வாய்ப்புக்கள் பலவற்றினை அவர் பெற்றுக் கொடுத்தார். இலங்கைத் துறைமுக அதிகார சபையில் மாத்திரம் 300 இற்கும் மேற்பட்ட சம்மாந்துறை இளைஞர்களுக்கு தொழில் வாய்ப்புக்களைப் பெற்றுக் கொடுத்தார்.
தலைவர் அஷ்ரஃபின் அரசியல் பணியில் பாரியதொரு பகுதியை தனது தலையில் சுமந்து கெண்டு சம்மாந்துறையின் உத்தியோகப்பற்றற்ற பாராளுமன்ற உறுப்பினராக அக்காலங்களில் செயற்பட்டார்.
அஷ்ரஃப் சம்மாந்துறையில் பேசிய இறுதிக் கூட்டத்திலே “முகைபீனுக்குப் பின் சம்மாந்துறையின் அரசியல் வாரிசு அன்வர் இஸ்மாயில்” என்று குறிப்பிட்டிருந்தார்.
தலைவர் அஷ்ரஃபை முஸ்லிம் தேசம் இழந்த பின்னர் ஏற்பட்ட அரசியல் குழப்ப சூழ்நிலையிலும், 2001 ஆம் ஆண்டு சந்திரிக்கா அம்மையார் முஸ்லிம் காங்கிரஸின் தலைவர் ரவூப் ஹக்கீமை அமைச்சர் பதவியிலிருந்து நீக்கிய போதும் ஏற்பட்ட அரசியல் மாற்றங்களின் போதும் தனது சாணக்கியத்தைப் பயன்படுத்தி உச்ச பலனைப் பெற்றுக்கொண்டார். 2001 ஆம் ஆண்டு நடைபெற்ற 12 வது பாராளுமன்றத் தேர்தலில் முஸ்லிம் காங்கிரஸின் சார்பில் போட்டியிட்டு வெற்றியும் பெற்றார்.
பாராளுமன்ற ஆசனம் என்பது தனிமனிதனை அழகு பார்க்கும் ஒன்றல்ல, மாறாக மக்களின் காலடிக்குச் சென்று அவர்களின் துன்ப துயரங்களை துடைப்பதற்காக உழைக்கும் சமூகப்பணி’ எனும் மந்திரத்தின் அடிப்படையில் மக்களுக்கு சேவைகளைச் செய்தார்.
2002, 2003 ஆம் வருடக் காலப்பகுதியில் முஸ்லிம்கள் சார்பாக பாராளுமன்றத்தில் ஆக்ரோஷமாகவும், ஆணித்தரமாகவும் விடுதலைப் புலிகளைச் சாடியும் அவர் உரையாற்றியுள்ளார். மூன்றாம் தரப்பு விடயத்தில் அப்போதைய அரசாங்கத்துடன் முரண்பட்டு பாராளுமன்றப் பகிஷ்கரிப்பு செய்தார். முரண்பாடுகள் வலுத்த போது தான் வளர்த்த, மதித்த கட்சியை விட்டும் பிரிந்து அமைச்சர் அதாஉல்லாவுடன் தேசிய காங்கிரஸில் இணைந்து கொண்டார்.
தேசிய காங்கிரஸ¤க்கும், சந்திரிக்கா அம்மையாருக்கும் இடையில் நடந்த ஒப்பந்தம் மூலம் தேசியப்பட்டியல் ஊடாக பாராளுமன்ற உறுப்பினராக தனது அரசியல் சாணக்கியத்தை மீண்டும் வெளிப்படுத்தினார்.
அன்வர் இஸ்மாயினில் வேகத்தையும், விவேகத்தையும் நன்கு புரிந்து கொண்ட மர்ஹ¤ம் அஷ்ரஃப் சம்மாந்துறையில் நடைபெற்ற ஒவ்வொரு கூட்டத்தின் போதும் அவரை சம்மாந்துறையின் அடுத்த அரசியல் வாரிசாகவே பிரகடனப்படுத்தினார். அந்த வார்த்தைகளை மர்ஹ¤ம் அன்வர் இஸ்மாயில் கிழக்கு மாகாண உட்கட்டமைப்பு அபிவிருத்தி பிரதியமைச்சர், நீர்ப்பாசனத்துறை அமைச்சர் போன்ற பதவிகளை வகிக்கும் போது மெய்ப்பித்துக் காட்டினார்.
சம்மாந்துறை ஹிஜ்ராச் சந்தை நிர்மாணம், தென்கிழக்குப் பல்கலைக்கழகத்தின் அறபு மொழிப்பீட உருவாக்கம், சம்மாந்துறை முகப்பில் ஜம்இயத்துல் உலமா சபைக்கான செயலகம், நுழைவாயிலின் கலாசாரச் சின்னங்கள் கொண்ட வரவேற்புத் தோரணம், மேம்பாலங்கள் நிர்மாணம், நீர்ப்பாசன அணைக்கட்டுக்கள், குளங்கள் புனர் நிர்மாணம், சம்மாந்துறை வைத்தியசாலையை ஆதார வைத்தியசாலையாக தரமுயர்த்தல், சம்மாந்துறை பெரிய பள்ளிவாசலையும் அதனை அண்டியுள்ள பிரதேசங்களை புனித பூமியாக பிரகடனம். விளையாட்டு நிலையங்கள் நிர்மாணம், குடிநீர் திட்டம், தொழில் பயிற்சி நிலையங்கள் நிர்மாணம், கல்வி அபிவிருத்தி, மின்சாரம், வீதி அபிவிருத்திகள், பள்ளிவாசல்கள் புனர்நிர்மாணம் போன்ற அபிவிருத்திப் பணிகளை மிகக்குறுகிய காலத்தில் துணிச்சலுடன் செய்து முடித்தார்.
சம்மாந்துறையின் பின்தங்கிய பிரதேசங்களை ஒன்றிணைந்து சம்மாந்துறை மேற்கு பிரதேச செயலகத்தை உருவாக்குதல், நவீன பஸ்தரிப்பிடம், சம்மாந்துறைப் பிரதேசத்தை நகர சபையாகத் தரமுயர்த்தல், கல்லோயா நவோதயத் திட்டம் போன்றவைகளை ஏற்படுத்த முயற்சிகளை செய்து வந்தார்.
இளம் வயதிலேயே புதையுண்டுபோன போராளியை அவர் மரணிக்கும் முன்னரே சம்மாந்துறை மக்கள் ஒன்று கூடி விழா எடுத்துப் பாராட்டி, அவரை வாழும் போதே வாழ்த்திவிட்டனர். 14.09.2007 அன்வர் இஸ்மாயில் இறையடி சேர்ந்தார்.
பொத்துவில் தொடக்கம் ஓட்டமாவடி வரையிலான மக்கள், ஜனாதிபதியின் விசேட பிரதிநிதி, அமைச்சர்கள், பாராளுமன்ற உறுப்பினர்கள், உலமாக்கள் என பலர் சோகமே உருவாக காட்சியளித்தனர். ஜனாஸா தொழுகை ஹிஜ்ரா ஜும்ஆப் பள்ளிவாசலில் ஜும்ஆத் தொகையின் பின் நிகழ்ந்தது.
அன்வர் இஸ்மாயில் மறைந்தாலும் அவர் பற்றிய நினைவுகள் என்றும் முஸ்லிம் தேசத்தின் இதயங்களில் வீற்றிருக்கும், எனவே அவர் செய்த பாவங்களை மன்னித்து, அவர் செய்த அளப்பரிய நன்மைகளை ஏற்று “ஜன்னதுல் ஃபிர்தெளஸ்” எனும் சுவனத்தை அளிக்க எல்லாம் வல்ல அல்லாஹ்விடம் இந்நாளில் பிரார்த்திப்போம்!

