‘விஸ்வநாதன், ராமமூர்த்திக்கு உயர் விருதுகளை பெற்றுக் கொடுப்பேன்’


எம். எஸ். விஸ்வநாதன், ராமமூர்த்திக்கு பத்ம விருதுகள் கிடைக்கச் செய்வேன்’ என்று சென்னையில் நடைபெற்ற விழாவில் முதலமைச்சர் ஜெயலலிதா பேசினார்.
ஜெயா டி.வி. 14 ஆம் ஆண்டு தொடக்க விழா மெல்லிசை மன்னர்கள் எம். எஸ். விஸ்வநாதன், டி. கே. ராமமூர்த்தி ஆகியோருக்கான பாராட்டு விழா சென்னை நேரு உள் விளையாட்டரங்கில் நேற்று முன்தினம் நடைபெற்றது.
இந்த விழாவுக்கு முதலமைச்சர் ஜெயலலிதா தலைமை தாங்கினார். எம். எஸ். விஸ்வநாதனுக்கு ‘திரை இசை சக்கரவர்த்தி’ என்ற பட்டத்தை வழங்கினார். அதையடுத்து எம். எஸ். விஸ்வநாதன், டி. கே. ராமமூர்த்தி ஆகிய இருவருக்கும் தலா 60 பொற் காசுகள் கொண்ட பொற்கிழியையும், ‘போர்டு பியஸ்டா’ காரையும் வழங்கி கெளரவித்தார்.
புகழுக்கும், பெருமைக்கும் உரிய எம். எஸ். விஸ்வநாதன், டி. கே. ராமமூர்த்தி ஆகியோர் பல விருதுகளை பெற்றிருந்தாலும் அவர்களுக்கு தேசிய விருது பத்ம விருதுகள் வழங்கப்படாதது உண்மையிலேயே மன வருத்தத்தை அளிக்கிறது. சென்ற ஆண்டிற்கான பத்ம விருதிற்கு பரிந்துரை செய்தேன். இருப்பினும், மாநில அரசுக்கு எதிரான கருத்தினை உடைய மத்திய அரசு, அதற்கு செவி சாய்க்கவில்லை.
‘ஜனாதிபதி அவார்டு வேண்டாம், ஜனங்க அவார்டு போதும்’ என்று இங்கிதம் தெரிந்த சங்கீத வித்வான் எம். எஸ். வி. கூறினாலும் நான் சொன்னால் இந்த விருதினை அளிக்கும் காலம் கனியும். அப்போது இவர்களுக்கு பத்ம விருதுகள் கிடைக்கச் செய்வேன் என்றார்.
