வதேராவை பாதுகாப்பதை காங்கிரஸ் நிறுத்திவிட்டு நீதி விசாரணைக்கு உத்தரவிடவேண்டும்

: பாரதீய ஜனதா
காங்கிரஸ் தலைவர் சோனியா காந்தியின் மருமகன் ராபர்ட் வதேராவுக்கு எதிராக அர்விந்த் கெஜ்ரிவால் கூறிய குற்றச்சாட்டுகள் மற்றும் வதேராவின் வணிக தொடர்புகள் பற்றி நியாயமான, விரிவான விசாரணை நடத்தப்பட வேண்டும் என பாரதீய ஜனதா கட்சி கூறியுள்ளது.
இது பற்றி பேசிய பாரதீய ஜனதா செய்தி தொடர்பாளர் நிர்மலா சீதாராமன், ஊழலை ஒழிப்பதற்காக காங்கிரஸ் முதல்வர்களுக்கு அக்கட்சியின் தலைவர் சோனியா காந்தி ஐந்து அம்ச சூத்திரங்களை அளித்த போதிலும், ஊழலை ஒழிப்பதற்கான உருப்படியான நடவடிக்கைகள் எதையும் காங்கிரஸ் அரசு இதுவரை எடுக்கவில்லை என்றார். 
இதேபோல் அரியாண அரசு , டி.எல்.எப். நிறுவனம் மற்றும் வதேரா மீதான புகார்களில் பஞ்சாப் மற்றும் அரியான மாநில நீதிமன்றங்கள் அளித்த சில தீர்ப்புகளை கெஜ்ரிவால் சுட்டிக்காட்டியது பற்றியும் நிர்மலா கூறினார்.மேலும், காங்கிரஸ் கட்சி வழக்கம்போல் இப்பிரச்சினையிலும் எந்த நடவடிக்கையும் எடுக்கப் போவதில்லை அவர்களிடம் விசாரணையை எதிர்பார்ப்பது மிகவும் அதிகம். 
அதனால்தான் வதேராவை ஒரு தனியார் நபர் என அழைத்தாலும்,நிதியமைச்சர் சிதம்பரம் கூட இந்த விவகாரத்தில் அவரைப் பாதுகாக்க முன்வந்துள்ளார். வதேராவின் பெரிய அளவிலான பரிமாற்றங்கள் அனைத்தும் கண்காணிக்கப்பட வேண்டும். முழுமையாக விசாரிக்காமல் காங்கிரஸ் எதற்காக அவரைப் பாதுகாக்கிறது. நாங்கள் இப்பிரச்சினையில் விரிவான விசாரணை கோருகிறோம். அவ்விசாரணை நியாயமாகவும், சுதந்திரமாகவும் நடத்தப்பட வேண்டும் எனவும் நிர்மலா கூறினார்.
