மன்மோகன்சிங், வாஜ்பாய்க்கு கொலை மிரட்டல்

தொலைபேசியில் அழைத்தமர்ம நபருக்கு வலைவீச்சு
பிரதமர் மன்மோகன் சிங் மற்றும் முன்னாள் பிரதமர் வாஜ்பாய் ஆகியோரை கொலை செய்யப்போவதாக கைத் தொலைபேசியில் மிரட்டல் விடுத்த மர்ம நபரை பொலிஸார் தேடி வருகிறார்கள்.
டில்லி பொலிஸ் கட்டுப்பாட்டு அறைக்கு கடந்த செவ்வாய்க்கிழமை மாலை ஒரு மர்ம தொலைபேசி அழைப்பு வந்தது. அதில் பேசிய மர்ம நபர் ஒருவன் பிரதமர் மன்மோகன் சிங் மற்றும் முன்னாள் பிரதமர் வாஜ்பாய் ஆகியோரை கொல்லப்போவதாக கூறிவிட்டு தொடர்பை துண்டித்துவிட்டான்.
இதனால், மாநிலம் முழுவதும் பொலிஸார் உஷார் படுத்தப்பட்டனர். கொலை மிரட்டல் விடுத்த அந்த மர்ம ஆசாமி ஒரு கைத்தொலைபேசியில் பேசியிருப்பது கண்டுபிடிக்கப்பட்டது. எனவே, அந்த கைத்தொலைபேசி எண்ணை கொண்டு மர்ம நபரை பொலிஸார் தேடி வந்தனர்.
முதற்கட்டமாக காசியாபாத் பகுதியில் இருந்து அந்த தொலைபேசி அழைப்பு வந்துள்ளதை பொலிஸார் கண்டு பிடித்தனர். மேலும் காசியாபாத்தில் உள்ள சஞ்சய் நகரைச் சேர்ந்த ராம்குமார் என்பவர் பெயரில் அந்த சிம்கார்டு வாங்கப்பட்டுள்ளதும் தெரிய வந்தது.
இதையடுத்து சிம்கார்டில் உள்ள முகவரிக்கு பொலிஸார் விரைந்து சென்றனர். அங்கு ராம்குமார் பெயரில் யாரும் இல்லை. போலி சான்றிதழ் கொடுத்து அந்த சிம்கார்டு வாங்கப்பட்டுள்ளது தெரிய வந்தது. இருப்பினும் பொலிஸார் அந்த தொலைபேசி எண்ணை வைத்து, கொலை மிரட்டல் விடுத்த மர்ம ஆசாமியை வலைவீசி தேடி வருகிறார்கள்.
இதேபோன்று தெற்கு டில்லியில் உள்ள வசந்த் ஹன்ஜ் பகுதியில் வைக்கப்பட்டு இருந்த வெடிகுண்டு ஒன்றை வெடிகுண்டு நிபுணர்கள் கைப்பற்றி உள்ளதாக பிளாக்பெர்ரி தொலைபேசி மூலமாக குறுஞ்செய்தி (மெசேஜ்) ஒன்று வேகமாக பரவியது. இதனால் அந்த பகுதியை சேர்ந்த ஏராளமானோர் பதற்றம் அடைந்தனர். 
இதுகுறித்து, பொலிஸ் உயர் அதிகாரி ஒருவர் கூறுகையில், “ஏராளமான மக்களுடைய கைத்தொலைபேசிக்கு இதே குறுஞ்செய்தி சென்றுள்ளது. இதனால் சிலர் பீதி அடைந்துள்ளனர். உண்மையிலேயே, இதுபோன்ற சம்பவம் எதுவும் நடைபெறவில்லை. இது ஒரு போலியான குறுஞ்செய்தி” என்று தெரிவித்தார். இந்த செய்தியை உருவாக்கி, அனுப்பி வைத்தது யார் என்பது குறித்து பொலிஸார் விசாரித்து வருகிறார்கள்.
