டில்ருக்சனின் படுகொலையைக் கண்டித்து பிரதேச சபையில் கண்டனத் தீர்மானம்


படையினராலும் சிறைக்காவலர்களினாலும் தடுப்புக்காவலில் இருந்த வேளையில் அடித்துக் கொலை செய்யப்பட்ட டில்ருக்சனின் படுகொலையைக் கண்டித்து வலி வடக்கு பிரதேச சபையில் கண்டனத் தீர்மானம் நிறைவேற்றப்பட்டுள்ளது.
 வலி வடக்கு பிரதேச சபையின் முதலாம் ஆண்டு நிறைவையொட்டி செவ்வாய்க்கிழமை வலி வடக்குப் பிரதேச சபையின் இரண்டாம் ஆண்டுக்கான முதலாவது கூட்டம் தவிசாளர் சோ.சுகிர்தன் தலைமையில் நடைபெற்றது.
 இந்த வேளையில் தடுப்புக்காவலில் வைக்கப்பட்டிருந்த அரசியல் கைதியான ருக்சன் கடுமையாகத் தாக்கப்பட்டு வைத்தியசாலையில் கோமா நிலையில் இருந்து மரணம் அடைந்தமையைக் கண்டித்து தீர்மானம் நிறைவேற்றப்பட்டது.
இதனை நிறைவேற்றியதுடன் அரசியல் கைதி ஒருவர் அநாகரிகமான முறையில் சிறைச்சாலையில் கொல்லப்பட்டமைக்கு ஐனாதிபதி மன்னிப்புக்கேட்கத் தேவையில்லையென பாரம்பரிய மற்றும் சிறு கைத்தொழில் அமைச்சர் அண்மையில் கூறிய கருத்துக்கும் கண்டனம் தெரிவிக்கப்பட்டது.
 இதனை சபையில் இருந்த எதிர்க்கட்சி உறுப்பினர்கள் அமைச்சர் இத்தகைய வார்த்தைப் பிரயோகம் மேற்கொள்ளவில்லையென மறுத்த போதிலும் ஊடகங்களில் வெளிவந்த தகவலைக் கூறியதைத் தொடர்ந்து எதிர்க்கட்சி உறுப்பினர்கள் சபையில் அமைதியான சம்பவமும் இடம்பெற்றது.

