தமிழகத்தில் மாதிரி நாணயத்தாள் விற்பனை


தமிழகத்தில் சிறுவர்களுக்கான விளையாட்டு நாணயத்தாள் என்ற பெயரில் 1000, 500 மற்றும் 100 மதிப்பிலான மாதிரி நாணயத்தாள்கள் பெட்டிக்கடை தோறும் அதிகளவில் விற்கப்படுகின்றன. கள்ள நாணயத்தாள் தடுப்புக்கான இந்திய ரிசர்வ் வங்கியின் கட்டுப்பாடுகளை மீறி உண்மையான நாணத்தாள்களை போன்றே அச்சு அசலாக மாதிரி நாணயத் தாள்கள் தனியார் அச்சகங்களில் அச்சிடப்படுகின்றன. 
பாகிஸ்தானில் மறைமுகமாக அச்சிடப்படும் 1,000 500, 100 ரூபாய் இந்திய கள்ள நாணயத்தாள்கள் நேபாளம், ஆப்கானிஸ்தான் மற்றும் அரபு நாடுகள் வழியே இந்தியாவுக்கு கடத்தி வரப்பட்டு புழக்கத்தில் விடப்படுகின்றன.
இவற்றின் ஊடுருவலை தடுக்க மத்திய, மாநில புலனாய்வு முகவர்களும் பொலிஸாரும் மேற்கொள்ளும் முயற்சிகள் எடுபடுவதில்லை. இந்தியாவின் வடகிழக்கு மாநிலங்களிலும் தென் மாநிலங்களிலும் கடந்த ஓராண்டில் மட்டும் 100 கோடி ரூபாய் மதிப்பிலான கள்ள நாணயத்தாள்கள் பிடிபட்டுள்ளன. தமிழகத்திலும் 1000 மற்றும் 500 ரூபாய் கள்ள நாணத்தாள்களின் புழக்கம் சமீப காலமாக அதிகரித்துள்ளது.
கோவை, திருப்பூர் மாவட்டங்களில் நடப்பாண்டில் பொலிஸார் நடத்திய சோதனைகளில் பல இலட்சம் ரூபாய் கள்ள நாணத்தாள்கள் கட்டுக்கட்டாக பிடிபட்டுள்ளன. இவற்றை புழக்கத்தில் விடும் முகவர்கள் மட்டுமே பிடிபடுகின்றனர். பின்னணியில் இருப்போரை பொலிஸாரால் கண்டறிய முடிவதில்லை.
இந்நிலையில் குழந்தைகளுக்கான விளையாட்டு நாணயத்தாள்கள் (சில்ரன்ஸ் பாங்க் சர்வீஸ்) என்ற பெயரில் 1000, 500 மற்றும் 100 மதிப்பிலான மாதிரி நாணயத்தாள்கள் கிரிக்கெட் உள்ளிட்ட பல்வேறு விளையாட்டு வீரர்களின் படத்துடன் அச்சிடப்பட்டு தமிழகத்தில் பெட்டிக் கடை தோறும் விற்கப்படுகின்றன. இவை சிறுவர்களுக்கான விளையாட்டுத் தாள்கள் என குறிப்பிடப்பட்டிருந்தாலும், பார்ப்பதற்கு அசல் நாணயத் தாள்கள் போலவே உள்ளன.
இவ்வளவு துல்லியமாக மாதிரி நாணயத் தாள்கள் அச்சிட்டு விற்பனை செய்யும் நபர்கள் அசல் நாணயத்தாள் போன்றே கள்ள நாணயத்தாள்களை அச்சிடும் அபாயமும் உள்ளது. இது போன்ற மாதிரி நாணயத்தாள்களுக்கு மத்திய மாநில அரசுகள் தடைவிதிப்பதுடன் அச்சிடுவோர் மீது கடும் நடவடிக்கை மேற்கொள்ளுவதும் அவசியம் என்கின்றனர் பொலிஸார்.
