ஒரே கட்சிக்கு எதிராக மட்டும்இனி பிரசாரம் இல்லை


பாராளுமன்றத்தின் குளிர்கால கூட்டத் தொடரில் லோக்பால் சட்டமூலம் தாக்கல் செய்யப்படாவிட்டால் கூட்டத் தொடரின் கடைசி நாளன்று மீண்டும் உண்ணாவிரதத்தை தொடங்குவேன் என, அன்னா ஹசாரே, பிரதமர் மன்மோகன் சிங்குக்கு கடிதம் எழுதியுள்ளார். அதே சமயம், காங்கிரஸ் கட்சிக்கு எதிராக மட்டும் தேர்தல் பிரசாரம் இனி செய்யப் போவதில்லை என்றும் குறிப்பிட்டிருக்கிறார். ஒரே கட்சிக்கு எதிரான தேர்தல் பிரசாரம் சரியா என்ற கேள்விக்கு இம்மாதிரி முடிவு எடுத்திருக்கிறார்.
ஊழலுக்கு எதிராக போராடி வரும் காந்தியவாதியும் சமூக ஆர்வலருமான அன்னா ஹசாரே ஜன் லோக்பால் சட்ட மூலம் கோரி உண்ணாவிரதம் இருந்ததால் பாராளுமன்றத்தில் லோக்பால் சட்டமூலம் நிறைவேற்றப்படும் என பிரதமர் மன்மோகன் சிங் உறுதியளித்தார். இதற்கிடையே, ஹசாரே தனது சொந்த கிராமமான ராலேகான் சித்தியில், கடந்த மாதம் 16ம் திகதி முதல் மெளன விரதம் இருந்து வருகிறார். பாராளுமன்றத்தின் குளிர்கால கூட்டத் தொடர் வரும் 22 ஆம் திகதி தொடங்கி அடுத்த மாதம் 23 ஆம் திகதி நிறைவடைகிறது.
இந்த கூட்டத் தொடரில் லோக்பால் சட்ட மூலம் நிறைவேற்றப்படாவிட்டால் கூட்டத் தொடரின் இறுதி நாளன்று உண்ணாவிரதத்தை தொடங்குவேன். என்னுடைய குழுவில் உள்ளவர்கள் எல்லா மாநிலங்களுக்கும் சென்று ஜன் லோக்பால் குறித்து மக்களிடையே பிரசாரத்தை மேற்கொள்வார்கள். ஜன் லோக்பால் சட்ட மூலத்தினால் ஊழலை ஓழிக்க முடியும். அதுமட்டுமல்லாது வளர்ச்சிப் பணிகளுக்கு கூடுதல் நிதியையும் ஒதுக்க முடியும்’ என ஹசாரே பிரதமர் மன்மோகன் சிங்குக்கு கடிதம் எழுதியுள்ளார்.
அதுமட்டும் அல்ல. ‘எங்கள் அமைப்பு இனி தனி ஒரு கட்சிக்கு எதிராக மட்டும் தேர்தல் பிரசாரம் செய்யாது’ என்று குறிப்பிட்டிருக்கிறார். இது அரியானா மாநிலம் ஹசாரில், காங்கிரஸ் வேட்பாளருக்கு எதிராக முழு வீச்சில் சில பிரசாரம் செய்ததால், காங்கிரஸ் கட்சித் தகவல் தொடர்பாளர்கள் கடுமையாகக் குறை கூறிவரும் போக்கை அடுத்து இந்த முடிவை எடுத்ததாகத் தெரிகிறது.
பிரதமருக்கு ஹசாரே எழுதிய இந்திக் கடிதத்தின் ஆங்கில மொழிபெயர்ப்பு நகல், காங்கிரஸ் தலைவர் சோனியாவுக்கும், சட்ட அமைச்சர் சூர்ஷித்திற்கும் அனுப்பப்பட்டிருக்கிறது.
லோக்பால் சட்டமூலம் குறித்து ஆய்வு செய்து வரும் பாராளுமன்ற நிலைக் குழு முன்பாக ஹசாரே குழுவினர் இரண்டாவது முறையாக ஆஜராகி தங்கள் கருத்தை தெரிவிக்க உள்ளனர். தற்போது விரதம் இருந்து வரும் ஹசாரே, ஓரிரு தினங்களில் மவுனத்தை நிறைவு செய்யப் போவதாக சமூக வலைத்தளத்தில் குறிப்பிட்டிருந்தார்.
டுவிட்டர் வலைத் தளத்தில் திக்விஜய் சிங் கூறியுள்ளதாவது :
அன்னா ஹசாரே குழுவினருக்கு கடந்த ஆறு மாதங்களில் 42.55 இலட்சம் ரூபாய் அடையாளம் தெரியாத நபர்கள் மூலம் நன்கொடையாக கிடைத்ததாகவும், அதை திருப்பிக் கொடுத்து விடப் போவதாகவும் தெரிவித்துள்ளனர். விலாசம் தெரியாதவர்கள் அளித்த நன்கொடையை திருப்பி தரப்போவதாக நடைமுறைக்கு ஒத்துவராத செயலை இந்த ‘சூப்பர் ஹீரோ’க்கள் செய்ய உள்ளனர். வாழும் கலை அமைப்பின் நிறுவனர் ரவிசங்கர்ஜி, ஊழலுக்கு எதிராக குரல் கொடுக்கும் பாரதிய ஜனதா ஆளும் கர்நாடக மாநிலத்தில் தான் ரவிசங்கர்ஜியின் தலைமையகம் உள்ளது. அந்த மாநிலத்தில், அவர் பிரசாரத்தை தொடங்காததற்கு பா. ஜ. மீது கொண்ட காதல்தான் காரணம். ஏனென்றால் காதலுக்கு கண் கிடையாது.
