மோட்டார் சைக்கிள் தருவதாக ரூபா ஐந்து கோடி மோசடி


மதுரையில் குறைந்த விலையில் மோட்டார் சைக்கிள் வழங்குவதாக கூறியும் மற்றும் பல்வேறு வழிகளிலும் ரூ. 5 கோடி மோசடி செய்ததாக பாரத ஸ்டேட் வங்கி முன்னாள் ஊழியர் சிவச்சந்திரன் (31) அவரது நண்பர் டொமினிக்கை (53) பொலிசார் கைது செய்தனர். மதுரை ஆத்திக்குளத்தை சேர்ந்தவர் சிவச்சந்திரன் இவருக்கு தந்தை இறப்பிற்கு பின் கருணை அடிப்படையில் வங்கி வேலை கிடைத்தது. கடன் தரும் பிரிவில் இருந்ததால் கமிஷனாக ரூ. பல இலட்சம் கிடைத்தது. வங்கிக்கு வந்து சென்ற விதவை பரிமளாவுடன் அறிமுகமும் எற்பட்டது. வங்கியில் ஊழல் செய்ததால் சிவச்சந்திரன் இடைநிறுத்தம் செய்யப்பட்டார்.
பரிமளாவிடம் ரூ. 25 இலட்சம் வாங்கி சிவச்சந்திரன் காஸ் ஏஜென்சி நடத்தியதில் நஷ்டம் ஏற்பட்டது. அதை சமாளிக்க மதுரை பைபாஸ் ரோட்டில் ‘பிரமிட் டிரேடிங் கம்பெனி’ நடத்தினார். ரூ. 32 ஆயிரம் தந்தால் 70 ஆயிரம் மதிப்புள்ள மோட்டார் சைக்கிள் தரப்படும் என இவரும் நண்பர் மாரிமுத்துவும் விளம்பரம் செய்ததை நம்பி 70 பேர் பணம் செலுத்தினர்.
20 பேருக்கு மட்டும் மோட்டார்சைக்கிள் வழங்கப்பட்டது.
மற்றவர்களுக்கு ரூ. 70 ஆயிரம் தரப்பட்டது. இதனால் நம்பிக்கை ஏற்பட்டு பலரும் அவரது நண்பர்கள் திருநாவுக்கரசு நாகேந்திரன் டொமினிக் மூலம் இலட்சக் கணக்கில் வைப்புச் செய்தனர். அவர்களில் பலருக்கு பணம் தராமல் மோசடி செய்தார்.
முத்துச்சாமியிடம் 7 பேர்சஸ் இடத்தை தன் பெயருக்கு மாற்றி தருவதாக கூறி வேறு நபருக்கு ரூ. 25 இலட்சத்திற்கு விற்றார். முத்துச்சாமிக்கு ரூ. ஒரு இலட்சம் மட்டுமே கொடுத்தார்.
இப்படி பல்வேறு இடங்களில் பலரை ஏமாற்றினார். ஆறு மாதங்களுக்கு முன் மத்திய குற்றப் பிரிவு பொலிசார் இவர் மீது வழக்குப் பதிவு செய்தனர்.
நேற்று முன் தினம் தனக்கன்குளத்தில் சிவச்சந்திரனையும் டொமினிக்கையும் கூடுதல் துணை கண்காணிப்பாளர் மயில்வாகனன் கைது செய்தார்.
மனைவி புகாரில் வழக்கு ரயிலார்நகரைச் சேர்ந்த ஜெராலினுக்கும் சிவச்சந்திரனுக்கும் 2006ல் திருமணம் நடந்தது.
பரிமளாவுடன் தொடர்பு ஏற்பட்டதால் இருவரும் பிரிந்தனர். பின் தான் திருந்திவிட்டதாகவும், பரிமளாவுக்கு ரூ. 10 இலட்சம் தர வேண்டும் என்று கூறி ஜெராலினிடம் ரூ. 5 இலட்சம் வாங்கினார். அதன்பின்பும் பரிமளாவுடன் தொடர்பு நீடிப்பதை அறிந்து தட்டிக்கேட்ட ஜெராலினை சிவச்சந்திரன் தாக்கினார். ஜெராலின் புகார்படி பொலிஸார் சிவச்சந்திரன் மீது வழக்கு பதிவு செய்துள்ளனர்.
