இஸ்லாம் கற்றுத் தரும் சகோதரத்துவத்தின் நிபந்தனைகள்


முஸ்லிம்கள் தங்களுடைய சகோதர முஸ்லிம்களின் தேவைகளை எப்போதும் நினைவில் கொண்டவர்களாக வாழ்ந்திட வேண்டும். தங்களைச் சுற்றி வாழ்பவர்கள், தங்களோடு நட்புப் பாராட்டுபவர்கள், இனபந்துகள் ஆகியோர்களின் தேவைகளை, துன்பங்களை துயரங்களை உணர்ந்து உதவி செய்பவர்களாக இருக்க வேண்டும்.
இறைவன் விதித்த வரம்புகளை மீறிச் செல்பவர்களை மீண்டும் இறைவனின் வரம்புக்குள் கொண்டுவந்து விடுவது சகோதரத்துவமாகும்.
வாழ்க்கைப் போட்டியில் பங்கு பெறமுடியாதவர்களுக்கு உதவிகள் செய்து அவர்களையும் நம்முடைய வழிக்குக் கொண்டுவந்து வாழ்க்கைப் போட்டியில் பங்குபெறத் தகுதியுடையவர்களாக ஆக்கி விடுவதும் சகோதரத்துவமாகும்.
சகோதரர்களுக்கிடையில் பிணக்குகள் ஏற்பட்டு, சண்டைகளாக உருவாகி பிரிவு வருமேயானால் அங்கு சகோதரத்துவத்தின் நீதி நெறிகள் பின்பற்றப்பட வேண்டும். சகோதரத்துவத்தின் அடிப்படையில் தீர்ப்புகள் வழங்கப்பட வேண்டும். மீண்டும் சுமுகமான உறவுமுறை செயலில் வர வேண்டும்.
விசுவாசிகள் யாவரும் நிச்சயமாக சகோதரர்களே. ஆகவே உங்கள் சகோதரர்களுக்கிடையில் ஒழுங்கையும், சமாதானத்தையும் நிலை நிறுத்தி சுமுகமாக இருங்கள். இதில் அல்லாஹ்வுக்குப் பயந்து நடந்து கொள்ளுங்கள். இதனால் அவனுடைய கிருபையைப் பெறலாம். (அல்-குர்ஆன் 49;10)
முஹம்மது நபி (ஸல்) அவர்கள் சகோதரத்துவத்தின் மாண்புகளையும், வரம்புகளையும், சகோதரத்துவத்தை உடைத்திடும் சக்திகளையும் பின்வருமாறு கூறியுள்ளார்கள்.
அளவுக்கு அதிகமாக சந்தேகம் கொள்வதிலிருந்து விலகியிருங்கள். சந்தேகம்தான் மிகப் பெரிய நோய். தேவையில்லாம் கேள்விக்கு மேல் கேள்வி கேட்டுக் கொண்டேயிருக்காதீர்கள். அளவுக்கு அதிகமாக ஆர்வம் காட்டாதீர்கள். சம்பந்தமில்லாமல் துருவித் துருவி வினவிக் கொண்டிராதீர்கள். போட்டிகளில் ஈடுபடாதீர்கள். ஒருவருக்கொருவர் பொறாமை கொள்ளாதீர்கள். விரோதம் பாராட்டாதீர்கள் அல்லாஹ்வின் அடிமையாக ஆகிவிடுங்கள். 
அல்லாஹ் உங்களுக்குக் கட்டளையிட்டபடி உங்களுக்குள் சகோதரர்களாக இருங்கள். ஒரு முஸ்லிம் இன்னொரு முஸ்லிமின் சகோதரன் ஆவான். அவன் தன் சகோதரனின் உரிமைகளை ஆக்கிரமித்திடக் கூடாது. அவனை அற்பமாய் நினைத்திடக் கூடாது. ஒரு முஸ்லிமின் உடைமைகள், இரத்தம் கண்ணியம் இன்னொரு முஸ்லிமுக்குத் தடுக்கப்பட்டவை ஆகும். அல்லாஹ் உங்களுடைய முகங்களையும், உடல்களையும் பார்ப்பதில்லை. 
அவன் உங்களுடைய செயல்களையே பார்க்கிறான். (தன்னுடைய நெஞ்சுக்கு நேரே விரலைக் காட்டி) அல்லாஹ் பற்றிய பயம் இங்கே இருக்கிறது. உங்களில் ஒருவர் வாங்க விரும்பும் பொருளை அவருக்கு நஷ்டம் ஏற்படுமளவில் அவருக்கு மேல் நின்று வாங்காதீர்கள். உங்களுக்குள் சகோதரர்களாயிருங்கள். ஒரு முஸ்லிம் இன்னொரு முஸ்லிமோடு மூன்று நாட்களுக்கு மேல் உறவை முறித்துக் கொள்ள உரிமை இல்லை. (முஸ்லிம்)
ஒரு முஸ்லிம் அஞ்சும் படியாக நடந்து கொள்வது இன்னொரு முஸ்லிமுக்கு அனுமதிக்கப்பட்டதல்ல. (அபூதாவூத்)
ஒரு முஸ்லிம் அஞ்சி நடுங்கும்படியாக அவனை இன்னொரு முஸ்லிம் பார்த்தால் அல்லாஹ் இவனை நியாயத்தீர்ப்பு நாளில் அஞ்சி நடுங்கும்படி செய்வான் 
இரும்பை தன்னுடைய சகோதரனுக்கு எதிராக எவனொருவன் நீட்டுகின்றானோ அவன் மீது வானவர்கள் சாபங்களை இறக்குவார்கள். அவன் அவ்வாறு சொல்வதிலிருந்து நிறுத்தும் வரை சாபங்கள் இறங்கிக் கொண்டே இருக்கும். அது அவனுடைய சொந்தச் சகோதரனாக இருந்தாலும் சரியே. (முஸ்லிம்)
சுயநலம், தற்பெருமை இல்லாமல் சகோதர வாஞ்சையுடன் நடப்போமாக.
எம். எம். ஆதம்பாவா
(தொலைக்கல்வி விசேட போதனாசிரியர்)
