வேறு வழியின்றி ராம்தேவை வெளியேற்றியதாகஇந்திய பிரதமர் மன்மோகன்சிங் அறிவிப்பு



உண்ணாவிரதம் இருந்த யோகா குரு பாபா ராம்தேவை டில்லியில் இருந்து வெளியேற்றிய நடவடிக்கை துரதிஷ்டவசமானது. ஆனால், அதைத் தவிர வேறு வழியில்லை என்று பிரதமர் மன்மோகன் கூறினார். 
டில்லியில் ‘ராஜஸ்தான் பத்ரிகா’ நாளிதழின் சார்பில் நடந்த நிகழ்ச்சியில் நேற்று முன்தினம் பிரதமர் மன்மோகன் சிங் கலந்துகொண்டார். அப்போது நிருபர்கள் அவரிடம், ராம்தேவை நள்ளிரவில் வெளியேற்றியது பற்றி கருத்து கேட்டனர். அதற்கு பதிலளித்து மன்மோகன் சிங் கூறியதாவது :-
உண்ணாவிரதம் இருந்த ராம்தேவை நள்ளிரவில் டில்லியில் இருந்து வெளியேற்றியது துரதிர்ஷ்டவசமானது. ஆனால், அது தவிர்க்க முடியாது. பொலிசாருக்கு அதை தவிர வேறு வழியில்லை. இலஞ்ச ஊழல் மற்றும் கறுப்பு பணத்துக்கு எதிராக அரசு பல்வேறு தீவிர நடவடிக்கைகளை எடுத்து வருகிறது. 
அவற்றை ஒரே நாளில் ஒழித்து விட மாய வித்தைகள் எதுவும் இல்லை. இவ்வாறு மன்மோகன் சிங் கூறினார். அப்போது ஒரு நிருபர் குறுக்கிட்டு, ‘லோக்பால், சட்டத்தின் கீழ் பிரதமரையும் கொண்டு வர வேண்டும் என்ற கோரிக்கை வலுத்து வருகிறதே, அதுபற்றி உங்கள் கருத்து என்ன’ என்று கேட்டார், அதற்கு மன்மோகன் சிங்,
‘இந்த பிரச்சினை லோக்பால் மசோதா தயாரிப்புக்காக அமைக்கப்பட்ட கூட்டுக் குழுவின் முடிவுக்கு விடப்பட்டுள்ளது. எனவே, இது பற்றி நான் கருத்து சொல்ல விரும்பவில்லை’ என்றார்.
