உயர்மட்டக் குழுவை மாற்றிஅமைக்கிறார் அன்னா ஹசாரே


ராலேகான் சித்தி “ஊழலுக்கு எதிரான எங்களின் உயர்மட்டக் குழுவில் உள்ளவர்கள் மீது, தொடர்ந்து குற்றச்சாட்டுகள், கூறப்படுகின்றன. இதனால் தற்போதுள்ள குழுவை கலைத்து விட்டு, விரைவில் புதிய உயர்மட்டக் குழு அமைக்கப்படும். இதில் சிறுபான்மையினர் தலித், பழங்குடியினர் மற்றும் இளைஞர்கள் என, அனைத்து தரப்பினருக்கும் பிரதிநிதித்துவம் அளிக்கப்படும் என காந்தியவாதி அன்னா ஹசாரே தெரிவித்துள்ளார்.
ஊழலுக்கு எதிராக போராட்டம் நடத்தி வரும் அன்னா ஹசாரே, தன் போராட்டங்களுக்கான ஏற்பாடுகளை திட்டமிடுவதற்கும், கொள்கைகளை வகுப்பதற்கும், 26 பேர் கொண்ட உயர்மட்டக் குழுவை ஏற்கனவே அமைத்துள்ளார். இந்தக் குழுவில் உள்ள பிரசாந்த் பூஷன், கிரண் பேடி, அரவிந்த் கெஜ்ரிவால் ஆகியோர் மீது, புகார்கள் தெரிவிக்கப்பட்டன. 
இதனால், உயர்மட்டக் குழு மாற்றி அமைக்கப்படவுள்ளதாக தகவல் வெளியானது. ஆரம்பத்தில் இந்த தகவலை அன்னா ஹசாரே மறுத்தார். இந்நிலையில், 15 நாட்களுக்கும் மேலாக, தான் மேற்கொண்டிருந்த மெளன விரதத்தை, அவர் கலைத்துள்ளதையடுத்து, தன் குழுவினர் மீதான சர்ச்சைகளுக்கு தீர்வு காணும் முயற்சியில், தீவிரமாக ஈடுபட்டுள்ளார். 
தன் சொந்த ஊரான, மகாராஷ்டிர மாநிலம் ராலேகான் சித்தியில், செய்தியாளர்களிடம் நேற்று முன்தினம் அவர் கூறியதாவது, எங்கள் உயர்மட்டக் குழுவினர் மீது, ஒரு தரப்பினர் தொடர்ந்து புகார்களைக் கூறி வருகின்றனர். பலமான லோக்பால் மசோதா, பாராளுமன்றத்தில், நிறைவேற்றப்பட்டால், தங்களின் அரசியல் எதிர்காலம் பாதிக்கப்படும் என அச்சப்படுவோர் தான், எங்கள் குழுவினர் மீது புகார் கூறுகின்றனர். 
புகார் கூறுவதோடு மட்டுமடுல்லாமல், எங்கள் குழுவில் உள்ளவர்கள் மீது, தாக்குதலும் நடத்துகின்றனர். எங்களின் உயர்மட்டக் குழு, சில மாதங்களுக்கு முன் அமைக்கப்பட்ட போது, தங்களுக்கு அதில் பிரதிநிதித்துவம் தரவில்லை என, சிலர் அதிருப்தி தெரிவித்தனர். எனவே, குறுகிய காலத்திற்காக, இந்த உயர்மட்டக் குழு அமைக்கப்பட்டது.
தற்போதுள்ள உயர்மட்டக் குழுவுக்கு பதிலாக, புதிய உயர்மட்டக் குழு, விரைவில் அமைக்கப்படும். இதில், பழங்குடியினர், தலித் சிறுபான்மையினர் மற்றும் இளைஞர்கள் என, அனைத்து தரப்பினருக்கும் பிரதிநிதித்துவம் அளிக்கப்படும். 
அனைத்து மாநிலங்களைச் சேர்ந்தவர்களும் இதில் இடம்பெறுவர். புதிய குழுவை அமைப்பதற்கு, தற்போதைய குழுவிலுள்ள அனைத்து உறுப்பினர்களும் சம்மதம் தெரிவித்துள்ளனர். 
மிரட்டுவதன் மூலமாகவோ, புகார்களைக் கூறுவதன் மூலமாகவோ, எங்களை யாரும் அடிபணிய வைக்க முடியாது. 
லோக்பால் மசோதா நிறைவேறுவதற்காக எங்களின் போராட்டம் தொடர்ந்து நடக்கும் எங்கள் மீது கூறப்படும் புகார் குறித்து, எந்தவிதமான விசாரணையையும் அரசு நடத்தட்டும் அதைச் சந்திப்பதற்குத் தயாராக இருக்கிறோம் எங்களை குறிவைப்பதற்கு பதிலாக, அதிகரித்து வரும் விலைவாசியையும், ஊழலையும் கட்டுப்படுத்துவதற்கு அரசு நடவடிக்கை எடுக்க வேண்டும். இவ்வாறு அன்னா ஹசாரே கூறினார்.
