மறைவாழ்வுக்கு அடித்தளமாய் அமையும் இறைவெளிப்பாடு

றைவன் உலகைப் படைத்தார். அவருடைய படைப்புகள் எல்லாவற்றிலும் உயர்ந்தவன் மனிதன். அவனுக்கு உடல், மனம், ஆன்மா என்ற மூன்று அங்கங்கள் உண்டு. இவற்றுள் உடல் மட்டுமே கண்ணுக்குத் தெரிகிறது.
மனிதனின் உடலில் ஐந்து புலன்கள் உள்ளன. இவற்றைக் கண், காது, மூக்கு, நாக்கு, உடல் என்று அழைக்கிறோம். இவற்றில் இருந்தே கேட்டல், மணத்தல், சுவைத்தல், உணருதல் என்ற அனுபவங்கள் மனிதனுக்கு ஏற்படுகின்றன. இவற்றை உடலின் செயல்கள் என்கிறோம். இந்த ஐம்புல அனுபவங்கள் மிருகங்களுக்கு உண்டு. இவற்றை மிருகங்களின் ஐந்தறிவு என்கிறோம்.
மனிதனிடம் ஐம்புலன்களுக்கு மேலாக சிந்தனைத் திறன், விருப்பு, வெறுப்பு என்று வேறுசில உயர்வான செயற்பாடுகளும் உண்டு. இவற்றை மனிதனுடைய மனதில் ஆற்றல்கள் என்கிறோம். இவை மனிதனை விலங்குகளுக்கு மேலாய் உயர்த்திக் காட்டுவதால், இவற்றை மனிதனின் ஆறாம் அறிவு என்று சொல்கிறோம். இந்த ஆறாம் அறிவைக் கொண்டே மனிதன் பேசவும், எழுதவும், கருத்துக்களைப் பரிமாறவும் விரும்பவும், வெறுக்கவும் ஆற்றல் உடையவனாய் இருக்கிறான்.
மனிதனுக்கு ஆன்மா என்ற தெய்வீக சக்தியும் இருப்பதால் அவன் மனதின் செயல்களைவிட ஒருபடி உயர்ந்தவனாய் இருக்கிறான்.
உண்மை பேசுதல், நீதியைக் கடைப்பிடித்தல், ஒற்றுமையை விரும்புதல், சமாதானத்தைக் கட்டி எழுப்புதல், மன்னிப்பு வழங்குதல், மகிழ்ச்சியாய் இருத்தல் போன்றவை அவனது ஆன்மாவின் செயல்களாய் இருக்கின்றன. மனிதனுடைய ஐம்புலன்களையும் சிந்தனை, விருப்பு, வெறுப்பு என்ற மனதின் செயல்களையும், உண்மை, ஒழுக்கம் அன்பு, சகோதரத்துவம், சமாதானம் போன்ற ஆன்மாவின் செயல்களையும் மனித உயிர் ஒன்றாய் இணைக்கிறது. உயிர் இருக்கும்வரை இவை அனைத்தும் மனிதனில் ஒரு கட்டுக்கோப்பினுள் ஒருங்கிணைந்து செயற்படும். உயிர் பிரியும் போது இவையும் இணைப்பு இழந்து வெவ்வேறாகிவிடும். மனிதனின் உடல், மனம், ஆன்மா என்பவற்றின் ஒருங்கிணைப்பையே மனிதம் அல்லது மனிதத்தன்மை என்கிறோம்.
மனிதனுடைய ஆன்மாவின் பொருட்டே அவனுக்கு இறைவன்மேல் பற்றுதல் உண்டாகிறது. இதனை இயற்கையாகவே இறைவன் அவனுக்குக் கொடுத்திருக்கிறார். இதனை ஆன்மீகம் என்கிறோம். இறைவனோடு உண்டாகும் உறவு விரிவாகி மற்றைய மனிதர்களோடு சேரும்போது அது சகோதரத்துவம் ஆகிறது. இதனால் தன்னைப் போலவே மற்றைய மனிதரையும் நேசிக்க அவன் தெரிந்து கொள்கிறான். மறைவாழ்வு இறைவனோடு அடுத்திருப்பவரோடும் உண்டாகும். நல்லுறவில் தங்கியுள்ளதால், மனிதத்தன்மை மறைவாழ்வுக்கும் ஓர் அடித்தளமாய் இருக்கிறது.
இறைவனிடம் இருந்து மனிதன் இவ்வுலகத்துக்கு வந்ததுபோல், இவ்வுலக வாழ்வை முடித்தபின் அவன் அவரிடமே திரும்பிச் செல்ல வேண்டும். இதனால் தன்வாழ்வு முழுவதும் மனிதன் இறைவனை சார்ந்தவனாகவே இருக்கிறான். காலம் இடம் என்ற எல்லைகளினுள் மனிதன் வாழ்வதினால் அவனால் காலம் இடம் என்பவற்றைக் கடந்த இறைவனை அறிய முடிவதில்லை. எனவே இறைவனே முதலில் தன்னை அவனுக்கு வெளிப்படுத்த முன்வருகிறார். தன்னை வெளிப்படுத்தும் இறைவனை வாழ்வில் ஏற்றுக் கொள்ளும்போது இறைவெளிப்பாடு ஏற்படுகிறது.
இறைவெளிப்பாடு முழுவதையும் மனிதனால் ஒரே முறையில் பெற்றுக்கொள்ள முடியாதென்பதால், அவர் அதைப் படிப்படியாக மீட்பின் வரலாற்றில் வெளிப்படுத்த விரும்பினார். அவர் இவ்வுலகைப் படைக்கும்போதே தன்னை வெளிப்படுத்தத் தொடங்கிவிட்டார். இவ்வெளிப்பாடு படிப்படியாக நகர்ந்து ஆபிரகாமின் காலத்தை எட்டியபோது, அது வரலாற்றுக்கு முன்னுள்ள இறை வெளிப்பாடாய் இருந்தது.
காலத்துக்கு காலம் இறைவன் இஸ்ராயேலருக்குச் சிறப்பான தலைவர்களைக் கொடுத்தார். ஆபிரகாம், ஈசாக்கு, யாக்கோபு, சூசை போன்றவர்கள் அவர்களின் முதுபெரும் தந்தையர்களாய் இருந்தார்கள், இவர்களைத் தொடர்ந்து மோசேயும், அவரைத் தொடர்ந்து நீதியாளர்களும் தலைமைத்துவத்தை ஏற்றிருந்தார்கள். அரசர்கள் தலைமைத்துவம் பெற்றிருந்த போது அவர்களில் சிலர் வழிதவறிப் போனதால் அவர்களை நீக்கிவிட்டு அவர்களுக்குப் பதிலாக இறைவாக்கினரை நியமித்தார். இஸ்ராயேலரின் தலைவர்கள் மூலமாய்த் தன்னை வெளிப்படுத்திக் கொண்டே வந்த இறைவன் இறுதியாகக் தன் மகன் இயேசு கிறிஸ்துவின் வழியாகத் தன்னை வெளிப்படுத்தினார். முற்காலத்தில் பல்வேறு முறைகளிலும் பல்வேறு விதங்களிலும் இறைவாக்கினர் மூலமாக தமது மூதாதையரோடு பேசிய நம் இறைவன் இறுதி நாட்களில் தன் மகன் வழியாக நம்மோடு பேசியுள்ளார் என்று எபிரேயருக்கு எழுதிய திருமுகம் கூறுகிறது. (எபி : 1 : 1 – 2)
இறைவனுடைய வெளிப்பாட்டின் நிறைவாக இருப்பவர் இயேசு கிறிஸ்து. இவர் மூலமாக இறைவன் மனிதருடைய மீட்புக்கு வேண்டிய அனைத்தையும் வெளிப்படுத்திவிட்டார். மேலதிகமாய் அவர் வெளிப்படுத்த வேண்டியது எதுவும் இல்லை. அவரோடு இறைவெளிப்பாடு முடிவடைந்து விட்டது. அவர் வெளிப்படுத்திய அனைத்தையும் நம்முடையதாக்கிக் கொள்ளவேண்டியது நம் ஒவ்வொருவருடைய பொறுப்பு. இறைவனைப் பற்றி வெளிப்படுத்தப்பட்ட அனைத்தையும் விளங்கிக் கொள்வற்கு தூய ஆவியார் நமக்குத் துணை நிற்கிறார். இறைவெளிப்பாடு மறைவாழ்வுக்கு ஓர் அடித்தளமாய் இருக்கிறது.
அருட்பணி
அ. பிலிப்...
