இந்திய- பங்களாதேஷ் எல்லைச் சர்ச்சை: 
பாராளுமன்றத்தில் எம்.பிக்கள் கேள்வி


இந்திய பிராந்தியத்துக்குள் உள்ள பங்களாதேசப் பகுதி பங்களாதேசத்துக்குள் இருக்கும் இந்திய பகுதிகளை வரையறை செய்வதில் தாமதம் ஏற்பட்டு வருவது குறித்து மக்களவையில் கேள்வி எழுப்பப்பட்டது.
மேற்கு பங்களாதேஷை ஒட்டிய இந்திய பிராந்தியத்துக்குள் பங்களாதேசத்துக்கு சொந்தமான 111 நிலப் பகுதிகளும், பங்களாதேசத்துக்குள் இந்தியாவுக்குச் சொந்தமான 51 நிலப்பகுதிகளும் உள்ளன.
இந்த நிலப்பகுதிகளை வரையறை செய்து தெளிவான வரைபடத்தை தயாரிக்க வேண்டும் என்று இப்பகுதிகளில் வசிக்கும் மக்கள் நீண்டகாலமாக கோரிக்கை விடுத்து போராட்டம் நடத்தி வருகின்றனர்.
இந்தப் போராட்டம் இப்போது தீவிரமடைந்துள்ளது. இந்தியா சுதந்திரம் அடைந்து 60 ஆண்டுகளுக்கு மேலாகியும் இந்த பிரச்சினைக்குத் தீர்வு காணப்படாதது வருத்தமளிக்கிறது என்று போராட்டக்காரர்கள் கூறி வருகின்றனர். இந்நிலையில் இந்த விவகாரத்தை மார்க்சிஸ்ட் உறுப்பினர் மகேந்திர ராய் மக்களவையில் செவ்வாய்க்கிழமை எழுப்பினார். 
நிலப் பிரச்சினைக்குத் தீர்வு காணுவதில் தாமதம் ஏற்பட்டு வருவதால் எல்லைப் பகுதியில் வசிக்கும் இந்திய மக்கள் நாள்தோறும் பிரச்சினையை சந்தித்து வருகின்றனர். இதனால் இந்த விவகாரத்தில் உள்துறை அமைச்சகம் உடனடியாக தலையிட்டு தீர்வுகாண வேண்டும் என்று அவர் வலியுறுத்தினார்.
