முதலாவது ஆண்டை கொண்டாடும் ரிப்பப்பிலிக்கன் சர்வதேச பாடசாலையின் ஹோல்புரூக் கிளை

வரெலியா ரிப்பப்பிலிக்கன் சர்வதேச பாடசாலையின் ஹோல்புரூக் கிளையானது, தனது முதலாவது நிறைவினை 12 ஆம் திகதி மே மாதம் 2012 அன்று அக்கரைப்பத்தனை, ஹோல்புரூக்கில் பெற்றோர்கள், ஆர்வலர்கள், ஆசிரியர்கள், மாணவர்கள், சமூக தலைவர்கள் சகிதம் விமர்சையாக கொண்டாடியது.
நுவரெலியாவின் தொலைதூர இடங்களுக்கும் ஆங்கில மொழி மூலக் கல்வியை அறிமுகப்படுத்தியதில் முன்னோடி பாடசாலையான, ஹோல்புரூக் பாடசாலையானது, 
2011 மார்ச் மாதத்தில் 13 மாணவர்களுடனும் 9 ஆசிரியர்களுடனும் ஆரம்பிக்கப்பட்டது. தற்போது, அதன் ஆங்கில மொழி பிரிவானது 9 ஆசிரியர்களுடன், முன்பள்ளியில் இருந்து ஆண்டு 2 வரை 82 மாணவர்களுடன் இயங்குகின்றது.
சிங்கள, தமிழ் மற்றும் முஸ்லிம் மாணவர்களால் திறம்பட நிகழ்த்தப்பட்ட ஆங்கில பாடல்கள், நடனங்கள் மற்றும் ஆங்கில நாடகங்கள் நிறைவு விழாவின் தனித்துவம் மிக்க அம்சங்களாக அமைந்து, சபையோரின் பெருவரவேற்பை பெற்றன.
நுவரெலியா ரிப்பப்பிலிக்கன் சர்வதேச பாடசாலையானது மலைநாட்டில் 1990ல் முதன் முதலில் ஆரம்பிக்கப்பட்ட, பழைமையான சர்வதேச பாடசாலையாகும். சர்வதேச பாடசாலை கல்விக்கு முன்னோடியாகவும், நகர்ப்புற மக்கள் முதல் தொலைதூரத்தில் அக்கரைப்பத்தனையில் அமைந்துள்ள ராகலை மற்றும் ஹொல்புரூக் போன்ற இடங்களுக்கும் அது சர்வதேச கல்வியை இட்டுச் சென்றுள்ளது.
15 ஆசிரியர்களுடனும் 90 மாணவர்களுடனும் ஆரம்பித்த இந்தப் பாடசாலை இன்று 75 ஆசிரியர்களுடனும் 902 மாணவர்களுக்கு, உள்நாட்டு பாடவிதானத்துக்கு அமைவாகவும், லண்டன் சாதாரண மற்றும் உயர்தர தராதரங்களுக்கு அமைவாகவும் கல்வி போதிக்கின்றது. முன்பள்ளியில் இருந்து உயர்தரம் வரை 43 வகுப்புக்களில் எல்லா சமூகத்தையும் சேர்ந்த மாணவர்கள் கல்வி பயில்கின்றனர்.
நுவரெலியா ரிப்பப்பிலிக்கன் சர்வதேச பாடசாலையின் ஒரு கிளையானது, 2009 இல் 2 ஆசிரியர்களுடனும் 18 மாணவர்களுடனும் ஆரம்பிக்கப்பட்டது. அக்கிளையானது, இன்று ஆண்டு 1 முதல் 4 ஆண்டு வகுப்புக்களில் 11 ஆசிரியர்கள் மற்றும் 110 மாணவர்களுடன் வளர்ந்து, ஆங்கில மொழிமூல கல்வி அளித்து வருகின்றது.
ரிப்பப்பிலிக்கன் சர்வதேச பாடசாலை பணிப்பாளர் சபைத் தலைவராக நுவரெலியாவில் குறிப்பிடத்தக்க தொழிலதிபரான ஆர். இராசபாலன் அவர்களும் அதன் முகாமைத்துவ பணிப்பாளராக வி. கே. செல்வராசா அவர்களும் வழிநடத்துகின்றனர் என்பது குறிப்பிடத்தக்கது.
