திருட்டுச் சம்பவத்தில் ஈடுபட்டமுன்னாள் இராணுவ வீரர் கைது


(மாத்தளை சுழற்சி நிருபர்)
மாத்தளை பொலிஸ் பிரிவில் - உக்குவள நாகஹவத்த பிரதேச வீடொன்றில் பணம், மற்றும் தங்க நகைகள் உட்பட 2,82600 ரூபா பெறுமதியான பொட்களை திருடிய குற்றச்சாட்டில் முன்னாள் இராணுவ வீரரொருவரை சந்தேகத்தின் பேரில் மாத்தளை பொலிஸார் கைது செய்துள்ளனர். இச்சம்பவதினமன்று குறித்த வீட்டிலுள்ளவர்கள் வீட்டை மூடி விட்டு கண்டிக்கு எசல பெரஹரவை பார்ப்பதற்காக சென்றுள்ளனர். 
சந்தேக நபர் இச்சந்தர்ப்பத்தை பயன்படுத்தி சமயலறை புகை போக்கி ஊடாக வீட்டிற்குள் நுழைந்து அங்கிருந்து பணம் மற்றும் தங்க நகைகளை திருடிச் சென்றுள்ளார் என பொலிஸார் தெரிவிக்கின்றனர். இக்கொள்ளைச் சம்பவத்துடன் தொடர்புடைய நபரை தேடும் முயற்சியில் ஈடுபட்ட பொலிஸார் அண்மையில் முறுதலாவ பிரதேசத்தில் வீடொன்றில் வைத்து இவர் பொலிஸாரினால் கைது செய்யப்பட்டார்.
பொலிஸாரினால் கைது செய்யப்பட்ட சந்தேக நபரை மாத்தளை மாவட்ட நீதிமன்றத்தில் நீதவான் சதுதிகா த சில்வா முன்னிலையில் ஆஜர் செய்யப்பட்ட போது இவரை விளக்க மறியலில் வைக்குமாறு நீதவான் உத்தரவிட்டார். (ஐ-ஞ)

