தீவிர அரசியலில் ஈடுபட போவதாக கனிமொழி அறிவிப்பு


இந்திய மாநிலமான தமிழ்நாட்டில் திராவிட முன்னேற்றக் கழகத் தலைவர் கருணாநிதியின் வழிகாட்டுதலின் படி இனி மேல் அரசியலில் தீவிரமாக ஈடுபடுவேன் என்று கனிமொழி கூறியுள்ளார்.
2ஜி அலைவரிசை முறைகேட்டு வழக்கில் கைதாகி 6 மாதங்களுக்கும் மேலாக திஹார் சிறையில் இருந்த கனிமொழி சில நாட்களுக்கு முன்பு பிணை பெற்று கடந்த 3ம் திகதி சென்னை திரும்பினார். அவரை தி.மு.க. தலைவர் கருணாநிதி தனது மனைவி தயாளுவுடன் சென்னை விமான நிலையம் சென்று நேரில் வரவேற்றார்.
தனது வீட்டில் நடைபெற்ற செய்தி யாளர்கள் சந்திப்பில் கலந்துகொண்டு கனிமொழி கூறியதாவது, 2ஜி வழக்கை கழகமும், நானும் சரியான முறையில் நீதிமன்றத்தில் சந்தித்து வருகிறோம். கட்சிக்கும், எனக்கும் ஏற்பட்டுள்ள அவப்பெயரை நீதி மன்றத்தில் சட்டப்படி சந்தித்து இந்த வழக்கிலிருந்து மீண்டு வருவேன் என்றார். 
இனி தொடர்ந்து தீவிர அரசியலில் ஈடுபடுவீர்களா என்ற கேள்விக்கு தலைவர் என்னை அரசியலுக்கு அழைத்து வந்திருக்கிறார் அவர் என்ன எதிர்பார்க்கிறாரோ அந்த அளவுக்கு நிச்சயமாக தொடர்ந்து தீவிர அரசியல் பணியில் ஈடுபடுவேன் என்று பதிலளித்தார்.
