முஸ்லிம் அரசியலில் அர்ப்பணிப்புடன்செயற்பட்ட தலைவர் அன்வர் இஸ்மாயில்



எம். சி. அன்சார்,(சம்மாந்துறை கிழக்கு தினகரன் நிருபர்)
முஸ்லிம்களின் அரசியலை ஒரு புதிய பாதையில் நகர்த்துவதற்குத் திடசங் கற்பம் பூண்டிருந்த அரசியல் வாதியாகவும் இலங்கை முஸ்லிம் அரசியல் வாதிகளுள் இளையவராக இருந்த போதும் அதிக கவனத்தைப் பெற்றவராகவும் முன்னாள் அமைச் சர் சட்டத்தரணி எம்.ஐ. அன்வர் இஸ்மாயில் திகழ்ந்தார்.
மக்கள் பணியிலே தன்னை முழுமையாக அர்ப்பணித்துச் செயற்பட்டு வந்த அன்வர் இஸ்மாயில் எம்மை விட்டுப் பிரிந்து இன்றுடன் (14) மூன்று வருடங்கள் பூர்த்தியாகின்றன. முஸ்லிம் அரசியலிலும் சம்மாந்துறை அரசியலி லும் அவர் எழுப்பிய அதிர்வுகள் இன் றும் கேட்டுக் கொண்டிருக்கின்றன. அவரது இடை வெளி நிரப்பப்பட முடியாத ஒன்றாகவேயுள்ளது.
மர்ஹும் அன்வர் இஸ்மாயில் எமக்கு அர சியல்வாதியாக தோற்றமளிக்கலாம். ஆனால் முஸ்லிம் சமூகத்தின் உணர்வுகளை மொத்தமாக உள்வாங்கித் தன் நாடிகளிலும், நாளங்களிலும் ஓடவிட்ட அஷ்ரஃப் என்ற மாபெரும் தலைவ னின் வாரிசுதான் அன்வர் இஸ்மாயில் ஆவார்.
வானத்தால் வந்து விழுந்ததைப் போல் அவர் அரசியலுக்குள் வந்து விழவில்லை. அதற்காக அவர் அதிக பிரயத்தனம் எடுத்துள்ளார். மாணவப் பருவத்திலிருந்து துடுக்கான தலை மைத்துவமும் சமூக சேவையில் ஈடுபாடும் அதனைத் தொடர்ந்ததான மேடைப் பேச்சுக்களும் அவரது அரசியல் ஆளுமைகளுக்கு களம் அமைத்தன. சமூகத்திற்காக அரச படையினரால் கைது செய்யப்பட்டுச் சிறைவாசமும் அனுப வித்துள்ளார்.
தான் ஒரு சட்டத்தரணியாக வேண்டு மென்ற இலட்சிய வேட்கையிலே கலைத் துறையிலே காலடி எடுத்து வைத்து தனது இலட்சியத்தை எவ்வித தங்கு தடையின்றி அடைந்துகொண்டார். பாடசாலைக் காலத்தில் விளையாட்டிலும் விவாதங்களிலும் ஈடுபட்ட இவர், மாணவத் தலைவராகவும் செயற்பட்டிருந்தார். பின்னர் கொழும்பு பல்கலைக்கழகத்தில் சட்டபீட மாணவனாகச் சேர்ந்து அங்கு முஸ்லிம் மஜ்லிஸின் செயலாளராகவும், விவாதக் குழுவின் தலைவராகவும் செயற்பட்டிருந்தார்.
பல்கலைக்கழகத்தின் மாணவர் சபை அக்காலத்தில் ஐக்கிய தேசியக் கட்சியின் செல்வாக்குக்கே அதிகம் உட்பட்டிருந்தது. அந்த செல்வாக்கினை முறியடித்த சுயாதீன மாணவர் அமைப்பொன்றினைத் தனது காலத்திலே ஏற்படுத்தி அதனை வெற்றி பெறவும் செய்தார். இக்காலப் பகுதியில் நிகழ்ந்த யாழ். முஸ்லிம்களின் பிரச்சினைகள், காத்தான்குடி, ஏறாவூர், மூதூர், சம்மாந்துறை முஸ்லிம்களின் படுகொலைகள் தொடர்பான ‘கறுப்பு வெள்ளி’ (1990) பிரகடனத்தை சுயாதீன மாணவர் அமைப்பினூடாக வெற்றிகரமாகச் செயற்படுத்தினார்.
1985இல் இலங்கையில் இனப் பிரச்சினை உக்கிரமடைந்த காலகட்டத்திலே முஸ்லிம்களின் பிரச்சினைகளை வெளிக்கொணர்வதில் முன்னின்று உழைத்த இயக்கமான ‘பாமிஸின்’ கிளை நிறுவனமான ‘முஸா’ என்ற அமைப்பினைச் சம்மாந்துறையில் நிறுவி முஸ்லிம்களின் பல்வேறுபட்ட பிரச்சினைகளை சர்வதேச மயப்படுத்தியதோடு, அக்காலத்தில் நடத்தப்பட் இஸ்ரேல் எதிர்ப்பு ஊர்வலத்தையும் முன்னின்று நடத்தியதால் அரச படை அன்வர் இஸ்மாயிலைக் கைது செய்து சிறையில் அடைத்தது. பின்னர் விடுதலை செய்யப்பட்டார்.
சட்ட பீடத்திற்குத் தெரிவு செய்யப்பட்டது முதல் அரசியல் பின்னணியினாலும் சமூக செயற்பாட்டினாலும், முஸ்லிம் காங்கிரஸின் முக்கியமான தேசிய ரீதியான போராளியாகத் திகழ்ந்ததோடு, முஸ்லிம் காங்கிரஸின் அதிஉயர் பீடத்தில் அங்கத்தவரானார். மர்ஹும் அஷ்ரஃபின் சிஷ்யனாகவே செயற்பட்டார். அப்போது முதல் ஏற்பட்ட அரசியல் தந்ரோபாயங்களால் தன்னைப் பயிற்றுவித்துக் கொண்ட ஒருவராக அன்வர் இஸ்மாயில் திகழ்ந்தார். இதனால் இவரது அரசியலை எதிர்த்தவர்களும் அஷ்ரஃபின் அரசியல் குழந்தையாகவே அவரை வர்ணித்துள்ளனர்.
மர்ஹும் அஷ்ரஃப் அவர்கள் அமைச்சராக இருந்த காலங்களின் அவரின் இணைப்புச் செயலாளராகவும் செயற்பட்டு அவரின் அலுவல்கள் பெரும்பாலானவற்றை ஓய்வுறக்கமின்றி செய்தவர்கள் சிலரில் அன்வர் இஸ்மாயிலுக்கு முக்கிய பங்குண்டு. பொதுமக்கள் அஷ்ரஃபைத் தேடி வருகின்ற போதெல்லாம் அவரின் செயலாளர்கள் மறைந்து கொண்ட சந்தர்ப்பங்களே அதிகம். ஆனால், அன்வர் இஸ்மாயிலோ பொதுமக்களிடம் முன்வந்து அவர்களின் பிரச்சினைகள் தொடர்பாக அஷ்ரஃபோடு தொடர்பு கொண்டு பலருக்கு தீர்வுகளைப் பெற்றுக் கொடுத்தார்.
தலைவர் அஷ்ரஃபின் அரசியல் பணியில் பாரியதொரு பகுதியைத் தனது தலையில் சுமந்து கொண்டு சம்மாந்துறையின் உத்தியோகப்பற்றற்ற பாராளுமன்ற உறுப்பினராக அக்காலங்களில் செயற்பட்டார்.
பாராளுமன்றத்திற்கு எப்போது செல்லும் போதும் கோவைகள் கட்டொன்றுடன் செல்வார். மக்களின் பிரச்சினைகளுக்காக ஒவ்வொரு அமைச்சர்களிடம் சென்று தீர்வுகளைக் காண்பதற்கு இவர் பின் நிற்கவில்லை. மர்ஹும் அன்வர் இஸ்மாயில் முஸ்லிம் மக்களுக்கு குறிப்பாக சம்மாந்துறை மக்களுக்கு என்றென்றைக்குமான முகவரியை தேடித் தந்துள்ளார். 
2001 - 2007 செப்டம்பர் மாதம் வரை பாராளுமன்ற உறுப்பினராகவும், கிழக்கு மாகாண அபிவிருத்தி பிரதி அமைச்சராகவும், நீர்ப் பாசனத்துறை அமைச்சராகவும் பணியாற்றி சம்மாந்துறையில் பொதுச் சந்தை நிர்மாணம், தென் கிழக்குப் பல்கலைக் கழகத்தின் அறபு மொழிப்பீட உருவாக்கம், ஜம்இய்யத்துல் உலமா சபைக்கான செயலகம், கலாசாரச் சின்னங்கள் கொண்ட வரவேற்புத் தோரணங்கள், மேம்பாலங்கள் நிர்மாணம், நீர்ப்பாசன அணைக்கட்டுகள், விவசாய குளங்கள் புனரமைப்பு, குடிநீர்த் திட்டங்கள், தொழில் பயிற்சி நிலையம், விளையாட்டு நிலையங்கள், கல்வி அபிவிருத்தி, வீதி அபிவிருத்திகள், சுகாதார அபிவிருத்தி, மின்சார அபிவிருத்தி, எந்த அமைச்சரும் செய்யாத பாரிய பல்முனை அபிவிருத்தித் திட்டங்களை குறுகிய காலப் பகுதியில் துணிச்சலுடன் முன்னெடுத்தார்.
நீர்ப்பாசனத் துறை அமைச்சராக திகழ்ந்த போது அன்வர் இஸ்மாயில் தேசிய ரீதியாகப் பல சாதனைகளைப் புரிந்தவர். ஹம்பாந்தோட்டை - வெஹெரகல நீர்ப்பாசனத் திட்டம், புத்தளம் - தெதுறு ஓயா நீர்ப்பாசனத் திட்டம், மஹாஓயா - ரம்புக்கன் ஓயா நீர்ப்பாசனத் திட்டம் வேலி ஓயா நீர்ப்பாசனத் திட்டம் போன்ற பாரிய நீர்ப்பாசனத் திட்டங்களை அவர் செயற்படுத்தத் துணிந்தார். இவற்றில் சில திட்டங்கள் பூர்த்தியாக்கப்பட்டுள்ளன.
2004 இல் ஏற்பட்ட சுனாமி அனர்த்தத்தினால் பாதிக்கப்பட்ட தமிழ், முஸ்லிம் மக்கள் சம்மாந்துறையைத் தஞ்சம் அடைந்த போது அவர்களுக்கு பகல், இரவாக உதவி செய்ததோடு, கல்முனை, மருதமுனை, சாய்ந்தமருது, நிந்தவூர் பிரதேசங்களைச் சேர்ந்த சுமார் மூவாயிரத்துக்கும் மேற்பட்ட ஜனாஸாக்களை சம்மாந்துறையில் நல்லடக்கம் செய்ய உதவியமையை அம்பாறை மாவட்ட மக்கள் மர்ஹும் அன்வர் இஸ்மாயிலை ஒரு போதும் மறக்க முடியாது.
சம்மாந்துறையின் அரசியல் பிரதிநிதித்துவத்தை தேசிய அளவில் முக்கியத்துவமாக்கிய எம். ஏ. அப்துல் மஜீட் என்ற வரலாற்றிலிருந்து 2004 ஆம் ஆண்டு தேசியப் பட்டியல் பாராளுமன்ற உறுப்பினர் அன்வர் இஸ்மாயில் வரை சம்மாந்துறை அரசியல் பிரதிநிதித்துவம் முக்கியத்துவம் வாய்ந்ததாகவே காணப்பட்டது. ஆனால், இந்த தேசிய முக்கியத்துவம் இன்று சம்மாந்துறை மக்களிடமிருந்து விலகிச் சென்றுள்ளது.
ஒற்றுமையின் மூலம் ஒன்றுக்கு மேற்பட்ட அரசியல் பிரதிநிதித்துவங்களைப் பெற முடியும் என்ற நம்பிக்கை அன்வர் இஸ்மாயிலுக்கு இருந்தது. அதற்காகத் தனது இறுதிப் பேச்சின் போது சம்மாந்துறை மக்களை ஒன்றுபடுமாறு அவர் அறைகூவல் விடுத்திருந்தார்.
அன்வர் இஸ்மாயில் தனது அரசியல் சாணக்கியத்தினால் அரை நூற்றாண்டுக்கு மேற்பட்ட சம்மாந்துறையின் அரசியல் பிரதிநிதித்துவத்தை கடந்த தேர்தல்களில் பாதுகாத்தார். ஆனால் அவரின் மறைவுக்குப் பின்னர் சம்மாந்துறையின் பாராளுமன்றப் பிரதிநிதித்துவம் கடந்த தேர்தலில் இல்லாமல் போனமை கவலை தரும் விடயமாகும்.
சம்மாந்துறையின் அரசியலிலும், முஸ்லிம் அரசியலிலும், தேசிய அரசியலிலும் ஆளுமை பதித்த அன்வர் இஸ்மாயிலின் பணிகள் போல் இன்னும் சாதிக்க பலரை முஸ்லிம் சமூகம் எதிர்பார்க்க வேண்டியுள்ளது.
ஒரு பாமர மகனின் அரசியல் எதிர்பார்க்கைகளில் இருந்து ஒரு ஊரின், ஒரு சமூகத்தின் தேசத்தின் அரசியல் எதிர்பார்க்கைகள் வரை ஒரே நேரத்தில் செயல்படக் கூடிய அர்ப்பணிப்புள்ள அரசியல் பிரதிநிதித்துவத்திற்கு அன்வர் இஸ்மாயில் நல்லதொரு உதாரணமாகும்.
1967 ஆம் ஆண்டு ஜுலை மாதம் 16ம் திகதி பிறந்த அன்வர் இஸ்மாயில், மிகச் சிறிய வயதிலே ஒரு சட்டத்தரணியாக முஸ்லிம் சமூகத்தின் விடிவுக்காக போராடுப வராக, பாராளுமன்ற உறுப்பினராக, பிரதிய மைச்சராக, அமைச்சராக வாழ்ந்து மக்களுக்குச் சேவையாற்றிய அன்வர் இஸ்மாயில், உயிரி ழக்கும் போது 40 வயதாகும். அவருக்கு பாராட்டு விழா எடுத்த சம்மாந்துறை மக்களின் கையாறுவதற்கு முன்னர் அவரத மரணச் செய்தி காதுகளில் தீப்பிழம்பாக விழுந்திற்று. 
அன்வர் இஸ்மாயில் மறைந்தாலும் அவர் பற்றிய நினைவுகள் என்றும் முஸ்லிம் தேசத்தின் இதயங்களில் வீற்றிருக்கும்.
