

பெளதீகம், இரசாயனம், இலத்திரணியல், கணிதம், தொழில்நுட்பம் போன்ற விஞ்ஞான துறைகளிலும் பார்க்க விண்ணியல் அல்லது வானசாஸ்திரம் என்பது மிகவும் தொன்மை வாய்ந்ததொன்றாகும்.
நாகரீகம் வளர்ச்சியடையாத அக்காலகட்டத்தில் கூட இரவு பகல் மாறி மாறி பரிணமிப்பதையும், சூரியன் கிழக்கில் உதித்து மேற்கில் சென்று மறைவதையும் நன்கு தெரிந்து கொண்டு தமது அன்றாட வாழ்க்கையை பதட்ட மின்றி களிப்புடன் கொண்டு சென்றனர். 
அதுமட்டுமல்ல புராதன மக்கள் வானத்தில் அவ்வப்போது நிகழுகின்ற சூரியன் சந்திர கிரகணங்கள், எப்போதாவது தோன்றுகின்ற வால் நட்சத்திரம், அண்ட வெளியிலிருந்து சிலவேளைகளில் வாயு மண்டபத்தைக் கிழித்துக்கொண்டு பூமியை நோக்கிவிழும் விண்கற்கள் பற்றியும் பெரிதாக அலட்டிக் கொள்வதில்லை.
ஆனால் ‘தூமகேது’ பெரிய வாலொன்றுடன் தோன்றும் பட்சத்தில் நாட்டின் தலைவருக்கோ தலைவிக்கோ கேடுகள் விளைய வாய்ப்புக்கள் உண்டாகலாம் என்ற மூடநம்பிக்கையையும் கொண்டிருந்தனர். அது இன்றைய சமூகத்தினரிடையேயும் தொடரத்தான் செய்கின்றது எனலாம்.
மிலேனியம் ஆண்டாக மிளிரும் இன்றைய காலகட்டத்தில் ஆகாய கங்கையில் சூரியனைச்சுற்றி நீள்வட்டப் பாதையில் வலம்வருகின்ற எட்டுக் கோள்களிளொன்றான புதன் (மேர்க்கூரி) கிரகத்தைப் பற்றி விரிவாக ஆராய்வது இங்கு உசிதமாகும்.
கதிரவனுக்கு மிக அருகில் மையங்கொண்டுள்ள கிரகம் புதனாகும். சூரியனிலிருந்து இதன் மிக குறுகிய தூரம் நான்கு கோடி அறுபது லட்சம் கிலோமீற்றராகும். தற்போதைய விஞ்ஞானிகளினால் தெரிவு செய்யப்பட எட்டுக்கோள்களிலும் புதனேமிகச்சிறிய கிரகமாகும். 
இதனுடைய விட்டம் நான்காயிரத்து எண்ணூறு கிலோ மீற்றர்களாகும் என செய்மதி மூலம் பெறப்பட்ட தரவுகள் வாயிலாக கண்டறியப்பட்டுள்ளது. பூமியில் பன்னிரண்டு மணித்தியாலங்கள் பகலாகவும், இரவானது பன்னிரெண்டு மணித்தியாலங்களுக்கு ஒரு முறையும் மாறி மாறி வருவதினால் கற்பனைக் கோடான பூமத்திய ரேகையை அண்டிய பிரதேச மக்கள் பகல், இரவு என்பவற்றை அடிக்கடி அனுபவிக்க நேரிடுகின்றது. 
ஆனால் புதன் கிரகத்தைப் பொறுத்தவரை அது தன்னைத்தானே வலம் வருவதற்கு எண்பத்தெட்டு நாட்கள் செல்கின்றன. ஆனால் ஆயிரத்து தொள்ளாயிரத்து எண்பதாம் ஆண்டு நவீன தொழில்நுட்பம் பொருந்திய தொலை நோக்கி வாயிலாக மேற்கொண்ட ஆராய்ச்சியின் பயனாக புதன் தன்னைத்தான் ஒருமுறை வலம் வருவதற்கு ஐம்பத்தாறு நாட்கள் எடுக்கின்றன என்று கண்டறியப்பட்டதாம். அது எப்படியோ? அதன் ஒரு பாதி நீண்டநாட்களுக்கு சூரியனை நோக்கியும் மற்றைய பகுதி கதிரவனைக் காணாத பாதியாகவும் நெடுநாட்களுக்கு இருக்கவேண்டிய சூழ்நிலை உண்டாகியது. இதன் காரணமாக இக்கிரகத்தில் உயிரினங்கள் வாழ முடியாது என்பது உறுதியாகின்றது.
புதன் சூரியனுக்கு அண்மித்தவேளை அதன் வெப்பநிலை நாநூறு பாகை செல்ஸியசாகவும் தொலைதூரத்தில் வலம்வரும் போது சுமார் முன்நூறு பாகை செல்ஸியசாகவும் தென்படுகின்றன. இரவாக இருக்கும் பகுதியில் பூகோளத்தின் குளிர்ப்பிரதேசங்களாக விளங்கும். 
வட- தென் துருவங்களைப் போன்று உஷ்ணநிலை ‘மைனஸ்’ பாகையிலேயே கணிக்கவேண்டிய நிலைமை ஏற்படுகின்றது.
புதன் கிரகம் கதிரவனுக்கு மிக அருகில் நிலைகொண்டுள்ளதினால் அக்கோள் அமைக்கும் கோனம் அதிகபட்சம் இருபத்தேழு பாகையாக விளங்குகின்றது. இதன் நிமித்தம் சூரியோதயத்திற்கு முன்போ அல்லது அஸ்தமனத்திற்கு பின்போ சுமார் இரண்டு மணித்தியாலங்கள் புதன் வானில் காட்சிதருகின்றது.
கதிரவனுக்கும் பூமிக்குமிடையே புதன் ஒரே நேர்கோட்டில் வரும் சந்தர்ப்பங்களில் அது சூரிய பிம்பத்திற்கு குறுக்காக சிறிய கரும்புள்ளியின் தோற்றத்தில் மெதுவாகப் பயணிக்கும். இந்நிகழ்வை புதசந்திரணம்! (ரான்ஸ்சிற் ஒவ்மேர்கூரி) என்று விண்ணியளாளர் அழைக்கின்றனர். இது ஏற்படுவதற்கு காலவரையில்லாமல் அபூர்வமாகத்தான் உண்டாகின்றது.
அது சந்திரனைப் போன்று சூரிய வட்டத்தின் பெரும்பகுதியை ஆக்கிரமிக்காது. சிறிய புள்ளியாக காட்சியளிக்கும் புத சந்திரணம் பல ஆண்டுகளுக்கு ஒருமுறை அதிகமாக நவம்பர் மாதத்தில் நிகழுகின்றது. புதன் கிரகம் சூரிய பிம்பத்தைக்கடக்க சுமார் ஒன்பது மணித்தியாலங்கள் செல்லலாம் என்பதையும் ஆய்வாளர்கள் நிரூபிக்கின்றனர்.
ஆயிரத்து தொள்ளாயிரத்து தொண்ணூற்று ஒன்பதாம் ஆண்டு நவம்பர் மாதம் பதினைந்தாம் திகதி புதசந்திரணம் நடைபெற்றவேளை சர்வதேசத்திலுமுள்ள விண்ணியியலாளர் உஷார் அடைந்தனர். 
பிரமாண்டமான தூர தரிசினி (டெலஸ்கோப்) வாயிலாக கரும்புள்ளி சூரிய பிம்பத்தை எவ்வாறு நகர்ந்து சென்றது? என்ற விபரங்களை ஆராய்ந்தனர். அவற்றில் அதன் வேகம், பருமன், சூரிய விளிம்பில் அதற்கு ஏற்படுகின்ற தாக்கம், சூரியனிலிருந்து புறம்தள்ளப்படுகின்ற சுவாலையினால் உண்டாகும் பாதிப்புக்கள் இவற்றுள் அடங்குகின்றன.
சக்திவாய்ந்த தொலைநோக்கி வாயிலாக புதனை அவதானித்தால் சந்திரனில் ஏற்படுகின்ற வளர்பிறை, தேப்பிறை, அமாவாசை, பூரணை என்பவை புதன் கிரகத்திலும் நிகழுவதை அவதானித்து வியப்படையலாம்.
புத சந்திரணம் நிகழுகின்றவேளையில்தான் இக்கிரகத்தின் சரியான விடத்தை கண்டுகொள்ளலாம். சாதாரணவேளையில் அது பிறை வடிவில்தான் காட்சிதரும்.
எமது அண்டை நாடான இந்தியாவின் கோடைக்கானலில் சூரியன் அடங்கலாக ஏனைய கிரகங்களையும், துணைக் கோள்களையும் ஆராய்வதற்கென்று வானிலை அவதான மையம் ஒன்று நிறுவப்பட்டுள்ளது.
இந்நிலையில் வெற்றிகரமாக இயங்கிவருவதினால் அந்நாட்டிலுள்ள விஞ்ஞானிகள் திருப்தி கொள்கின்றனர். 
புதன் கிரகத்தைப் பற்றிய மேலதிக தகவல்களைப் பெறும் நோக்கில் சர்வதேசத்திலிருந்தும் விண்ணியியலாளர் சிலர் இம் மையத்திற்கு புத சந்திரணம் நிகழுகின்ற வேளையில் வருகை தருகின்றனர் என்றும் அறியமுடிகின்றது. மிக அபூர்வமாக நிகழும் புதசந்திரணத்தை சாதாரண கண்களால் பார்க்க முடியாது என்பது குறிப்பிடத்தக்கது.

