தமிழ் மக்களை நாட்டை விட்டு விரட்டும் செயலில் அரசாங்கம் : சுரேஷ் எம்.பி.


தமிழ் மக்களை நாட்டை விட்டு விரட்டும் செயல்களில் அரசாங்கம் ஈடுபட்டு வருகின்றது. இதனால் தமிழ் இளைஞர், யுவதிகள் அச்ச நிலையில் வாழும் சூழ்நிலை ஏற்பட்டுள்ளது என தமிழ் தேசியக் கூட்டமைப்பின் பேச்சாளரும் பாராளுமன்ற உறுப்பினருமான சுரேஷ் பிரேமச்சந்திரன் தெரிவித்தார்.
கொழும்பு நிப்போன் ஹோட்டலில் இன்று இடம்பெற்ற 'பல்கலைக்கழக மாணவர்களை விடுவிப்பதற்கான கூட்டமைப்பு" ஏற்பாடு செய்திருந்த ஊடகவியலாளர்களுக்கான மாநாட்டின் போதே இதனைத் தெரிவித்தார். இக் கூட்டமைப்பில் இடதுசாரி முன்னணியின் தலைவர் விக்கிரமபாகு கருணாரட்ண, தமிழ் தேசியக் கூட்டமைப்பின் பாராளுமன்ற உறுப்பினர் சுரேஷ் பிரேமச்சந்திரன், தமிழ் தேசிய மக்கள் முன்னணியின் தலைவர் கஜேந்திரகுமார் பென்னம்பலம், வண.பிதா சக்திவேல், சி.பாஸ்கரா ஆகியோர் இடம்பெறுகின்றனர்.
தொடர்ந்து உரையாற்றிய சுரேஷ் பிரேமச்சந்திரன் எம்.பி.,

கடந்த 27,28 ஆம் திகதிகளில் யாழ். பல்கலைக்கழகத்தில் யுத்தத்தால் உயிரிழந்த மூன்றரை இலட்சம் உறவுகளுக்கு அமைதியான முறையில் அஞ்சலி செலுத்த முற்பட்ட போது பொலிஸார், இராணுவம் மற்றும் இராணுவப் புலனாய்வினரால் மிகவும் மோசமாக தாக்கப்பட்டதைக் கண்டித்து பல்கலைக்கழக மாணவர்கள் ஜனநாயக ரீதியில் ஆர்ப்பாட்டத்தில் ஈடுப்பட்டனர்.
இதன்போது 10க்கும் மேற்பட்ட மாணவர்கள் வைத்தியசாலையில் அனுமதிக்கப்பட்டதோடு 10 மாணவர்கள் இராணுவத்தினரால் கைது செய்யப்பட்டனர். எனவே குறித்த மாணவர்களை விடுவிக்க வேண்டும். அவ்வாறு விடுவிக்காவிடின் எமது அமைப்பின் ஊடாக நாடளாவிய ரீதியில் ஆர்ப்பாட்டங்கள் முன்னெடுக்கப்டும்.
இதேவேளை, வடக்கில் தற்போது சுதந்திரமாக நடமாட முடியாத நிலையில் ஒரு பதற்றமான சூழ்நிலையை அரசாங்கம் ஏற்படுத்தியுள்ளது. புனர்வாழ்வளிக்கப்பட்டு மீள்குடியேற்றம் செய்யப்பட்ட இளைஞர்கள் எவ்வித காரணமும் இன்றி கைது செய்யப்பட்டுள்ளனர். இந்நிலை வடக்கில் தொடர்ந்தேர்ச்சையாக இடம்பெற்று வருகின்றது.
இதனால் இளைஞர்களை தமது பெற்றோர் வீடுகளில் வைத்திருப்பதற்கு கூட அச்ச நிலையில் உள்ளனர். இதனால் தமிழ் இளைஞர்கள் நாட்டை விட்டு வெளியேறும் நிலையை அரசாங்கம் உருவாக்கியுள்ளது.
யுத்தம் நிறைவடைந்தும் இன்னமும் குறைந்தளவிளான ஜனநாயக உரிமைகளை கூட அரசாங்கம் தர மறுத்துள்ளது. வடக்கில் இராணுவ ஆட்சியே நடைபெறுகின்றது.
இதேவேளை, கைதுசெய்யப்பட்ட மாணவர்களை விடுவிக்காதுவிடின் நாம் தொடர்ந்தும் நாடளாவிய ரீதியில் போராட்டங்ளை முன்னெடுப்போமெனத் தெரிவித்தார்.

