இயற்கையின் நிகழ்வுகளை முன்கூட்டி அறிவது கடினம்

இம்மாதம் 11 ஆம் திகதியன்று பிற்பகல் பல இடங்களில் இரண்டு தடவை கடும் நில நடுக்கம் ஏற்பட்டது. இது மக்களிடையே பெரும் பீதியை ஏற்படுத்தியது. கரையோரப் பகுதிகளை சுனாமி தாக்கலாம் என்ற பயம் கெளவியது.
இப்போது ஏற்பட்ட நில நடுக்கத்துக்குக் காரணமான கடலடி பூகம்பம் தமிழகத்திலிருந்து சுமார் 2,700 கிலோ மீற்றர் தொலைவில் சுமத்ரா தீவுக்கு மேற்கே கடலுக்கு அடியில் ஏற்பட்டதாகும். சுமத்ரா தீவுக்கு அருகே கிட்டத்தட்ட அதே பிராந்தியத்தில் ஏற்பட்ட கடலடி பூகம்பம் தான் 2004 டிசம்பர் 26 ஆம் திகதி நில நடுக்கத்தை மட்டுமன்றி சுனாமி தாக்குதலையும் உண்டாக்கியது. எதிர்காலத்தில் இப்படியான இரட்டை ஆபத்து மறுபடி ஏற்படுமா? அப்படி ஏற்படலாம் என்றால் எவ்வளவு காலம் கழித்து ஏற்படும் என்பது பற்றி எதுவும் கூற இயலாது. எனினும் நம்மைக் காத்துக் கொள்ள வழிகள் உள்ளன.
கடும் நில நடுக்கத்தைத் தாங்கக்கூடிய வகையிலான கட்டடங்களைக் கட்டுவதன் மூலம் பூகம்ப ஆபத்திலிருந்து நம்மைக் காத்துக் கொள்ளலாம். இரண்டாவது ஆபத்தான சுனாமியைப் பொறுத்த வரையில் 2004 ஆம் ஆண்டுக்கு முன்னர் ஏதோ ஒரு சில நிபுணர்களைத் தவிர மற்றவர்களுக்கு சுனாமி என்றால் என்ன என்பதே தெரியாமல் இருந்தது. ஆனால், இப்போது அனேகமாக எல்லோருக்கும் சுனாமி பற்றித் தெரியும். தவிர, சுனாமி தாக்குமா என்பதை முன்கூட்டி அறியும் வகையில் வங்கக் கடலில் சுனாமி கண்காணிப்புக் கருவிகள் பொருத்தப்பட்டுள்ளன.
நமக்கு நில நடுக்கத்தையும் சுனாமியையும் அனுப்பிக் கொண்டிருக்கின்ற இந்தோனேசிய வட்டாரத்தில் (சுமத்ரா தீவு இந்தோனேசியாவின் ஒரு பகுதி) என்ன நடக்கிறது என்பதை நாம் ஆராயும் முன்னர் பூமியில் பொதுவில் என்ன நிகழ்கிறது என்பதைக் கவனிப்பது நல்லது. தேங்காயைச் சிதறுகாய் போடுவது பற்றி உங்களுக்குத் தெரிந்திருக்கலாம். ஓங்கி அடிக்கப்பட்ட தேங்காய் பத்து அல்லது பன்னிரெண்டு சில்லுகளாக உடையலாம். நீங்கள் அந்தச் சில்லுகளைச் சேகரித்து கவனமாகப் பொருத்தினால் மறுபடி அது முழுத் தேங்காய் போல ஆகிவிடும்.
பூமியின் மேற்பரப்பானது இவ்விதம் பல சில்லுகளால் ஆனது. பூமியின் மேற்பரப்பு பிரதானமாக 14 சில்லுகளால் ஆனது. சிறிய சில்லுகள் பல உண்டு. இந்த சில்லுகள் மீதுதான் கண்டங்களும் கடல்களும் அமைந்துள்ளன. சில்லு ஒன்றின் தடிமன் 6 முதல் 70 கிலோ மீற்றர் வரை இருக்கலாம். இந்தியச் சில்லு மீது தான் இந்தியத் துணைக் கண்டமும் மற்றும் இந்தியாவைச் சுற்றியுள்ள கடல்களும் அமைந்துள்ளன. பூமியின் உட்புறத்தில் நிகழும் இயக்கம் காரணமாக சில்லுகள் நகருகின்றன.
உதாரணமாக ஆபிரிக்காவுடன் ஒட்டிக்கொண்டிருந்த இந்தியத் துணைக் கண்டம் சில்லுப் பெயர்ச்சி காரணமாக அங்கிருந்து நகர்ந்து வந்து 5 கோடி ஆண்டுகளுக்கு முன்னர் ஆசியாவுடன் ஒட்டிக் கொண்டது. சில்லுகளின் பெயர்ச்சி காரணமாக எல்லாக் கண்டங்களும் நகர்ந்து கொண்டிருக்கின்றன. இது கண்டப் பெயர்ச்சி எனப்படுகிறது. கண்டங்கள் இன்னும் நகர்ந்து கொண்டுதான் இருக்கின்றன. உதாரணமாக இந்தியா வடகிழக்கு நோக்கி ஆண்டுக்கு சுமார் 5 சென்டி மீற்றர் வீதம் நகர்ந்து கொண்டிருக்கிறது.
சில்லுகளின் பெயர்ச்சி காரணமாகத்தான் உலகில் பூகம்பங்கள் நிகழ்கின்றன. சுனாமி தோன்றுகின்றது. எரிமலைகள் நெருப்பைக் கக்குகின்றன. சில இடங்களில் சில்லுகள் நிலப் பகுதியில் எதிரும் புதிருமாக ஒன்றை ஒன்று உரசிச் செல்கின்றன. அமெரிக்காவில் கலிபோனியா பகுதியில் இவ்விதம் நிகழ்வதால் அங்கு அடிக்கடி இலேசானது முதல் கடுமையான பூகம்பங்கள் நிகழ்கின்றன. இதை சில்லுகள் உரசல் எனலாம். மாறாக, நிலப் பகுதியில் ஒரு சில்லு இன்னொரு சில்லுக்கு அடியில் புகுந்து முன்னேறும். இந்தியச் சில்லு இவ்விதம் யுரேசிய சில்லு மீது மோதி அதற்கு அடியில் செருகிக் கொண்டதன் விளைவாகவே இமயமலை தோன்றியது.
சில இடங்களில் கடலுக்கு அடியில் அடுத்தடுத்து உள்ள இரு சில்லுகள் நேர் எதிர் திசையில் ஒன்றை விட்டு ஒன்று விலகும் அட்லாண்டிக் கடலுக்கு அடியில் இவ்விதம் நிகழ்கிறது. இதை சில்லு விலகல் எனலாம். இதன் விளைவாக அட்லாண்டிக் கடலின் அகலம் அதிகரித்து வருகிறது. கடலுக்கு அடியில் ஒரு சில்லுக்கு அடியில் இன்னொரு சில்லு செருகிக் கொள்ளும். இது இன்னொரு வகையிலானது. இதை சில்லு இறக்கம் எனலாம்.
இந்தோனேசியாவின் சுமத்ரா தீவுக்கு மேற்கே இவ்விதம் ஒரு சில்லுக்கு அடியில் இன்னொரு சில்லு செருகிக் கொள்கிறது. அதாவது கடலுக்கு அடியில் பல நூறு கிலோ மீற்றர் நீள அகலம் கொண்ட நிலத்தடிப் பாறைப் பாளங்கள் சுண்டா அகழி எனப்படும் இடத்தில் பூமிக்கு உள்ளே இறங்குகின்றன. இவ்வாறு இறங்கும் பாறைகள் மா இயந்திரத்தில் சியக்காய் அரைபடுவது போல அரைபட்டு நெருப்புக் குழம்பாக மாறுகின்றன. இந்த நெருப்புக் குழம்புதான் எரிமலை வாய் வழியே வெளிப்படுகிறது.
கடலடித் தரைக்கு கீழே ஆழத்தில் இவ்விதம் பாறைப் பாளங்கள் உடைபட்டு பூமிக்குள் இறங்கும் போது கடலடி பூகம்பம் ஏற்படுகிறது. 2004 ஆம் ஆண்டில் இவ்விதம் பெரும் பாறைப் பாளம் உள்ளே இறங்கியதன் விளைவாகவே கடலடி பூகம்பம் தோன்றியது. அதேநேரத்தில் கடல் மட்டத்தில் நீர் மேலே எழும்பியது. இதுவே சுனாமியை உண்டாக்கிறது.
சுனாமி தோன்றிய இடத்தில் கடல் மட்டம் இரண்டு அடி மேலே எழும்பியிருக்க லாம். அதன் விளைவாக அது கடலில் இரண்டு அடி உயர அலையை உண்டாக்கியிருக்கலாம். இந்த அலை நிலப் பகுதியை அடையாத வரை அதே அளவு உயரத்துக்குக் கடலில் தொடர்ந்து பல ஆயிரம் கிலோ மீற்றருக்குச் சென்று கொண்டிருக்கும். சுனாமி அலை இவ்விதம் சென்று கொண்டிருக்கும் போது அது கடலில் உள்ள கப்பல்களுக்கு எவ்வித பாதிப்பையும் உண்டாக்காது. கப்பல்களுக்கு அடியிலும் சுனாமி அலை செல்கிறது என்பது கப்பல்களுக்குத் தெரியாமலே போகலாம். ஆனால், சுனாமி அலையானது நிலப் பகுதியை எட்டும் போது அந்த அலையின் உயரம் 20 மீற்றர் 30 மீற்றர் என உயருகிறது. இது எப்படி நிகழ்கிறது என்பதை நீங்களே செய்து பார்க்க முடியும்.
நீங்கள் ஒரு தபால் அட்டை அல்லது அதுபோன்ற சிறிய அட்டையை எடுத்துக்கொண்டு மேசை மீது வைக்கவும். அவ் அட்டையில் இடது புறத்தை இடது கை விரலால் அழுத்திப் பிடித்துக் கொள்ளவும். பிறகு வலது கைகவிரல்களால் அட்டையின் வலது புற ஓரத்தை அழுத்தியபடி இடதுபுறம் நோக்கித் தொடர்ந்து நகர்த்தவும். கார்டு இப்போது புடைத்துக் கொண்டு மேல் நோக்கி எழும் சுனாமி அலைகள் கரையை எட்டும்போது மேற்கொண்டு செல்ல இயலாத நிலையில் இவ்விதம் உயரே புடைத்து எழுந்து கரைப் பகுதியைத் தாக்குகின்றன.
இந்த மாதம் (ஏப்ரல்) 11 ஆம் திகதியன்று சுமத்ரா தீவுக்கு மேற்கே கடலடியில் சில்லுப் பெயர்ச்சி ஏற்பட்டபோது பாறைப் பாளங்கள் ஒன்றை ஒன்று உரசிச் சென்றன. ஆகவேதான் சுனாமி ஏற்படவில்லை என நிபுணர்கள் கூறுகின்றனர். மாறாக பாறைப் பாளங்கள் உடைபட்டு பூமிக்குள் இறங்கியிருக்குமானால் அதாவது சில்லு இறக்கம் ஏற்பட்டிருக்குமானால் சுனாமி தோன்றியிருக்கும். அதாவது சுமத்ரா தீவுக்கு மேற்கே கடலுக்கு அடியில் சில்லு உரசல், சில்லு இறக்கம் ஆகிய இரண்டுமே நிகழ்வதாகத் தெரிகிறது.
இந்தோனேசியாவைச் சுற்றி உள்ள கடல் பகுதியில் சில்லு இறக்கம் நடைபெறும் இடங்கள் அதிகம் உள்ளன. ஆகவேதான் இந்தோனேசியத் தீவுகளில் நிறைய எரிமலைகள் உள்ளன. தென் அமெரிக்காவின் மேற்குக் கரை, நியூசிலாந்தின் கிழக்குக் கரை ஆகிய இடங்களிலும் சில்லு இறக்கம் உண்டு. ஜப்பானுக்கு கிழக்கே உள்ள கடல் பகுதியிலும் சில்லு இறக்கம் நிகழ்கிறது. ஆகவே, ஜப்பானிலும் எரிமலைகள் அதிகம். 2011 ஆம் ஆண்டு மார்ச் மாதம் ஜப்பானுக்கு கிழக்கே ஏற்பட்ட கடும் கடலடி பூகம்பம் காரணமாகத் தான் கடும் சுனாமி தாக்குதல் ஏற்பட்டு புகுஷிமா அணுமின்சார நிலையத்தில் விபரீத விபத்து நிகழ்ந்தது.
சில்லுகள் உள்ளே இறங்கும் இடத்தில் பாறைகள் அரைபட்டு நெருப்புக் குழம்பு வெளியாவதாகக் குறிப்பிட்டோம். சில்லுகள் ஒன்றிலிருந்து ஒன்று விலகும் இடங்களிலும் பூமிக்கு உள்ளிருந்து நெருப்புக் குழம்பு வெளிப்படுகிறது. அட்லாண்டிக் கடலில் வட கோடியிலிருந்து தென் கோடி வரை கடலுக்கு அடியில் சில்லுகள் விலகும் இடம் நெடுக நெருப்புக் குழம்பு பூமிக்குள்ளிருந்து வெளிப்படுகிறது. சில்லுகள் விலகும் இடம் கடலுக்கு அடியில் இருப்பதால் நெருப்புக் குழம்பு வெளிப்படுவது வெளியே தெரிவதில்லை. எனினும் அட்லாண்டிக் கடலின் வட கோடியில் உள்ள ஐஸ்லாந்து தீவு நாட்டில் சில்லு விலகும் இடம் நிலப் பகுதியிலேயே அமைந்துள்ளது. ஆகவே ஐஸ்லாந்தில் எரிமலைகள் அதிகம்.
சுமத்ரா தீவுக்கு மேற்கே கடலடியில் இப்போது 8.56 ரிக்டர் அளவிலான பூகம்பம் ஏற்பட்ட இடத்தில் தொடர்ந்து சுமார் 5 ரிக்டர் அளவில் பூகம்பங்கள் நிகழ்ந்து வருகின்றன. இவ்விதம் நிகழ்வது சகஜம். 5 ரிக்டர் அளவிலான பூகம்பங்கள் ரிக்டர் 8 அளவிலான பூகம்பத்தை விட ஆயிரம் மடங்கு கடுமை குறைந்தவை என்பதால் தமிழகத்தில் நில நடுக்கம் ஏற்படவில்லை. 2004 டிசம்பர் 26 ஆம் திகதி 9.3 ரிக்டர் அளவில் பூகம்பம் நடந்த போது அங்கு இரு வார காலம் இவ்விதம் தொடர் பூகம்பங்கள் நிகழ்ந்தன என்பது குறிப்பிடத்தக்கது.
பொதுவில் உலகில் 8 ரிக்டர் அளவிலான பூகம்பம் சில ஆண்டுகளுக்கு ஒருமுறை அல்லது ஓராண்டில் ஒரு முறைதான் நிகழ்ந்து வருகிறது. இதை வைத்துச் சொல்வதானால் தமிழகத்துக்கு ஆபத்தை உண்டாக்கும் அளவுக்கு சுமத்ராவுக்கு அருகே இப்போதைக்கு கடும் பூகம்பம் நிகழ வாய்ப்பில்லை என்று சொல்லலாம். ஆனால், இயற்கை என்ன செய்யும் என்பதை யாராலும் முன்கூட்டி கூற இயலாது.
