கேரளம் செல்லும் சாலைகளை மறித்து முற்றுகைப் போராட்டம்


முல்லைப்பெரியாறு அணைப் பிரச்சினையில் கேரளத்துக்கு பொருளாதார முற்றுகை செய்வதற்காக தமிழகத்திலிருந்து கேரளம் செல்லும் 13 சாலைகளையும் மறித்து ம. தி. மு. க. உள்ளிட்ட பல்வேறு கட்சிகள், வரும் 21 ம் திகதி போராட்டத்தில் ஈடுபடுகின்றன.
இது குறித்து, ம. தி. மு. க. பொதுச் செயலர் வைகோ வெளியிட்டுள்ள அறிக்கை, ம. தி. மு. க. முல்லைப் பெரியாறு அணை உரிமை மீட்புக் குழு ஐந்து மாவட்ட முல்லைப் பெரியாறு பாசன விவசாயிகள் சங்கம், காஞ்சி மக்கள் மன்றம், பெரியார் திராவிடர் கழகம், தமிழ்த் தேசிய விடுதலை இயக்கம், தமிழ் தேசிய பொதுவுடமைக் கட்சி, தமிழ்நாடு கொங்கு இளைஞர் பேரவை, இந்து மக்கள் கட்சி, அகில இந்திய பார்வர்டு பிளாக், தமிழ்நாடு கள் இயக்கம் ஆகிய கட்சிகள் இணைந்து கேரளத்துக்கு பொருளாதார முற்றுகை செய்ய போராட்டம் நடத்துகின்றன.
முல்லைப் பெரியாறு அணையை உடைக்கும் கேரளாவின் திட்டத்தை கைவிடச் செய்வதற்கும், அணையில் தமிழகத்துக்கு இருக்கும் உரிமையை மீட்பதற்கும், இப் போராட்டம் நடத்தப்படுகிறது. விவசாயிகள், வணிகர்கள், தொழிலாளர்கள், இளைஞர்கள், பெருமளவு போராட்டத்தில் கலந்து கொள்ள வேண்டும். இவ்வாறு வைகோ கூறியுள்ளார்.
