மத்திய அமைச்சர் மீது செருப்பு, முட்டை வீச்சு



ஆந்திராவில் மத்திய அமைச்சர் ஜெய்பால் ரெட்டி, மாநில உள்துறை அமைச்சர் சபீதா இந்திரா ரெட்டியின் கார்கள் மீது தெலுங்கானா தனி மாநில ஆதரவாளர்கள் செருப்பு மற்றும் முட்டைகளை வீசி தாக்கினர். ஆந்திராவில் இருந்து தெலுங்கானா பகுதியை பிரித்து தனி மாநிலமாக அறிவிக்கும்படி, இந்த பகுதியை சேர்ந்த கட்சிகளும், மாணவர்களும் தொடர்ந்து போராட்டம் நடத்தி வருகின்றனர். 
தனி மாநில கோரிக்கைக்கு எதிரான தலைவர்கள் மீது இவர்கள் அடிக்கடி தாக்குதல் நடத்துகின்றனர். இந்த நிலையில், மத்திய பெட்ரோலியத் துறை அமைச்சர் ஜெய்பால் ரெட்டியும், மாநில உள்துறை அமைச்சர் சபீதா இந்திரா ரெட்டியும் நேற்று முன்தினம் ரங்காரெட்டி மாவட்டத்தில் உள்ள கங்கிராலா கிராமத்தில் புதிதாக கட்டப்பட்டுள்ள பாலத்தை திறந்து வைக்க வந்தனர். அப்போது, அவர்களை எதிர்த்து தெலுங்கானா தனி மாநில ஆதரவு மாணவர்கள் போராட்டம் நடத்தினர். 
அமைச்சர்களின் கார்கள் அங்கு வந்த போது அவற்றின் மீது செருப்பு, முட்டைகளை வீசி தாக்கினர். உடனே அங்கு பாதுகாப்புக்கு இருந்த பொலிஸார், அமைச்சர்களை பத்திரமாக அழைத்து சென்றனர். 
தாக்குதல் நடத்திய மாணவர்களை கைது செய்தனர். இந்நிலையில், ஜெய்பால் ரெட்டியும், சபீதா இந்திரா ரெட்டியும் அங்கு ஏற்பாடு செய்யப்பட்டு இருந்த பொதுக்கூட்டத்தில் பேசாமலேயே சென்றனர். இந்த சம்பவத்தால் அங்கு பதற்றம் நிலவியது.
