சுற்றாடல் உரிமைகள்


(கடந்த வார தொடர்)
மத்திய சுற்றாடல் அதிகார சபையின் சேவைகளுள் காற்றின் தரத்தை கண்காணிக்கும் செயற்பாடு பிரதான இடத்தை வசிக்கின்றது. (Air Quality Monitoring) இச் சேவை வளிமாசடைதலை தடுக்கும் பொருட்டு ஏற்படுத்தப்பட்ட சேவையாகும் இச்சேவை 1997 ஆம் ஆண்டில் இருந்து நடைபெற்று வருகிறது. 
		
		- இலங்கை திறந்த பல்கலைக்கழகம்.
வளி தரத்தை கண்காணிக்கும் இச்செயற்பாட்டிற்கு மேலதிகமாக வளி மாசடைதலை தடுக்கும் பொருட்டு பல்வேறு நிகழ்ச்சி திட்டங்களை மத்திய சுற்றாடல் அதிகார சபை நடைமுறைப்படுத்தி வருகின்றது. வாகனங்களில் இருந்து வெளியேறும் புகை பரீட்சையை (Vehicle Emission Testing Programme) மேற்கொண்டு வருகிறது. வாகன உரிமையாளர்கள் அனைவரும் தமது வாகனங்களை இப்பரீட்சைக்கு உள்ளாக்கும் கடப்பாடு உடையவர்கள் ஆவர். 
இதற்கு மேலதிகமாக தெற்காசிய வலயத்திற்குள் வளி மாசடைதலை தடுக்கும்/ கட்டுப்படுத்தும் நோக்கில் &#39;வளி மாசடைதலை கட்டுப்படுத்தல் மற்றும் தடுத்தல் தொடர்பாக மாலே பிரகடனத்தின் கீழ் தமது கடப்பாட்டினை மத்திய சுற்றாடல் அதிகார சபை மேற்கொண்டு வருகின்றது. 
ஆய்வுகூடங்கள் அமில மழை பரீட்சையை மேற்கொண்டு வருகிறது. மேலே கூறப்பட்ட பல பரீட்சைகள் தொடர்பான ஆய்வுகளையும் அதிகார சபை மேற்கொண்டு வருகின்றது.
ஏற்கனவே குறிப்பிட்டதன்படி சர்வதேச சுற்றாடல் உரிமைகள் ஆவணங்களை அங்கீகரித்துள்ள இலங்கை அக்கடப்பாட்டினை நாட்டிலே பூர்த்தி செய்யும் பொருட்டு மத்திய சுற்றடால் அதிகார சபையை நிறுவியுள்ளது. 
மக்களாகிய நாம் இந்நிறுவனங்களையும் அவற்றினால் ஆற்றுப்படுகின்ற சேவைகளையும் அறிந்து கொள்வதன் மூலம் சுற்றாடலை பாதுகாக்க உறுதி பூணல் வேண்டும். ஏற்கனவே பலமுறைகள் கட்டுரைகளில் வலியுறுத்தப்பட்டு வந்த விடயம் யாதெனில் உரிமைகளை வென்றெடுக்க முன்பு நமது கடமைகளை உரிய முறையில் நிறைவேற்றினோமா என்பதை சிந்தித்தல் வேண்டும்.
வளி மாசடைதலை கட்டுப்படுத்தும்/ தடுக்கும் நோக்கில் மேற்கொள்ளப்படும் கண்காணிப்பு சேவை போன்றே நீர் தரத்தினை மேற்பார்வை செய்யும் செயற்பாடும் மேற்கொள்ளப்பட்டு வருகிறது. களனி ஆறு மாதம் ஒரு முறையும், மா ஓயா மூன்று மாதங்களுக்கு ஒரு முறையும், பொரலஸ்கமுவை குளம் மூன்று மாதங்களுக்கு ஒரு முறையும், நானு ஒயா ஒரு மாதத்துக்கு ஒரு முறையும் கிரமமான கண்காணிப்புக்கு உள் ளாக்கப்பட்டு வருகிறது. 
Stockholm பிரடகனம், Rio பிரகடனம் ஆகிய வைகளும் சர்வதேச மனித உரிமை களுக்கான ஆவணங்களின் கீழ் அங்கீரிக்கப்பட்ட தரத்துடன் கூடிய சூழலை மனிதன் பெற்றுக்கொள்ள உரித்துடையவன் அவ்வாறு சூழல் தரமற்று இருப்பின் அவனுடைய சுகாதார, மற்றும் உயிர் வாழ்வதற்கான உரிமைகள் மறுக்கப்படும் எனவே உறுப்பு நாடுகள் இயலுமான வரை சட்டங்களை வினைத்திறனுடன் அமுல்படுத்த வேண்டும்.
இலங்கை மத்திய சுற்றாடல் அதிகார சபை முறையான பல சேவைகளை வழங்குவதன் ஊடாக இலங்கை மக்களின் உயிர் வாழ்வதற்கான உரிமையை பாதுகாக்க முடியும். வாடிக்கையாளர்கள் குடிநீர் மாதிரியை வழங்கி அதிகார சபையிடம் இருந்து பாவனைக்கு உகந்த குடிநீரா என்பதை உறுதிப்படுத்தி கொள்ள முடியும். இப்பரிசோதனைகளுக்குரிய கட்டணம் மத்திய சுற்றாடல் அதிகார சபையின் இணையத் தளத்தில் வழங்கப் பட்டுள்ளது. (www.cea.lk/pdftesting charge) 
இலங்கையில் பல்வேறு இடங்களில் கைத்தொழிற்சாலைகளை காணக் கூடியதாக உள்ளது. இத் தொழிற் சாலையில் பயன்படுத்தப்படுகின்ற இயந்திரங்களில் இருந்து வெளி யேறுகின்ற சத்தம் மற்றும் அதிர்வுகள் மனிதனுடைய உடலுக்கு பாதிப்புகளை ஏற்படுத்தும். விசேடமாக சிறு குழந்தைகள், முதியவர்களை கடுமையாக பாதிக்கும்.
இவற்றை கட்டுப்படுத்தும் பொருட்டு அதிகார சபை ஆய்வுகூடம் கைத்தொழிற்சாலைகள் ஏற்படுத்தக்கூ டிய சத்தத்தின் மட்டத்தினை அளவிடுவதற்கான வேண்டுகோள்களை வாடிக்கையாளர்களிடம் இருந்து பெறுகின்றது. சத்தம் மற்றும் அதிர்வுகளை கட்டுப்படுத்த அதிகார சபை இடைக்காலை நியமனங்களை ஸ்தாபித்துள்ளது.
உமது பிரதேசத்தில் சூழல் மாசு தொடர்பான விடயங்களை அவதானித்தால் பொறுப்புணர்வுள்ள பிரஜை என்ற வகையில் முறைப்பாடு ஒன்றை மேற்கொள்வது நன்று. மத்திய சுற்றாடல் அதிகார சபைக்கு அதனுடைய இணையத் தளத்தில் உள்ள விண்ணப்பத்தை பூர்த்தி செய்து லிnlinலீ இல் அனுப்பலாம். இந்த முறைப்பாடுகள் வளி மாசடைதல், அதிகூடிய சத்தம், கழிவுப் பொருட்களை குவித்தல், நச்சுப் பொருட்களின் வெளியேற்றம் என்பன தொடர்பில் மேற்கொள்ளலாம்.
மேலும் உள்ளூராட்சி சபைகள் உதாரணமாக மாநகர சபைகள், நகர சபைகள், பிரதேச சபைகள் ஆகியவற்றிற்கு உமது முறைப்பாடு களை மேற்கொள்ளலாம். மேற் கொள்ளப்படக் கூடிய பிரச்சினைகள் எவையென வர்த்தமானி ஒழுங்கு விதி இல 1538/ 16 இல் தரப்பட்டுள்ளது. இவ் ஒழுங்குவிதியின் சாராம்சத்தை கீழே பார்க்கலாம். 
இந்த ஒழுங்குவிதி தேசிய சுற்றாடல் சட்டத்தின் கீழ் வழங்கப்பட்ட அதிகாரங்களின் கீழ் ஆக்கப்பட்டவையாகும். 1533/ 16 ஒழுங்கு விதியில் வி பகுதியில் முறைப்பாடு செய்யப்படக்கூடிய 25 விடயங்கள் தரப்பட்டுள்ளன. பெற்றோல் நிரப்பும் நிலையம், மெழுகுவர்த்தி உற்பத்தி செய்யப்படும் இடங்கள் (10க்கு மேற்பட்ட தொழிலாளர்களைக் கொண்ட), தேங்காய எண்ணெய் கைத்தொழில் (10 - 25 இடைப்பட்ட வேலையாட்களை கொண்ட) அரிசி ஆலைகள், அரைக்கும் ஆலைகள், புகையிலை உற்பத்தி, ஏலக்காய் கைத்தொழில், உப்பு பக்கட் பண்ணும் இடங்கள், உடனடிய தேயிலை உற்பத்தி தவிர்ந்த ஏனைய தேயிலை தொழிற்சாலைகள் சீமெந்து கல் தயாரிக்கும் இடங்கள், செங்கல் உற்பத்தி, வெடிமருந்துகள் தயாரிக்கும் இடங்கள் தச்சு தொழிற்பட்டறைகள், வீட்டுசார் உணவுச் சாலைகள், விருந்தினர் விடுதிகள், வாடி வீடுகள் (5 - 20 க்கும் இடைப்பட்ட அறைகள்), வாகனம் திருத்தும் இடங்கள், குளிர்சாதனப் பெட்டி, எயார் கண்டிஷன் திருத்தும், பராமரிப்பு இடங்கள், மின் உபகரணங்கள் திருத்தும் இடங்கள் (10 பேர் வேலை செய்யும் இடம்) அச்சகங்கள் இந்த தொழிற்பாடுகளை மேற்கொள்ள 1159/ 22 இல (22.11.2000) விசேட வர்த்தமானியில் பிரசுரிக்கப்பட்டவாறான சூழல் பாதுகாப்பு அனுமதிப் பத்திரம் பெற்று மேற்கொள்ள வேண்டியவை யாகும். இங்கு குறிப்பிடப்பட்ட (பிரிவின் கீழ் உள்ள செயற்பாடுகள் காரணம் நீர் மாசடைதல், வளி மாசடைதல், சகிக்க முடியாத சத்தம் மற்றும் அதிர்வுகள் மற்றும் மக்கள் எதிர்நோக்கக் கூடிய சூழல் தொடர்பான பிரச்சினைகளுக்கான முறைப்பாடுகளை உள்ளூர் அதிகார சபைகளில் மேற் கொள்ளலாம். 
எந்தவொரு உள்ளூர் அதிகார சபையாவது மக்களால் மேற்கொள்ளப்பட்ட முறைப்பாடுக ளுக்கு எதிராக நடவடிக்கை எடுக்க தவறும் பொருட்டு பிரஜைகள் உள்ளூர் அதிகார சபை ஆணையாளரை தொடர்புகொள்ள வேண்டும்.

நாடொன்றில் ஏதேனும் அபிவிருத்தி கருத் திட்டம் ஒன்றை நடைமுறைப்படுத்தும் முன்பு அந்த கருத்திட்டத்தினால் ஏற்படப்போகின்ற சுற்றாடல் பாதிப்புகளை இனங்கண்டு குறிப்பிட்ட கருத்திட்டத்தை கைவிடுவதற்கான தீர்மானத்தை எடுத்தல் அல்லது ஏற்படப்போகின்ற பாதகமான விளைவுகளை அடையாளங்கண்டு அவற்றை நிவர்த்தி செய்தல் என்பது சுற்றாடல் தாக்க மதிப்பீடு ஆகும்.
இந்த கொள்கை முதன் முதலாக அமெரிக்காவில் அறிமுகப்படுத்தப்பட்டது. இன்று அனேகமான உலக நாடுகளில் சுற்றாடல் தாக்க மதிப்பீடு தொடர்பான ஏற்பாடுகளை உள்நாட்டு சட்டங்களில் காணக்கூடியதாகவுள்ளது.
அபிவிருத்தித் திட்டங்களுக்கு உதாரணங்களாக செயற்கை துறைமுகம் ஒன்றை நிர்மாணித்தல், பாரிய கனியவள அகழ்வு தொழிற்சாலைகளை நிர்மாணித்தல், கடற்கரையை அண்டிய பிரதேசங்களில் நட்சத்திர ஹோட்டல்களை நிர்மாணித்தல், நீர் மின் வலு திட்டத்தை தாபித்தல் (உ+ம் : மேல் கொத்மலை திட்டம்) என்பவற்றை குறிப்பிடலாம்.
மேலே குறிப்பிட்ட அபிவிருத்தி நடவடிக்கைகளின் மூலம் மக்களுக்கு தொழில் வாய்ப்புகள் கிடைப்பதுடன் நாட்டின் பொருளாதாரம் வளர்ச்சியடையும். மறு வகையில் இத்திட்டங்களை அமுல்படுத்துவதற்கு பெருமளவான இயற்கை வளங்கள் பயன்படுத்தப்படும். நாம் அனைவரும் அறிந்ததன்படி இயற்கை வளங்கள் மட்டுப்படுத்தப்பட்டவை. இவற்றை நியாயமான அடிப்படையில் பயன்படுத்துவதன் மூலம் எதிர்கால சந்ததியினர்கள் உரிமைகளையும் பாதுகாக்க வேண்டும். 
எனவே அபிவிருத்தி திட்டங்களை செயற்படுத்தும் முன்னர் எவ்வளவு இயற்கை வளங்கள் விரயமாக்கப்படப் போகின்றன என்பதை மதிப்பிடு செய்தல் வேண்டும். 
இது மட்டுமன்றி இந்த அபிவிருத்தித் திட்டங்களின் காரணமாக நீர், வளி, என்பன மாசடையக்கூடும். உதாரணமாக ஆறு அல்லது கடலை அண்டிய பிரதேசங்களில் ஹோட்டல் ஒன்றை நிர்மாணிக்க தீர்மானிக்கும் ஒரு அபிவிருத்தி திட்டமாக இருக்கும் பட்சத்தில் ஹோட்டலில் இருந்து வெளியேறும் கழிவுப் பொருட்கள் எவ்வாறு அழிக்கப்படப் போகின்றது என்பதை சுற்றாடல் தாக்கி மதிப்பீட்டின் மூலம் மதிப்பீடு செய்ய வேண்டும். 
லாபம் ஈட்டும் நிறுவனங்கள் அவற்றை கடலுக்குள் அனுப்பி வைத்தால் கடல் மாசடைவதுடன் கடல் உயிரினங்களின் வாழ்விற்குப் பாதிப்புகளை ஏற்படுத்தும். இது மட்டுமன்றி வெடிமருந்து தொழிற்சாலைகளின் நிர்மாணம் அல்லது வேறு அகழ்வுப் பணிகளில் ஈடுபடும் தொழிற்சாலைகளை நிர்மாணிக்கின்ற போது தொழிற்சாலைகளில் இருந்து வெளியேறும் தூசு மற்றும் புகை என்பன காற்றுடன் சேர்ந்து மக்களுக்கு சுவாசம் தொடர்பான நோய்களை ஏற்படுத்தும்.
இவற்றை தவிர மக்கள் தமது சொந்த இடங்களைவிட்டு இடம்பெயர வேண்டிய சந்தர்ப்பங்களும் ஏற்படும். இத்தகைய சூழ்நிலைகளில் மக்கள் தமது அன்றாட நடவடிக்கைகளில் பாதிப்புகளை காணுகின்ற அதேவேளை அவர்களுடைய வாழ்வாதாரம் பாதிக்கப்படும்.
இவ்வாறு இடம்பெயரும் மக்களின் கல்வி, சுகாதாரம், இருப்பிடம், தொழில் ஆகிய இன்னோரன்ன தேவைகளை பூர்த்தி செய்ய வேண்டிய மேலதிக சுமை அரசுக்கு ஏற்படும்.
எனவே சுற்றாடல் தாக்கம் மதிப்பீடு ஒன்றை மேற்கொள்வதன் மூலம் மேலே விபரிக்கப்பட்ட பிரதிகூலங்களை இயன்றளவில் தடுக்கக் கூடியதாக இருக்கும்.
1. ஏற்கனவே குறிப்பிட்டதன்படி இம்மதிப்பீட்டினை மேற்கொள்வதன் மூலம் அபிவிருத்தி நடவடிக்கையை கைவிடலாம் அல்லது அதனை நிவர்த்தி செய்ய மாற்று வழிகளை காணலாம்.
2. தாக்க மதிப்பீடு, சுற்றாடல், பொருளாதார செலவு மற்றும் நன்மைகளை அடிப்படையாக கொண்டு மேற்கொள்ளப்படும்.
3. இயற்கை மற்றும் மனித சூழலுக்கு ஏற்படும் பாதிப்புகளை கருத்தில் கொள்ளும்.
4. நிர்வாக அதிகாரிகளால் மேற்கொள்ளப்படும் தீர்மானம் ஒன்றாகும்.
5. மக்களின் வாழ்வாதாரத்திற்கு முக்கிய கவனம் செலுத்தப்படும்.

இலங்கையில் சுற்றாடல் பாதுகாப்பு தொடர்பான சட்டங்களின் கீழ் சுற்றாடல் தாக்க மதிப்பிடு தொடர்பான ஏற்பாடுகள் உண்டு. கரையோர பாதுகாப்பு சட்டத்தின் கீழ், கரையோர பகுதி ஒன்றில் எவரேனும் நபர் ஒருவர் அபிவிருத்தி நடவடிக்கை ஒன்றை மேற்கொள்ள விரும்பினால் கரையோர பாதுகாப்பு இயக்குனருக்கு எழுந்து மூலமன விண்ணப்பம் ஒன்றை மேற்கொள்ள வேண்டும். 
இத்தகைய விண்ணப்பம் ஒன்றை பெற்றுக் கொண்ட இயக்குனர் விண்ணப்பதாரியிடம் சுற்றாடல் தாக்க மதிப்பீட்டு அதிக்கையொன்றை சமர்ப்பிக்குமாறு கோர வேண்டும். விண்ணப்பதாரி அனைத்து அவசியமான தகவல்களையும் தெரிவிக்க வேண்டும். கரையோர பாதுகாப்பு சட்டத்தின் கீழ் சட்டவாக்கம் தடுக்க கருதிய செயலை நடைமுறைப்படுத்தும் வகையில் இயக்குனர் செயற்பட வேண்டும். இயக்குனருடைய இச்செயல் ஒரு நிர்வாக கடமையாகும். 
உதாரணமாக விண்ணப்பத்தை ஆராய்ந்து அனுமதிப் பத்திரம் வழங்க முடியாது என்ற தீர்மானத்திற்கு அதிகாரி வருவாராயின் அதற்குரிய காரணங்களை கட்டாயமாக குறிப்பிட வேண்டும். காரணங்களை வழங்குதல் நிர்வாக சட்டத்தின் கீழ் நிர்வாக அதிகாரியின் அதிகார துஷ்பிரயோகத்தை தடுக்கக் கூடியதாகவும், நிர்வாக தீர்மானத்தின் பகிரங்க தன்மையை உறுதிப்படுத்தவும் வழிவகுக்கும்.
மேலும் நிர்வாக அதிகாரி விண்ணப்பத்தை பெற்றதில் இருந்து 60 நாட்களுக்குள் தனது தீர்மானத்தை அறிவித்தல் வேண்டும்.
தேசிய சுற்றாடல் பாதுகாப்பு சட்டம். மற்றும் கடல் உயிரினங்கள் மற்றும் தாவரங்களை பாதுகாக்கும் கட்டளைச் சட்டம் என்பனவற்றின் கீழ் சுற்றாடல் தாக்க மதிப்பீடு தொடர்பான ஏற்பாடுகள் உண்டு. 
இந்த சட்டங்களின் கீழ் தேசிய பாதுகாப்பு வலயங்களாக பிரகடனப்படுத்தப்பட்டுள்ள இடங்களில் அபிவிருத்தி கருத்திட்டங்களை செயற்படுத்தி முன்பு உரிய அனுமதியை பெறவேண்டும். சுற்றாடல் தாக்க மதிப்பீடு நாட்டின் அபிவிருத்தி, மக்களின் தொழில் உரிமை மற்றும் உயிர் வாழ்வதற்கான உரிமை என்பவற்றுடன் தொடர்புபடுகின்றது. 
எனவே அபிவிருத்தி திட்டங்களை நடைமுறைப்படுவதற்கான அனுமதி நியாயமான காரணங்களின் அடிப்படையின் கீழ் மறுக்கப்பட வேண்டும். அபிவிருத்திக்கும் சுற்றாடல் பாதுகாப்புக்கும் இடையில் சமநிலை ஒன்றை பேணுதல் அவசியம். எனவே நிர்வாக அதிகாரிகளின் தீர்மானங்கள் இச்சமநிலையை தக்க வைத்துக் கொள்ளக்கூடிய வகையில் அமைதல் வேண்டும்.
