முதலாவது மாதா கோயில் என்றபெருமை பெறும் எஸ்கவின் ஆலயம்


கத்தோலிக்கத் திருச்சபை அண்மையில் பனிமய அன்னையின் திருவிழாவைக் கொண்டாடியது. இந்தியாவில் தூத்துக்குடி நகரில் உள்ள பசிலிக்கா பேராலயத்தில் இத்திரு விழா வெகு விமரிசையாகக் கொண்டாடப்பட்டது.
பனிமயம் என்ற பெயர் வந்ததற்கான காரணம். ஐந்தாம் நூற்றாண்டில் உரோமை மாநகரில் நடைபெற்ற ஒரு புதுமையே ஆகும். உரோமையின் உயர் குடி மகன் ஒருவருக்கு அன்னை கனவில் தோன்றி எஸ்கவின் என்ற ஒரு மலையில் தனக்குக் கோயில் கட்டுமாறு கேட்டுக்கொண்டார்.
அவ்விடத்திற்கு அவர் சென்ற போது கோடை காலமாயிருந்தும் அங்கே பனி உறைந்திருக்கக் கண்டார். அவரோடு அங்கு வந்த அந்நாளைய பாப்பரசரும் இதைக் காணக்கூடியதாயிருந்தது. கோயில் கட்டப்பட வேண்டிய வரைபடமும் அப்பனியில் வரையப்பட்டிருந்தது.
இவ்வாறு எஸ்கலின் மலையில் கட்டப்பட்ட கோயிலை மேரி மஜோர் ஆலயம் என்கிறார்கள். உரோமையின் மத்தியில் உள்ள மிக முக்கியமான டெர்மின் புகையிரத நிலையத்திற்கு சில நூறு யார் தூரத்திலேயே உள்ள இவ்வாலயம் வத்திக்கான் பேராலயத்திற்கு இணையாகக் கருதப்படுகின்றது. 
உலகிலேயே மாதா காட்சியளித்த முதல் நிகழ்வும், அன்னைக்கு அர்ப்பணமான ஆலயமும் இதுதான். இதன் பின்னர் தான் மற்ற இடங்களில் மாதா கோயில்கள் அமையத் தொடங்கின. 
ஆகஸ்டு 5ம் நாள்தான் மேரி மஜோர் ஆலய அபிஷேக தினமாகும். இராயப்பர் கல்லறை மீது கட்டப்பட்டது என்ற பெருமை வத்திக்கான் ஆலயத்திற்கு இருந்தாலும் அதைவிட பல நூற்றாண்டுகள் தொன்மை வாய்ந்தது இந்த ஆலயம். இங்கே நிலவறையில் ஆண்டவர் பிறந்த போது அவரைக் கிடத்திய தீவனத் தொட்டி மிகப் பத்திரமாகப் பாதுகாக்கப்பட்டு வருகின்றது.
தூத்துக்குடி பேராலயமும் தொன்மை வாய்ந்ததே. புனித பிரான்சில் சவேரியார் உரோமையில் புனித லோயலா இஞ்ஞாசியாருக்கு உதவியாக இயேசு சபையாரின் அலுவலக வேலைகளைக் கவனித்துக்கொண்டிருந்தார். 
தூர கிழக்கு நாடுகளில் விசுவாசத்தைப் பரப்பும் பொறுப்பை போர்த்துக்கல் மன்னர் ஏற்றிருக்க அவர் உரோமைக்கு ஒரு இராசதந்திரியை இதற்காக அனுப்பி வைத்திருந்தார். அவரோடு இந்தியாவுக்கு அனுப்ப ஒரு இயேசு சபைக் குருவானவர் நியமிக்கப்பட்டிருந்தார். 
ஆனால் அவர் திடீரென நோய்வாய்ப்பட்டதினால் பிரான்சிஸ் அவர் இடத்தைப் பெற்று இந்தியாவிற்கு வந்து பல இடங்களில் பணி செய்த பின்னர் சோழமண்டலக் கடற்கரைக்கு வந்தார். இங்குள்ள தூத்துக்குடியையும் அதனைச் சார்ந்த சிற்றூர்களிலும் உள்ள கடற்றொழிலை ஆதாரமாகக் கொண்ட பரதவர் என்ற சமுதாயத்தினர் அண்மையில்தான் திருமறையைத் தழுவி இருந்தார்கள்.
ஆனால் அவர்கள் பன்னெடுங்காலமாக புற மதத்தில் இருந்ததால் மீண்டும் அஞ்ஞானப் பழக்கங்களில் ஈடுபடலாயினர். பிரான்சிஸ் சவேரியார் இவர்களை திருமறையில் நிலைத்திருக்கச் செய்ய பல உத்திகளைக் கையாண்டார்.
புனிதர் ஜப்பான் பயணம் மேற்கொண்டிருந்த போது வழியில் மனிலா நகரில் ஓர் மடத்திற்குச் சென்றார். அங்கே புனித பனிமய அன்னையின் திருச் சொருபம் ஒன்றினைக் கண்டு அதன் அழகில் கவரப்பட்டார். 
இத்தகைய சுருபம் ஒன்று இருந்தால் பரதவர்களை திருமறையில் நிலைத்திருக்கச் செய்யலாம் எனக் கருதி அதனை மடத்தின் அதிகாரிகளிடம் கேட்டார். ஆனால் அவர்களோ, தாங்கள் பத்திரமாக வைத்துக் காத்துக்கொண்டிருந்த சுருபத்தைத் தர மறுத்துவிட்டார்கள். பின்னர் பிரான்சிஸ் சீனாவை நோக்கிப் பயணமாகும் வழியில் சான்சியன் தீவில் சீனாவை பார்த்த வண்ணமாகத் தன் விருப்பு நிறைவேறாமலேயே இறைபதமடைந்தார்.
இதைக் கேள்வியுற்ற மனிலா கன்னியர் மட அதிகாரிகள் புனிதரின் ‘ஆசையை நிறைவேற்றிட எண்ணம் கொண்டு இச்சொருபத்தை ‘சாந்த லேனா’ என்ற கப்பலில் அனுப்பி வைத்தார்கள். அதுவும் ‘இரக்கத்தின் மாதா’ என்ற பெயரால் ஆரம்ப காலத்தில் அழைக்கப்பட்டு வந்தது. ஒருமுறை அது இயேசு சபையாரின் இல்லத்தில் இருக்கும் போது ஒரு கடும் மழையின் போது பயங்கரமானதோர் இடியைத் தாங்கியதால் இடியின் மாதா என்றும் அழைப்பர். தூத்துக்குடி ஆலயம் பசிலிக்கா பேராலய அந்தஸ்தை தற்போது பெற்றுள்ளது.
தூத்துக்குடியோடு கொழும்பு நெருங்கிய தொடர்பு கொண்டுள்ளது. ஒல்லாந்தர் காலத்தில் ஆட்சி செய்த ஆளுநர்கள் தம் இருப்பிடத்தினை இரு நகர்களிலும் மாறி மாறி வைத்திருந்ததோடு அவர்களது கால்வினிய பிரிவினை சபையாரும் இரு நகர்களிலும் பணியாற்றியுள்ளனர். இதில் விசேடமானவர் பிலிப்பு பால்தேயு என்பவர்.
இவர் இம்மக்கள் தம் சபையில் சேரப் பின்வாங்கியமைக்கு பனிமய மாதா ஆலயமே என எழுதியுள்ளார். பதினெட்டாம், பத்தொன்பதாம் நூற்றாண்டுகளில் பெருமளவிலான பரதவர் மக்கள் கொழும்பில் வணிகம் செய்து வர தம் பாதுகாவலியாகிய பனிமய அன்னையின் திருவிழாவில் கலந்து கொள்ள தம்மால் சில வேளைகளில் முடியாது போவதையிட்டுக் கவலை கொண்டனர். 
கப்பலில் டிக்கட் கிடைப்பதென்பது திருவிழாக் காலத்தில் கடினம். அத்தோடு அவர்களது சிப்பந்திகள் எல்லாம் ஒட்டுமொத்தமாக தூத்துக்குடி சென்றுவிட்டால் வியாபாரம் படுத்துவிடும். எனவே இவர்கள் தூத்துக்குடியில் உள்ளது போன்றே ஒரு சுருபத்தை உருவாக்கி, தூத்துக்குடி விழாவிற்குப் பின்வரும் ஒரு ஞாயிறன்று இதனை கொழும்பில் கொண்டாடினார்கள்.
தூத்துக்குடி விழாவிற்கு அவசியம் போக வேண்டும் என்றும் இல்லை. அதேவேளையில் அவ்விழாவிற்குப் போய்விட்டுத் திரும்பி வந்து இதிலும் கலந்து கொள்ளலாம். இச்சொருபத்தை வழங்கியவர்கள் கோமஸ் குடும்பத்தார். இவர்கள் பக்தி வைராக்கியத்தில் சிறந்தவர்கள். 
அநேக தேவ அழைத்தல்கள் கொண்ட குடும்பம். இச்சொருபம் அன்பளிப்பு செய்யப்பட்ட ஆண்டு 1938. தற்போது இவ்விழாவினைக் கொண்டாட புனித பனிமய அன்னை சங்கம் முன் நிற்கின்றது. இவர்களுக்கு ஊக்கமும் உற்சாகமும் அளித்திட சற்பிரசாத நாதர் குருக்கள் தயங்கியதில்லை. குறிப்பாக இதற்குக் காலம் சென்ற அல்பிரட் அலெக்சான்டர் அடிகளாரும், அருட்சகோதரர் மைக்கல் அவர்களும் அரும்பாடு பட்டுள்ளார்கள். (ஸ)
நன்றி: 
அருட்கொடை மறுமலர்ச்சி இயக்கம்
