உளவுத்துறை தகவல் பரவுவதை சசிகலா குடும்பம் தடுத்ததால் ஜெயலலிதாவுக்கு சதிகளை அம்பலமாக்கியவர் நரேந்திர மோடி

&quot;அதிகார வர்க்கமாக&quot; செயல்பட்ட சசிகலா குடும்பத்தாரின் தடைகளை மீறி, முதல்வர் ஜெயலலிதாவை சந்திக்க முடியாத நிலையை, குஜராத் முதல்வர் நரேந்திர மோடி மூலம், தமிழக உளவுத்துறையினர் தகர்த்து, சசிகலா குடும்பத்தார் கூண்டோடு வெளியேற நடவடிக்கை எடுத்துள்ளனர்.
அ.தி.மு.க.வில் ஜெயலலிதாவையும் மீறி சசிகலா, குடும்பத்தார் ஆதிக்கம் அதிகமானது. அவர்களது ஆதரவாளர்கள், அவர்களின் கட்டுப்பாட்டில் இருப்பவர்கள் மட்டுமே அதிகாரிகள், அமைச்சர்கள், பொறுப்புகளில் செயல்பட முடியும் என்ற நிலை இருந்தது. உளவுத்துறையினரால் கூட முழு தகவல்களையும் ஜெயலலிதா விடம் கொண்டு சேர்க்க முடியாத நிலை ஏற்பட்டது. 
ஆறு மாதங்களில் சசிகலா குடும்பத்தினரால் பாதிக்கப்பட்ட அதிகாரிகள் உட்பட பல தரப்பினர் தங்கள் அடக்கப்பட்ட முறைகளை, ஜெயலலிதாவிடம் முறையிட முயன்றும் முடியவில்லை.
உளவுத்துறை ஏ.டி.ஜி.பி. ராமானுஜம், ஜெயலலிதாவின், அதிக நம்பிக்கை பெற்றவர் என்பதால் அவர் மட்டும் எப்போதாவது முதல்வரை தனியாக சந்திக்க வாய்ப்பு கிட்டியது. ஆனாலும் அதிகம் பேச முடியாத நிலை நீடித்தது. இதனால் ராமானுஜத்தின் செயல்பாட்டை முடக்க, உளவுத்துறையில் ஐ.ஜி. ராஜேந்திரன், அவரை தொடர்ந்து டி.ஐ.ஜி. பொன். மாணிக்கவேல் ஆகியோர் சசிகலா கும்பலின் விருப்பத்துக்காக நியமிக்கப்பட்டனர்.
&quot;நீங்கள் சட்டம் ஒழுங்கை மட்டும் பார்த்துக்கொள்ளுங்கள், உளவுத்துறை தகவல்களை ராஜேந்திரன் மற்றும் பொன் மாணிக்கவேல் ஆகியோர் பார்ப்பர்&quot; என, ராமானுஜத்திடம், சசிகலா தெரிவித்துள்ளதாக தோட்ட வட்டார தகவல்கள் தெரிவிக்கின்றன. 
இதற்கிடையே தான் உளவுத்துறையில் இருந்த பொன் மாணிக்கவேல் மாற்றப்பட்டார். சில நாட்களில் தன் பதவி பறிபோய்விடும் என்ற நிலையை அறிந்த ராமானுஜம், புதிய திட்டம் வகுத்தார். குஜராத் மாநில டி.ஜி.பி. ஒருவரும், ராமானுஜமும், ஐ.பி.எஸ்.எல் சக மாணவர்கள் இப்பிரச்சினை குறித்து அவரிடம் முழு தகவலையும் தெரிவித்து அ.தி.மு.க. மற்றும் ஜெயலலிதாவை காப்பாற்றவும், சசிகலா குடும்பத்தினர் நடவடிக்கையை தமிழக முதல்வருக்கு தெரிவிக்கவும் முயன்றார் ராமானுஜம். இவ்விடயங்களை, குஜராத் முதல்வர் நரேந்திர மோடியின் கவனத்துக்குக் கொண்டு சென்றுள்ளார் அம்மாநில டி.ஜி.பி.
இப்பிரச்சினையை அறிந்து அதிர்ச்சியடைந்த முதல்வர் நரேந்திரமோடி, தானே நேரடியாக ஜெயலலிதாவை தொடர்பு கொண்டு பல அதிர்ச்சி தகவல்களை தெரிவித்துள்ளார். இதனால் முதல்வர் ஜெயலலிதா கடும் அதிர்ச்சி அடைந்தார். இச்சூழலில் தான் பெங்களூர் நீதிமன்றத்தில் ஜெயலலிதாவும், அவரைத் தொடர்ந்து சசிகலாவும் நேரில் ஆஜராக நேரிட்டது.
ஆரம்பத்தில் இருவரும் ஆஜராகி விசாரணை முடியும் வரை இருவரும் சேர்ந்தே பெங்களூர் சென்று வரத்திட்டமிட்டனர். மோடியின் தகவல் கிடைத்த பின் சசிகலா பெங்களூர் நீதிமன்றம் சென்ற போது ஜெயலலிதா சென்னையிலேயே தங்கிவிட்டார். அப்போது கிடைத்த மூன்று நாள் அவகாசத்தில் பல அதிகாரிகள், அமைச்சர்கள், நம்பிக்கைக்கு பாத்திரமானவர்களை அழைத்து பல தகவல்களின் உண்மைகளை முதல்வர் ஜெயலலிதா பெற்றார். இதன் வெளிப்பாடாக சசிகலா குடும்பத்தினர் அனைவரும் வெளியேற்றப்பட்டனர்.
