ஹட்டன் - டிக்கோயா நகர சபைப் பகுதியில்சேரும் குப்பைகளை போடுவதற்கு இடமில்லை


(மஸ்கெலியா விசேட நிருபர்)
ஹட்டன் - டிக்கோயா நகர சபைக்கு உரித்தான பகுதியில் சேரும் குப்பைகளை கொட்டுவதற்கான முறையான இடம் கிடைக்காததால் பாரிய அசெளகரியத்திற்கு அட்டன் டிக்கோயா நகர சபை முகம் கொடுக்க நேர்ந்துள்ளது.
ஹட்டன் - டிக்கோயா நகர சபைக்கு உட்பட்ட பகுதியில் சேறும் குப்பைகள் அனைத்தும் கடந்த 100 ஆண்டு காலமாக நுவரெலியா செல்லும் பிரதான வீதியான குடா ஓயா என்ற கிராம வீதியோரமாக கொட்டப்பட்டு வந்தமையும் அதன் காரணமாக பல பிரச்சினைகள் இருந்தமையும் குறிப்பிடத்தக்கது.
இதற்கான மாற்று நடவடிக்கை மேற்கொள்ள கடந்த 10, 15 ஆண்டுகளாக நகர சபை பல இடங்கள் தேடிய போதும், இன்றுவரை அதற்கான மாற்று இடம் கிடைக்கவில்லை. இதனால் மேலும் நகர சபை பாரிய இன்னல்களுக்கு உள்ளாகி வருகின்றது.
மேலும் இது சம்பந்தமாக ஹட்டன் - டிக்கோயா நகர சபை முதல்வர் அழகமுத்து நந்தகுமார் கருத்து தெரிவிக்கையில் :
எமக்கு இன்னும் மாற்றுவழி கிடைக்கவில்லை. நாமும் பல வருட காலமாக இந்த குப்பைகள் கொட்ட காணி கேட்டும் இன்றுவரை காணி கிடைத்ததாக இல்லை. 
மாவட்ட அபிவிருத்தி சபை கூட்டங்களில் நான் இதுவிடயமாக பலமுறை காணி கேட்ட போதும், சம்பந்தப்பட்ட அதிகாரி நழுவிவிடுவதாகவும், அப்படி இருந்த போதும் அம்பகமுவ பிரதேசத்தில் ஒரு காணியை பெற்றுக் கொடுப்பதாக கூறி 7 இலட்சம் ரூபா எமது சபையிடம் பெற்றுள்ள நிலையில், இன்றுவரை அந்த இடம் எமக்கு கிட்டவில்லை என்றார்.
