அச்சுறுத்தலில் இருந்து தன்னைப் பாதுகாக்கும்உரிமை ஒவ்வொரு பிள்ளைக்கும் உண்டு

இன்று உலக சிறுவர் உரிமைகள் தினம்
எஸ். எல். மன்சூர், (ஆசிரியர்)அட்டாளைச்சேனை.
இன்று உலகளாவிய ரீதியில் சிறு வர்கள் பல்வேறுபட்ட இன்னல் களுக்கு முகங்கொடுப்பதால் உள ரீதியாக பாதிப்படையவும், கல்வி நிலையில் பாதிப்புறவும் நேரிடுகிறது. அதிகமான பிள்ளைகள் தாம் முகங்கொடுக்கின்ற பிரச்சினைகளை வெளியே சொல்லவும் முடியாது, மெல்லவும் முடியாது, பெற்றோர், ஆசிரியர்களிடமும் கூறாது காணப்படுவர். இவர்களது உரிமைகளை மதித்து ஒழுகவேண்டியது பெரியோர் அனைவரினதும் கடமையாகும்.
பொதுவாக பிள்ளைகள் அவர்களது நண்பர்களுடன் பழகவும், விளையாடவும், கல்வி கற்கவும், விருப்பு வெருப்புகளைப் பற்றி பேசவும், கதைக்கவும் அவர்கள் உரிய முறையில் பராமரிக்கப்பட்டு அன்பு செய்யவும், நோய் ஏற்படுகின்ற போது உதவுதல் போன்ற பலவிதமான தேவைகள் ஏற்படுகின்ற வேளை இவை அனைத்தையும் இச்சிறுவர்கள் விரும்பியவாறு வளப்படுத்த உதவும் நிலையினை பெற்றோர், ஆசிரியர்கள், அயலவர்கள், உறவினர்கள் போன்றோர்கள் மேற்போந்த தேவைகள் அனைத்தையும் சிறுவர்களுக்கு கிடைப்பதை உறுதி செய்கின்ற போது அப்பிள்ளை ஒரு நல்ல மனிதனாக உருவாகுவதையே ‘உரிமைகள்’ என அழைக்கலாம்.
ஆதலால்தான் சிறுவர்களைப் பற்றிய விடயங்களை உலகறியச் செய்யும் நோக்குடன் ஐக்கிய நாடுகள் அமையம் ‘சிறுவர் உரிமைகள் சாசனத்தை’ வெளியிட்டு சிறுவர் என்போர் 18 வயதிற்குக் குறைந்த அனைவரும் எனக் குறிப்பிடுகின்றது. 
சிறுவர்களது உரிமைகளுக்கு அமைவாக அனைத்துலக ரீதியில் அனைத்துவகை துஷ்பிரயோகங்களிருந்தும், சிறுவர் பாதிப்புச் செயற்பாடுகளிலிருந்தும் பாதுகாத்து, அது நிலையாக இருந்து, சிறுவர் அனைவருக்கும் சென்றடைவதை உறுதி செய்யவும் வேண்டியே இச்சாசனம் சிறுவர் உரிமைகளுக்கமைவாக ஏற்படுத்தப்பட்டிருப்பதையும் நாம் காணலாம்.
சிறார்களை சரியான வழியில் கொண்டுசெல்லவேண்டிய பாரிய பொறுப்புகளை பெரியவர்களாகிய நாம் சுமந்துகொண்டுள்ளோம். ஆனால் அவர்களது சுதந்திரமான உரிமைகளை அறிந்தும், அறியாமலும் பறிக்கின்றோம் என்பதை பல்வேறு சந்தர்ப்பங்களில் வெளிப்படுத்துகின்றோம். இவர்களும் உணர்ச்சியுள்ள ஜடம்தானே! துன்புறுத்துகிறோமே! அவர்களது உரிமைகளைப் பற்றி அறியாத்தனத்தாலா? சரி இப்போது சிறுவர்களது உரிமைகள் என்னவென்றுதான் பார்ப்போமே.
ஐ. நா. சிறுவர் சமவாயத்தின்படி சிறுவர் உரிமைகளைப் பொதுவாக நான்கு வகைக்குள் அடக்குகின்றனர். அதாவது, ‘பாதுகாப்பு, அபிவிருத்தியும் வளர்ச்சியும், பங்குபற்றல், உயிர்வாழ்தல்’ ஆகிய நான்கு வகை நலன்களையும் பிரதானமாகக் கொண்டேதான் செயற்படுகின்றன எனலாம். 
அந்த அடிப்படையில் சிறுவர்களது உரிமைகளை சுருக்கமாக அறிந்துகொள்வதன் மூலமாக நமது செயற்பாடுகளை கொண்டு செல்ல ஏதுவாக அமையலாம் அல்லவா.
சிறுவர் அடிப்படை உரிமைச் சாச னத்தின் உறுப்புரைகள் வருமாறு,
1. பிள்ளை என்பதன் வரையறை
2. பாகுபாடு காட்டாமை
3. பிள்ளைகளின் சிறந்த நலன்
4. சமவாயத்தை அமுலாக்குதல்
5. பெற்றோரின் வழிகாட்டலும் பிள்ளைகளின் வளர்ச்சியும்
6. உய்வும் மேம்பாடும்
7. பெயரும் தேசியமும்
8. ஆளடையாளம் பேணல்
9. பெற்றோரைப் பிரிதல்
10. பிரிந்த குடும்பம் இணைதல்
11. பிள்ளைகளின் சட்டவிரோத மாற்றமும் மீளாய்வும்
12. பிள்ளையின் கருத்து
13. கருத்துச் சுதந்திரம்
14. சிந்தனை, மனச்சாட்சி மத வழிபாட்டுச் சுதந்திரம்
15. கூடும் சுதந்திரம்
16. அந்தரங்கத்தைப் பேணல்
17. பொருத்தமான தகவல்களைப் பெறல்
18. பெற்றோரின் கடப்பாடுகள்
19. இம்சை, புறங்கணிப்பு ஆகியவற்றிலிருந்து பாதுகாப்பு
20. குடும்பங்களற்ற பிள்ளைகளின் பாதுகாப்பு
21. தத்தெடுத்தல்
22. அகதிப் பிள்ளைகள்
23. ஊனமுற்ற பிள்ளைகள்
24. சுகாதாரமும் சுகாதார சேவைகளும்
25. காலத்திற்கு காலம் பரிசீலித்தல்
26. சமூக பாதுகாப்பு
27. வாழ்க்கைத் தரம்
28. கல்வி
29. கல்வியின் நோக்கங்கள்
30. சிறுபான்மையினரின் பிள்ளைகள்
31. ஓய்வு, பொழுதுபோக்கு மற்றும் கலாசார நடவடிக்கைகள்
32. சிறுவர்களை வேலைக்கு அமர்த்துதல்
33. போதைப் பொருட் துஷ்பிரயோகம்
34. பாலியல் வாரியான சுரண்டல்
35. விற்பனை, பரிவர்த்தனை, கடத்தல்
36. வேறு வகையான சுரண்டல்கள் - மேலே 32 35 வரை கூறப்படாத அனைத்தும்
37. சித்திரவதையும் சுதந்திரத்தைப் பறித்தலும்
38. ஆயுதப் பிணக்குகள்
39. புனர்வாழ்வுப் பராமரிப்பு
40. பாலியல் நியாயாதிக்க நிருவாகம்
41. நிலைபெற்றுள்ள தராதரங்களை மதித்தல்
42. அமுலாக்குதல்
இவ்வாறாக சமவாயத்தில் எல்லாமாக 54 உறுப்புரைகள் உள்ளன. சிறுவர் உரிமைகள் பற்றிய ஐக்கிய நாடுகள் சமவாயம் எல்லாப் பிள்ளைகளும் உயிர்வாழ, விருத்தியடைய, பாதுகாப்புப் பெற, சமூக நடவடிக்கைகளில் பங்குகொள்ள உரிமையுடையவர்களெனச் சொல்கிறது. இவ்வுரிமைகளை பெரியவர்களும் பிள்ளைகளும் பரவலாக அறிந்துகொள்ளச் செய்தல் அரசுகளின் கடப்பாடாகவும் அமைகிறது.
சிறுவர்களது உரிமைகள் பற்றிய ஸினிரிஷிவிலி பிரகடனத்தின் 32வது பிரிவில் கூறப்பட்டுள்ள சிறுவர் தொழிலாளர் தடையுரிமை பற்றிக் கூறப்பட்டுள்ளதன் பிரகாரம் ‘பிள்ளைகளை வேலைக்கமர்த்துவது’ குற்றமாக கருதப்படுகிறது. 
தமது ஆரோக்கியம், கல்வி, வளர்ச்சி என்பவற்றின் மேம்பாட்டுக்கு அச்சுறுத்தலாய் அமையக்கூடிய எந்த வேலைகளிலிருந்தும் தம்மைப் பாதுகாக்கும் உரிமை இப்பிள்ளைகளுக்கு உண்டு. தொழிலில் அமர்த்துவதற்குரிய ஆகக் குறைந்தபட்ச வயதினை வரையறை செய்தலும், அதனை கண்காணித்து தொழில் நிபந் தனைகளை நெறிப்படுத்துதலும் அரசின் மிக முக்கிய கடப்பாடாக அமைகிறது.
எமது இலங்கை அரசினால் இவ்விடயம் தொடர்பாக 1991ம் ஆண்டில் அங்கீகரிக்கப்பட்டு சிறுவர்களது முக்கியத்துவமும் வலியுறுத்தப்பட்டுள்ளது. மேலும் அவர்கள் மிகவும் பாதுகாப்புடன் வாழ்வதற்கும் அவர்தம் உரிமை களும் வலியுறுத்தப் படுகின்றன. 
(தொடரும்)(நேற்றைய தொடர்ச்சி....)
இலங்கை அரசியல் யாப்பின் மூன்றாம் அத்தியாயத்தில் உள்ளடக்கப்பட்டுள்ள அடிப்படை உரிமைகள் சட்டம் சிறுவர்களுக்கும் ஏற்புடையதாகும். இவ்வடிப்படை உரிமைகள் அனைத்தையும் சிறுவர்களும் அனுபவிப்பதற்கு உரித்துடையவர்கள்.
மனித உரிமைகளைப் பேணுவதை நோக்காகக் கொண்டு அரசியல் யாப்பில் உள்ளடக்கிய இவ்வடிப்படை உரிமைகள் சட்டத்தின் மூலம் நிறைவேற்றுச் செயற்பாடு அல்லது நிர்வாகச் செயற்பாடு ஒன்றின் விளைவாக, அங்கு குறிப்பிடப்பட்டுள்ள அடிப்படை உரிமை ஒன்று மீறப்படுமாயின், உரிமை மீறலுக்கு இலக்கானவர் உயர் நீதிமன்றத்திற்கு மனு ஒன்றினைச் சமர்ப்பிப்பதன் மூலம் அடிப்படை உரிமை மீறப்படுவதைத் தடுக்கவும், அடிப்படை உரிமை மீறப்பட்டமையினால் ஏற்பட்ட பாதிப்பிற்கு நட்டஈடு பெற்றுக்கொள்ளவும் முடியும். பல அடிப்படை உரிமைகள் சிறுவர்களது உரிமைகளைப் பாதுகாப்பதற்கும் காரணமாக அமைகின்றன. பல்வேறு சிறுவர் உரிமைகள் அடிப்படை உரிமைகள் சட்டத்தின் மூலம் சட்ட ரீதியான உரிமைகளாக்கப்பட்டுள்ளன.
இங்கு அடிப்படை உரிமைகள் சட்டத்தின் உறுப்புரை 12 (1) சட்டத்தின் முன் யாவரும் சமம் என்பதுடன் சட்டத்தின், சமமான பாதுகாப்பு அனைவருக்கும் உண்டு. இங்கு அனைவரும் என்பது சிறுவர்களையும் உள்ளடக்கப்படுவதால் சிறுவர்களது உரிமைகள் மறுக்கப்படவோ, புறக்கணிக்கப்படவோ முடியாததாகும்.
நமது சிறார்கள், சிறுவர்கள் கட்டாயம் பாடசாலைக்குச் சென்று கல்வி கற்க வேண்டும் எனக் கூறப்பட்டுள்ளது. 1997ம் ஆண்டின் முதலாம் இலக்கச் சட்டத்தின் பிரகாரம் பெற்றோர்கள் 5 வயதிலிருந்து தமது பிள்ளையை ஒரு பாடசாலைக்கு கிரமமாகச் சென்று கல்வி கற்பதற்கு ஒழுங்குகள் செய்தல் பெற்றோரது கடமையாகும்.
ஏனெனில் ஐக்கிய நாடுகள் அமைப்பினால் பிரகடனப்படுத்தப்பட்டுள்ள சிறுவர் உரிமையின் 9வது சரத்தில் ‘பிள்ளை பெற்றோருடன் வசிப்பதற்கான உரிமையும், 18வது சரத்தில் பிள்ளைகளை வளர்ப்பதில் பெற்றோர் (தாயும் தந்தையும்) இருவரும் கூட்டாக பொறுப்பேற்க வேண்டும்’ எனவும் பிள்ளையின் நலனிலும், வளர்ச்சியிலும் பெற்றோர் கூடுதல் கவனமெடுத்தல் அவசியம் எனவும் வலியுறுத்தப்பட்டுள்ளது.
சிறுவர்கள் கல்வி பெறுவதற்கான உரிமை பற்றிய சரத்து 28, 29 களில் கூறப்பட்டுள்ளதுடன், சிறுவர் உரிமைகள் சமவாயத்தின் சரத்து 32ல் குறிப்பிட்டுள்ளவாறு ‘தம் ஆரோக்கியம், கல்வி, வளர்ச்சி என்பவற்றின் மேம்பாட்டிற்கு அச்சுறுத்தலாய் அமையக்கூடிய வேலைகளிருந்து பாதுகாப்புப் பெறும் உரிமை பிள்ளைகளுக்குண்டு. தொழிலில் அமர்த்துவதற்குரிய குறைந்தபட்ச வயதை வரையறை செய்தலும் தொழில் நிபந்தனைகளை நெறிப்படுத்துதலும் அரசின் கடப்பாடாகும்’ என்று கூறப்பட்டுள்ளது.
இன்று கட்டாயமாக கட்டாயக் கல்வி கற்கும் வயது வரையறை செய்யப்பட்டுள்ளது. கடந்த காலங்களில் ஏறத்தாள 14 வீதத்திற்கும் அதிகமான (5 – 14 வயதுடைய) பிள்ளைகள் பாடசாலை செல்வதில்லை. என்ற ஆய்வின் அடிப்படையில் இதற்கு கூறப்பட்ட காரணங்கள் பலவாறாக இருந்தாலும், அவற்றை நிவர்த்தி செய்து கட்டாயம் பாடசாலைக்கு அனுப்புவது பெற்றோரின், பாதுகாவலரின் கடமையாகும். இதனையே கடந்த 1998ம் ஆண்டின் புதிய கல்விச் சீர்திருத்தத்தில் கொண்டுவரப்பட்டிருந்த மிக முக்கிய விடயமாக இவை கருதப்படுகின்றது.
எனவே இப்பாலக பிஞ்சுள்ளங்கள் சிலர் நினைப்பதைப் போன்று வளர்ந்த ஒரு மனிதனின் சிற்றுருவம் என நோக்குகின்றனர். ஏனெனில், வளர்ந்த ஒரு மனிதனிடம் காணப்படுகின்ற சில இயல்புகளும் ஆற்றல்களும் பிள்ளையிடமும் காணப்படுகின்றன. 
என்பதனால்தான் என்னவோ பாடசாலைகளில் சில ஆசிரியர்கள் ‘உபதேச முறையில்’ அமைந்த கற்றல் கற்பித்தலை நடத்துகின்றனர். இம்முறையில் பிள்ளை கேட்டுக் கொண்டிருக்கின்ற சடப்பொருள் போன்றே என எண்ணுகின்றனர் போலும்.
ஆதலால்தான் பிள்ளை ஒரு வெற்றுக்குடம் போன்றது என்றும், வளர்ந்த மனிதனின் சிற்றுருவமும் அல்ல, பிள்ளை பிள்ளையேதான். அது தனக்கென்று ஒரு சிந்திக்கும் முறையையும், தனித்துவத்தையும் கொண்டுள்ளதுடன், பிள்ளை முளைக்கின்ற ஒரு வித்துக்கு ஒப்பானது. 
வித்து முளைத்து பயன்தருகின்ற பெரு விருட்சமாக வளர்வதற்கு வேண்டிய உள்ளார்ந்த ஆற்றல்கள் அனைத்தையும் தன்னகத்தே கொண்டுள்ளதைப் போன்றேதான், ஒரு பிள்ளையானது எதிர்காலத்தில் பயன்மிக்கதான ஒரு மனிதனாக வளர்ந்து சமூகத்தின் முன் இயைபாக்குவதற்காக வேண்டிய உள்ளார்ந்த ஆற்றல்கள் பொதியப்பெற்றுள்ளன என்பதையே நாம் அனைவரும் உணர்ந்துகொள்ளுதல் வேண்டும்.
எனவே, இந்த உலக சிறுவர்களது உரிமைகள் தினத்தின் ஊடாக பெரியவர்களாகிய நாம் இச்சிறார்களுக்கு உரித்தான :8ளி உரிமைகளையும் கிடைக்கச் செய்து நாளைய உலகின் தலைவர்களாகவும், சமுதாயத்தின் காவலர்களாகவும், சிறந்த நற்குடிமகனாகவும், ஒற்றுமைமிக்கதான வழியில் உலகின் சமாதான எழுச்சிக்கு அவர்களை வழிநடத்துவதற்கும், உயர்வடையச் செய்கின்ற கைங்கரியத்தில் கண்ணாய் இருந்து செயற்படுவோம் என உறுதிபூணுவோம்!
எஸ். எல். மன்சூர், (ஆசிரியர்)
அட்டாளைச்சேனை.

