நமக்காக நாம் நிதியத்துக்கு  400 மில்லியன் வருமானம் :அரசாங்கம் தகவல்


"அப்பிவெனுவென் அப்பி'' (நமக்காக நாம்) நிதியத்துக்கு 2010 ஆம் ஆண்டு ஜுலை மாதம் முதல் இதுவரை மொத்தமாக சுமார் 400 பில்லியன் (40 ஆயிரம் கோடி) ரூபா பணம் கிடைத்திருப்பதாக பாராளுமன்றத்தில் அரசாங்கம் அறிவித்துள்ளது.
பாராளுமன்றத்தில் நேற்று திங்கட்கிழமை வாய் மூல விடைக்கான கேள்வி நேரத்தில் ஜனநாயக தேசிய கூட்டணியின் கொழும்பு மாவட்ட எம்.பி. சுனில் ஹதுன்நெத்தி பிரதமரிடம் எழுப்பியிருந்த கோள்விக்கு ஆளும் தரப்பு பிரதம கொறடாவும் அமைச்சருமான தினேஷ் குணவர்தன சமர்ப்பித்த பதிலிலேயே இது பற்றிய விபரங்கள் தெரிவிக்கப்பட்டுள்ளன. 
அப்பிவெனுவென் அப்பி நிதியம் தொடர்பாகவே சுனில் ஹந்துன்னெத்தி எம். பி. இதன் போது கேள்வி எழுப்பியிருந்தார். 
இதற்கு பதிலளித்த அமைச்சர் தினேஷ் குணவர்தன மேற்படி நிதியத்துக்கு 2010 ஆம் ஆண்டு ஜுலை மாதம் முதல் இதுவரை சுமார் 400 மில்லியன் ரூபா கிடைத்துள்ளது. 
அதேவேளை இந்த நிதியத்தின் 2010 ஆண்டு ஜுலை மாதம் 2012 ஆம் ஆண்டு செப்டெம்பர் மாதம் 30 ஆம் திகதி வரை மொத்தமாக 360 பில்லியன் (36,000 கோடி) ரூபா செலவிடப்பட்டுள்ளதாகவும் குறிப்பிட்டார். 
கண்டி, குருநாகல், மாத்தறை, அம்பாந்தோட்டை, மொனராகலை, பதுளை, காலி, கம்பஹா, அம்பாறை, மட்டக்களப்பு, களுத்துறை, பொலநறுவை, இரத்தினபுரி, கேகாலை, திருகோணமலை ஆகிய பிரதேசங்களில் வீடமைப்பு கருத்திட்டங்களுக்கு இந்தப் பணம் செலவிடப்பட்டுள்ளதுடன் இக் கருத்திட்டங்கள் மூலம் ரணவிரு குடும்பங்களுக்காக சகல அம்சங்களையும் கொண்ட 375 வீடுகள் நிர்மாணிக்கப்பட்டுள்ளதாகவும் அமைச்சர் தெரிவித்தார். 
அதற்கு மேலதிகமாக தற்போது மாத்தளை மாவட்டத்தில் 60 வீடுகளும் நுவரெலியா மாவட்டத்தில் 75 வீடுகளும் நிர்மாணிக்கப்பட்டு வருவதாகவும் அமைச்சர் தினேஷ் குணவர்தன மேலும் தெரிவித்தார்.

