பா. ஜ. க. தலைவர்கள் ஜேட்லி - சுஷ்மா கருத்து வேறுபாடு


புதுடில்லி
கர்நாடக அமைச்சர்கள் கருணாகர ரெட்டி, ஜனார்த்தன ரெட்டி ஆகியோர் விவகாரத்தில் பா. ஜ. க. மூத்த தலைவர் களான சுஷ்மா ஸ்வராஜ் - அருண்ஜேட்லி ஆகியோரிடையே கருத்து வேறுபாடு ஏற்பட்டு, இரு தலைவர்களிடையே மோதலை உருவாக்கியுள்ளது.
கர்நாடகத்தில் எடியூரப்பா தலைமையிலான பா. ஜ. க. அரசு ஊழல் மிகுந்த அரசாக உள்ளது. பா. ஜ. க. அரசின் ஊழலுக்கு மூல காரணமாக இருப்பவர்கள் எடியூரப்பா அமைச்சரவையில் இடம்பெற்றுள்ள ரெட்டி சகோதரர்களான கருணாகர ரெட்டி, ஜனார்த்தன ரெட்டி என்ற குற்றச்சாட்டு உள்ளது. 
இவர்களுக்கு அடைக்கலம் கொடுத்து அவர்களது ஊழலுக்கு பக்கபலமாக மக்களவை எதிர்க்கட்சித் தலைவரான சுஷ்மா ஸ்வராஜ் இருந்து வருகிறார் என்றும், ரெட்டி சகோதரர்கள் அமைச்சரவையில் சேர சுஷ்மாவே காரணம் என்ற குற்றச்சாட்டும் உள்ளது.
இந்த குற்றச்சாட்டை இப்போது மறுத்துள்ள சுஷ்மா, ரெட்டி சகோதரர்கள் அமைச்சரவையில் சேர மாநிலங்களவை எதிர்க்கட்சி தலைவர் அருண்ஜேட்லியே காரணம் என தெரிவித்துள்ளார். இது தொடர்பாக ஆங்கில வாரப் பத்திரிகை ஒன்றுக்கு சுஷ்மா ஸ்வராஜ் அளித்த பேட்டியில் கூறியிருப்பதாவது :-
‘எடியூரப்பா அமைச்சரவையில் ரெட்டி சகோதரர்கள் சேர நான் எந்த வகையிலும் காரணமில்லை. அவர்களை அமைச்சரவையில் சேர்க்க வேண்டும் என்று நான் எந்த சந்தர்ப்பத்திலும் கூறவில்லை. மாறாக அருண்ஜேட்லி, முதல்வர் எடியூரப்பா, அனந்தகுமார் மற்றும் வெங்கய்ய நாயுடு ஆகியோரே ரெட்டி சகோதரர்களை அமைச்சரவையில் சேர்க்க பரிந்துரைத்தனர். 
முதல்வர் பதவியிலிருந்து எடியூரப்பாவை நீக்க ரெட்டி சகோதரர்கள் போர்க்கொடி உயர்த்திய போது அப்போதைய பா. ஜ. க. தலைவர் ராஜ்நாத் சிங் கேட்டுக் கொண்டதால்தான் அவர்களுடன் பேச்சுவார்த்தை நடத்தினேனே தவிர அவர்களை பாதுகாக்க அந்த விவகாரத்தில் தலையிடவில்லை என்று தெரிவித்துள்ளார்.
