வலுவான லோக்பால் மசோதாவை நிறைவேற்றாவிட்டால் சோனியா, ராகுல் காந்தி வீடுகள் முன்பு ஆர்ப்பாட்டம் நடத்த ஹசாரே முடிவு


நடப்பு பாராளுமன்ற கூட்டத் தொடரில் வலுவான லோக்பால் மசோதாவை நிறைவேற்றாவிட்டால், சோனியா, ராகுல் காந்தி வீடுகள் முன்பு நானே தலைமை தாங்கி போராட்டம் நடத்துவேன் என்று அன்னா ஹசாரே கூறியுள்ளார். ஜனவரி 1ஆம் திகதி முதல் நாடு முழுவதும் சிறை நிரப்பும் போராட்டத்துக்கும் அவர் அழைப்பு விடுத்துள்ளார். 
வலுவான லோக்பால் மசோதா தொடர்பாக சமூக சேவகர் அன்னா ஹசாரே குழுவின் உயர்மட்ட கமிட்டி கூட்டம் டெல்லியில் 2 நாட்களாக நடைபெற்றது. அதன் இறுதியில் அன்னா ஹசாரே நிருபர்களுக்கு பேட்டி அளித்தார். அப்போது அவர் கூறியதாவது :- லோக்பால் மசோதா, 42 ஆண்டுகளாக நிறைவேற்றப்படாமல் உள்ளது. எத்தனை காலம்தான் அதற்காக காத்திருப்பது? ஆகவே நடப்பு பாராளுமன்ற கூட்டத் தொடரில் வலுவான லோக்பால் மசோதாவை நிறைவேற்ற வேண்டும். அப்படி நிறைவேற்றப்படும் என்று அரசாங்கத்தில் உள்ள ஒவ்வொருவரும் எங்கள் குழுவிடம் உறுதி அளித்திருக்கிறார்கள்.
எனவே, இந்த தொடரில் லோக்பால் மசோதா நிறைவேற்றப்படும் என்று நம்புகிறேன். தேவைப்பட்டால் மசோதாவை நிறைவேற்றுவதற்காக கூட்டத் தொடரை நீடிக்கலாம். கடந்த காலங்களில் எத்தனையோ சந்தர்ப்பங்களில் கூட்டத் தொடர் நீட்டிக்கப்பட்டு உள்ளது. அப்படி நடப்பு கூட்டத் தொடரில் லோக்பால் மசோதா நிறைவேற்றப்பட்டால் வருகிற 27 ஆம் திகதி டெல்லி ராம்லீலா மைதானத்தில் ‘நன்றி அறிவிப்பு பொதுக் கூட்டம்’ நடத்துவோம் அங்கு மூத்த மத்திய மந்திரிகள், ரோஜா பூ கொடுத்து வரவேற்கப்படுவார்கள்.
