இடைத்தேர்தலை புறக்கணிக்கபொதுமக்கள் திடீர் முடிவு


குடிநீர் தட்டுப்பாடு ஏற்பட்டுள்ளதை சரி செய்ய நடவடிக்கை எடுக்காததை கண்டித்து புதுகை இடைத்தேர்தலை புறக்கணிக்க ஒரு பகுதி மக்கள் முடிவு செய்துள்ளனர்.
புதுக்கோட்டை ராஜ கோபாலபுரம், வாடிப்பட்டி, அண்ணாநகர், பாறைப்பகுதி, பாப்பன்குளம், பிள்ளையார் கோவில் ஆகிய பகுதிகளில் சுமார் 700 குடியிருப்புகள் உள்ளன. இங்கு சுமார் 1,500 வாக்காளர்கள் உள்ளனர்.
இந்நிலையில் இப்பகுதி மக்கள் தங்களுக்கு அடிப்படை வசதிகள் செய்து தராததை கண்டித்து தேர்தலை புறக்கணிக்க முடிவு செய்துள்ளனர்.
இது பற்றி அப்பகுதியை சேர்ந்தவர்கள் கூறுகையில், ராஜகோபாலபுரம் உள்ளிட்ட பகுதிகளில் கடந்த 6 மாதமாக குடிநீர் தட்டுப்பாடு ஏற்பட்டுள்ளது.
வாடிப்பட்டி மற்றும் கம்பன் நகரை இணைக்கும் பாலத்தை பாதாள சாக்கடை திட்டத்துக்காக இடிக்கப்பட்டது. ஆனால் இதுநாள் வரை அந்த பாலத்தை மீண்டும் கட்டித்தரவில்லை.
பாலத்தை மீண்டும் கடித்தரக் கோரியும், குடிநீர் தட்டுப்பாட்டை போக்கக் கோரியும் கலெக்டர், நகராட்சி ஆணையரிடம் பலமுறை கோரிக்கை விடுத்தும் இதுவரை எந்த பலனும் இல்லை. எனவே புதுகை இடைத்தேர்தலை நாங்கள் புறக்கணிக்க முடிவு செய்துள்ளோம் என்றனர்.
மேலும் இப்பகுதி மக்கள் சுமார் 100 பேர் நேற்று வாடிப்பட்டியில் காலி குடங்களுடன் அமர்ந்து தர்ணா போராட்டம் நடத்தினர்.இதனால் அங்கு சிறிது நேரம் பரபரப்பு ஏற்பட்டது.
