அருணாச்சல, அசாம் எல்லை பிரச்சினைக்கு விரைவில் தீர்வு

அருணாச்சல பிரதேசம், அசாம் இடையிலான எல்லைப் பிரச்சினைக்கு விரைவில் சுமுகத் தீர்வு காணப்படும் என்று மத்திய உள்துறை அமைச்சர் ப. சிதம்பரம் கூறினார். அருணாச்சல பிரதேசத்தில் சுற்றுப் பயணம் மேற்கொண்டுள்ள சிதம்பரம், இடாநகரில் நேற்று முன்தினம் அளித்த பேட்டி: அசாம், அருணாச்சல பிரதேசங்களுக்கு இடையே பல ஆண்டுகளாக எல்லைப் பிரச்சினை உள்ளது. இதற்கு தீர்வு காணப்பதற்கான வழிமுறைகளை ஆராயும்படி, நீதிபதி தருண் சாட்டர்ஜி தலைமையிலான ஆணைக்குழுவை உச்ச நீதிமன்றம் அமைத்துள்ளது. இந்த ஆணைக்குழு எல்லைப் 
பிரச்சினை பற்றி பேசுவதற்காக இரு மாநில முதல்வர்களின் கூட்டத்தை அடுத்த மாதம் கூட்டியுள்ளது. இப்பிரச்சினைக்கு விரைவில் சுமுகத் தீர்வு காணப்படும். வடகிழக்கு மாநிலங்களின் அமைதியை சீர்குலைக்க மாவோயிஸ்ட் தீவிரவாதிகள் முயற்சிக்கின்றனர். இதில், சமரசம் என்ற பேச்சுக்கே இடமில்லை. இம்மாநிலங்களில் மாவோஸிஸ்டுகள் ஆதிக்கம் தலை தூக்குவதை சகித்துக் கொள்ள முடியாது. இவர்களை கடுமையாக கையாளும்படி வடகிழக்கு மாநில அரசுகளை மத்திய அரசு கேட்டுக் கொண்டுள்ளது. அதற்குத் தேவையான உதவிகளை மத்திய அரசு செய்யும் இவ்வாறு சிதம்பரம் கூறினார்.
