புளத்சிங்கள, மில்கந்த புதிய டிவிசன் (திப்பட்டா)ஸ்ரீ முத்துமாரியம்மன் ஆலய மகாகும்பாபிஷேகம்


புளத்சிங்கள, மில்கந்த புதிய டிவிசன் (திப்பட்டா) ஸ்ரீ முத்துமாரியம்மன் ஆலய முதலாவது மகா கும்பாபிஷேகம் எதிர்வரும் 4ந் திகதி நடைபெறும். மகா கும்பாபிஷேகத்தையொட்டி முதல் நாள் காலை விசேட கணபதி ஹோமத்துடன் கிரியைகள் ஆரம்பமாகி 11.00 மணி முதல் மாலை 6.00 மணிவரை எண்ணெய்க்காப்பு இடம்பெறும்.
4ந் திகதி காலை கிரியைகள் மேற்கொள்ளப்பட்டு முற்பகல் 11.55க்கு ஸ்ரீ முத்துமாரியம்மனுக்கும் ஏனைய பரிவாரங்களுக்கும் மகா கும்பாபிஷேகம் நடைபெறும். அதனைத் தொடர்ந்து விசேட பூசை, தீபாராதனை மகேஸ்வர பூஜை நடத்தப்பட்டு அன்னதானம் வழங்கப்படும். மாலையில் விசேட தீபாராதனை நடைபெற்று அம்பாள் வெளி வீதி வருதல் இடம்பெறும்.
கும்பாபிஷேக கிரியைகளை வரக்காபொல, ஸ்ரீ பத்திரகாளியம்மன் ஆலய ஸ்தாபகர் சக்திதாசன், பிரம்மஸ்ரீ பால்சுப்பிரமணியக் குருக்கள் முன்னின்று ஏனைய குருமாரின் பங்களிப்புடன் நிறைவேற்றிவைப்பர். மகா கும்பாபிஷேகத்தையடுத்து 12 தினங்களுக்கு மண்டலாபிஷேக பூஜை நடைபெறும். 13ம் நாள் 108 சங்குகள் வைத்து கிரியைகள் மேற்கொண்டு சங்காபிஷேகம் நடைபெறும்.
சுமார் 100 ஆண்டுகளுக்கு மேல் பழமை வாய்ந்த இவ்வாலயத்தில் வாரத்தில் வெள்ளி, செவ்வாய் தினங்களில் மட்டும் மக்கள் விளக்கேற்றி வழிபட்டு வந்துள்ளதுடன் பண்டைய வழிபாட்டு முறைகளில் ஒன்றான கரகம் பாலித்தல் முறையைப் பின் பற்றி வருடந்தோறும் இங்கு திருவிழா கொண்டாடி வந்துள்ளனர்.
முறையற்ற விதத்தில் அமைந்துள்ள ஆலயத்தை முறையாக மாற்றியமைத்து முறையான விக்கிரகங்கள் வைத்து முறையான வழிபாட்டு முறைகளை மேற்கொள்ள வேண்டியதன் அவசியத்தை மக்களுக்கு எடுத்துக்கூறிய ஆலய பரிபாலன சபையின் பொருளாளராக இருந்து வரும் எஸ். சுந்தரராஜ் மற்றும் முக்கியஸ்தர்களும் மேற்கொண்ட நடவடிக்கையினால் தோட்ட மக்களின் ஒத்துழைப்புடன் ஆலயத்தைப் புனரமைக்கும் நோக்குடன் 5.4.1994ல் புளத்சிங்கள, மில்லகந்த ஸ்ரீ முத்துமாரியம்மன் ஆலய முன்னாள் பூசகர் சிவஸ்ரீ ஆர். அருள்நேசன் சர்மாவினால் பாலஸ்தாபனம் செய்துவைக்கப்பட்டு புனருத்தாரணப் பணிகள் ஆரம்பித்து வைக்கப்பட்டன.
பொருளாதார வசதியற்ற நிலை காரணமாக மிகவும் மந்த கதியில் இடம்பெற்ற திருப்பணி வேலைகள் பொது மக்களின் உதவியுடன் சுமார் 15 இலட்சம் செலவில்16 வருடங்களுக்குப் பின்னர் பூர்த்தி செய்யப்பட்டு முதலாவது மகா கும்பாபிஷேகம் நடைபெற கைகூடியுள்ளது.
புளத்சிங்கள பிரதேச சபை உறுப்பினரும், களுத்துறை மாவட்ட ஸ்ரீ.ல.சு.க. அமைப்பாளருமான ரீ. ஜெயராஜ் மேற்கொண்ட நடவடிக்கையினால் இந்து சமய கலாசார அலுவல்கள் திணைக்களத்திடமிருந்து ஒரு இலட்சம் ரூபா நிதி உதவி பெற்றுக்கொடுக்கப்பட்டுள்ளது.
இங்கு கலைவாணி என்ற பெயரில் அறநெறிப் பாடசாலையொன்றும் இயங்கி வருகின்றது. சுமார் 70 மாணவர்கள் இங்கு கற்று வருவதுடன் மூன்று ஆசிரியர்கள் இவர்களுக்கு கற்பித்து வருகின்றனர்.
ஆலய பரிபாலன சபை உறுப்பினர்களாக தலைவர் கே. ராஜரட்ணம், செயலாளர் எஸ். மார்க்கண்டன், பொருளாளர் எஸ். சுந்தரராஜ் மற்றும் கமிட்டி உறுப்பினர்களாக 11 பேரும் இருந்து வருகின்றனர்.
