தொழுகையை பெற்று வந்த நபியவர்களின் மி/றாஜ்

அல்லாஹ்வின் அற்புதங்களின் அத்தாட்சி
தொழுகையை நன்கொடையாகப் பெற்று வந்த நபியவர்களின் விண்ணுலக யாத்திரை அல்லாஹ்வின் அற்புதங்களுக்கான அத்தாட்சிகளில் ஒன்று. மக்காவில் தனது சிறிய தந்தை அபூதாலிபுடைய மகளின் வீட்டில் உறங்கிக் கொண்டிருந்த போது ரஜப் மாதம் 27ம் நாள் நபியவர்கள் விண்ணுலக பயணத்திற்கு அழைத்துச் செல்லப்பட்டார்கள் என்பதே எல்லோரதும் ஏகோபித்த கருத்து.
மக்காவிலிருந்து பைதுல் முகத்தசுக்குச் சென்றதை இஷ்ராஹ் என்றும், ஜெரூஸலத்திலுள்ள பைதுல் முகத்தஸிலிருந்து விண்ணுலகம் விரைந்ததை மிஹ்ராஜ் என்றும் அழைப்பர். நபியவர்களின் மக்கா வாழ்க்கை காலத்திலே இச்சம்பவம் இடம்பெற்றதென்பதால் 52 அல்லது 53 வயதிலே விண்ணுலக யாத்திரை இடம் பெற்றிருக்கின்றது. மக்காவில் ஹதீமில் உறங்கிக் கொண்டிருந்த நபியவர்களின் இருதயத்தை வானவர் ஜிப்ரீல் பிளந்து மும்முறை ஸம்ஸம் நீரினால் கழுவி சுத்தம் செய்து ஈமானையும் ஹிக்மத்தையும் நிரப்பினார்கள்.
சூறா இஸ்றஉ மக்காவில் இறங்கிய வசனம் இவ்வாறு கூறுகிறது. “தன் அடியாரை கஃபாவெனும் சிறப்புப் பெற்ற பள்ளியிலிருந்து பைதுல் முகத்திஸிலுள்ள மஸ்ஜிதில் அக்ஸாவுக்கு இரவின் ஒரு பகுதியில் பயணம் செய்வித்தானே அத்தகையவன் பரிசுத்தமானவன். மஸ்ஜிதுல் அக்ஸா என்பது எத்தகையதென்றால் நாம் அதனைச் சுற்றியுள்ள பகுதியை அபிவிருத்தி அடையச் செய்கிறோம். நமது அத்தாட்சிகளைக் காண்பிப்பதற்காகவே அழைத்துச் சென்றோம். நிச்சயமாக உமது இரட்சகனாகிய அவனே செவியேற்கிறவன், பார்க்கின்றவன்” பைதுல் முகத்தஸில் பள்ளிக் காணிக்கை தொழுகையான தஹியதுல் மஃஜித் இரண்டு ரகாஅத் தொழுகையை நபியவர்கள் இமாமாக நின்று நடத்தினார்கள். இத்தொழுகையில் முன் சென்ற அத்தனை நபிமார்களும் மஃமூமாக நின்று தொழுதனர். பைதுல் மஹ்முர் என்ற இடத்தில் நபியவர்களிடம் பாலும் கள்ளும் ஒரே தட்டில் வைத்து வழங்கப்பட்ட போது பாலைத் தெரிவு செய்ததால் இஸ்லாத்தை தெரிவு செய்து விட்டார் என அறிவிக்கப்பட்டது.
இதன்பின் ஜிப்ரீல் (அலை) அவர்கள் நபியவர்களை முதலாவது வானத்திற்கு அழைத்துச் சென்று அந்த வானவாசலைத் தட்டினார்கள். அப்போது அங்குள்ள அமரர்கள் சுப சோபனம் கூறி வரவேற்றார்கள். ஜிப்ரீல் (அலை)யிடம் யார் உங்களுடன் வருகின்றார் என்று கேட்க முஹம்மது நபி (ஸல்) என பதில் கூறினார்கள். அவர் உலகிற்கு அனுப்பப்பட்டுவிட்டாரா? என ஆச்சரியத்துடன் வினவி ஆம் என்ற பதிலையும் பெற்றார்கள். முதலாம் வானத்தில் ஆதம் நபியைச் சந்தித்தார்கள். இரண்டாம் வானத்தில் நபி யஹியா (அலை), நபி ஈஸா (அலை) இருவரையும் சந்தித்து சோபனம் கூறி, எல்லா வானங்களையும் தொடர்ந்து முன்பு போல் கடந்து சென்றார்கள். முறையே நபி யூசுப் (அலை) நபி இத்ரீஸ் (அலை), நபி ஹாறூன் (அலை), நபி மூஸா (அலை), நபி இப்றாஹீம் (அலை) ஆகியோர்களைச் சந்தித்தார்கள்.
“கத் ர அய்துஹு நூறன்” என்ற வசனத்தில் குறிப்பிட்டபடி நபியவர்கள் அல்லாஹுவின் ஒளியைக் கண்டார்கள். அல்லாஹுவைக் கண்ட விதம் பற்றி பல கருத்துகள் கூறப்பட்டுள்ளன. அதிகமான இமாம்கள் புறக்கண்ணால் கண்டதாக உரைக்கின்றனர்” “அல்லாஹ் அஃலம் வன்னஜ்மி” என்ற சூறாவில் ஜிப்ரீல் (அலை) அவர்களைக் கண்ட செய்தி குறிப்பிடப்பட்டுள்ளன. அவற்றைச் சிலர் அல்லாஹுவைக் கண்டதாக விளக்குவதைக் காண முடிகின்றது. இந்த இடத்தில் அந்த சூறாவில் வரும் வசனங்களுக்குக் கவனமாகக் கருத்து வழங்க வேண்டுமென்பது இவ்விடத்தில் சுட்டிக்காட்டப்பட வேண்டியது. அன்றைய சந்திப்பில் அல்லாஹ் நபியவர்களின் உம்மத்துக்கு 50 வேளை தொழுகையை நன்கொடையாக வழங்கினான். பின்னர் ஐந்தாக குறைக்கப்பட்டது.
இஸ்லாத்தின் ஆரம்ப காலத்தில் இந்த அதிய சம்பவம் நிகழ்ந்ததால் எதிரிகள் இதைக் காரணமாகப் பயன்படுத்தி குதர்க்கமான கேள்விகளைக் கேட்டு கேலி செய்தனர். இவை அனைத்துக்கும் நபி (ஸல்) அவர்கள் அல்லாஹ்வின் உதவியுடன் தெளிவான பதிலுரைத்தார்கள். இந்த மிஃராஜ் பயணத்தை முதன் முதலில் அபூபக்கர் (ரழி) உண்மைப்படுத்தியதால் அஸ்-சித்தீக் என்ற சிறப்புப் பெயரைப் பெற்றார்கள்.

