வெறும் தரையில் ஆடையின்றி 
படுத்துறங்கும் கர்நாடக முதல்வர்


அரசியல் எதிரிகள் தனக்கு எதிராக பில்லி சூனியம் வைக்கும் முயற்சியில் ஈடுபடுவதால் அதை பலனிழக்க செய்வதற்காக அமாவாசை இரவில் நிர்வாணமாக படுத்து உறங்கி பரிகாரம் செய்கிறார் கர்நாடக முதல்வர் எடியூரப்பா ‘முதல்வர் பதவியில் இருந்து என்னை வெளியேற்றும் நோக்கில், பில்லி சூனியம் வைக்கும் முயற்சி தொடர்கிறது என கர்நாடக முதல்வர் எடியூரப்பா தெரிவித்துள்ளார்.
கடந்தாண்டு அக்டோபரில் கர்நாடக தலைமைச் செயலகம் முன் அறுபட்ட நிலையில் உள்ள கோழித் தலைகள் மற்றும் தாறுமாறாக சிதறிக் கிடந்த பூஜை பொருட்களால் அதிர்ச்சி அடைந்த எடியூரப்பா ‘தன்னைக் கொல்ல சதி நடக்கிறது என்று தெரிவித்திருந்தார். 
நில பேரம் தொடர்பான ஊழல் புகாரில் சிக்கியதற்கும், பில்லி சூனியம் தான் காரணம் என சொல்லி வருகிறார். கேரளாவில் பத்திர காளியம்மன் கோவிலுக்கு சென்று கழுதையை பலிகொடுத்து ‘சத்ரு சம்ஹார பரிகாரம்’ செய்தார் சமீபத்தில், காளஹஸ்தி கோவிலுக்குச் சென்று ராகு - கேது பரிகார பூஜை நடத்தினார்.
மைசூரியல், நேற்று முன்தினம் எடியூரப்பா குறிப்பிடுகையில், ‘முதல்வர் பதவியில் இருந்து வெளியேற்ற தொடர் சதி நடக்கிறது. ஏற்கனவே ஒரு முறை பில்லி சூனியம் வைத்து தோற்றுப் போனாலும் மீண்டும் அதற்கான முயற்சியில் எதிர்க் கட்சியினர் ஈடுபட்டுள்ளனர். இதனால் விதான் சவுதா (தலைமைச் செயலகம்) சென்றுவிட்டு உயிரோடு வீடு திரும்ப முடியும் என்ற உறுதி எனக்கு இல்லை’ என்றார்.
எடியூரப்பாவின் விருச்சிக ராசியில் விரைவில் ராகு பிரவேசிக்க உள்ளதால், இன்னும் கெடுதல்கள் ஏற்படலாம் என்பதால் முதல்வரின் ஆன்மிக ஆலோசகர் பானு பிரகாஷ் சர்மா சில பரிகார உத்திகளை பரிந்துரை செய்துள்ளார் ‘தை அமாவாசையையொட்டி மூன்று நாட்கள் இரவில் வெறும் தரையில் ஆடையில்லாமல் படுத்து உறங்க வேண்டும் காலையில் ஆற்றில் நின்ற படி 12 முறை சூரிய நமஸ்காரம் செய்ய வேண்டும்.
மைசூர் சாமுண்டீஸ்வரி கோவிலில் சகஸ்ர சண்டி யாகமும் ஒரு லட்சம் கொழுக்கட்டைகளை பிள்ளையாருக்கு படைத்து பூஜை செய்ய வேண்டும். இதன் மூலம் எதிரிகளின் பில்லி சூனிய சூழ்ச்சியிலிருந்து காத்துக்கொள்ள முடியும் என பானு பிரகாஷ் சர்மா தெரிவித்துள்ளார்.
