ஆழ்கடலில் தாவரங்கள்!


கடலில் வாழும் உயிரினங்களின் உணவுக்கு இன்றியமையாததாக உள்ள தாவர இனங்கள் எவ்வளவு ஆழம் வரை பரவியிருக்கின்றன என்பதைக் கண்டறிய இந்த நூற்றாண்டின் ஆரம்பத்தில் இருந்தே கடல் உயிரி விஞ்ஞானிகள் சோதனை செய்து வருகிறார்கள்.
இது வெறும் பெயருக்காகச் செய்யப்படுவது அல்ல. கடலில் உள்ள திமிங்கிலங்களின் எண்ணிக்கை, மீன்வளத்தின் அளவு ஆகியவற்றைக் கணக்கிடவும், கடல் உயிரினங்களின் இடப் பெயர்ச்சி, இனப்பெருக்க விதத்தை அறியவும், அவற்றின் வாழ்க்கைச் சூழலின் எல்லா அம்சங்களையும் புரிந்துகொள்ளவும் இந்த ஆய்வு மிகவும் முக்கியமானதாகும்.
இங்கிலாந்தின் இயற்கைச் சூழல் ஆராய்ச்சி அமைப்பு விவசாயம், உணவு மற்றும் மீன்வளத்துறை அமைச்சகம் ஆகியவற்றின் நிதியுதவியுடன் பல ஆய்வகங்களைச் சேர்ந்த விஞ்ஞானிகள் கடலடியில் பல்லாயிரக்கணக்கான மைல் பரப்பில் ஆய்வு செய்வதற்கான தொழில்நுட்பங்களை வளர்த்திருக்கிறார்கள். நீர்மட்டத்தில் இருந்து சில மீற்றர் ஆழுத்துக்குத் தொங்கும் கருவிகளை இழுத்துக் கொண்டுபோய் ஆய்வுக் கப்பல்களும், வர்த்தகக் கப்பல்களும் உலகம் முழுவதிலும் உள்ள கடல்களில் இருந்து மாதிரிகளைச் சேகரித்து வந்திருக்கின்றன.
தூண்டில்கள், வலைகள், வாளிகள், சங்கிலிகள், இழுவலைகள் ஆகியவற்றின் உதவியுடன் 50 மீற்றருக்கு மேற்பட்ட ஆழத்தில் இருந்து மாதிரிகள் சேகரிக்கப்பட்டன.
அவ்வாறு சேகரிக்கப்பட்ட விடயங்களில் இருந்து கடலில் 150 மீற்றர் ஆழம் வரைதான் உணவுச் சூழலுக்கு அத்தியாவசியமான அளவில் தாவர இனங்கள் செழித்து வளர்கின்றன என விஞ்ஞானிகள் முடிவு செய்தனர். அந்த ஆழத்திலும் தாவரங்களின் ஒளிச்சேர்க்கைக்குத் தேவையான அளவில் சூரியன் ஒளி ஊடுருவும் வகையில் நீர்ச் சூழ்நிலைகள் தெளிவாக இருந்தன.
150 மீற்றர் ஆழத்தில் கிடைக்கும் சூரிய ஒளியின் அளவானது மேற்பரப்பில் விழுவதில் இரண்டாயி ரத்தில் ஒரு பங்கே இருந்தது.
வாஷிங்டனில் உள்ள ஸ்மித்சோனியன் கல்வி நிறுவனத்தின் தாவரவியல் துறை புளோரிடாவில் ஹார்பர் பிராஞ்ச் நிறுவனம் ஆகியவற்றைச் சேர்ந்த விஞ்ஞானிகள், நீர்மூழ்கிக் கலங்களின் உதவியுடன் சமீபத்தில் செய்த சோதனைகளின்படி 268 மீற்றர் ஆழத்திலும் கூட தாவரங்கள் நிறைந்து காணப்படுகின்றன. அந்த ஆழத்தில் கிடைக்கிற சூரிய ஒளி மேற்பரப்பில் கிடைப்பதில் இருந்து இருபது இலட்சத்தில் ஒரு பங்குதான். அந்த அற்ப ஒளியில் ஒளிச்சேர்க்கை ஏற்படுவது அபூர்வமே.
எனவே அந்த ஆழத்தில் இருக்கும் தாவரங்கள், சூரிய ஒளியின் தேவையின்றி கரியமில வாயு, காபனேட்டுகள் ஆகியவற்றில் இருந்து காபனையும், நைதரசனையும் பெற்றுத் தமக்கு வேண்டிய ஊட்டச்சத்துகளைத் தாமே தயாரித்துக்கொள்ளும் திறன் கொண்டவை என்று தெரியவந்திருக்கிறது. இது ஒரு முக்கியமான ஆச்சரியமூட்டும் கண்டுபிடிப்பாகும்.
